
SELETUSKIRI

1.
ETTEPANEKU TAUST

1.1.
Ettepaneku üldine taust, põhjused ja eesmärgid 

Indeks on tavaliselt hinna või koguse mõõtmiseks kasutatav näitaja, mis arvutatakse perioodiliselt alusandmete esindusliku kogumi põhjal. Kui indeksit kasutatakse finantsinstrumendi või -lepingu võrdlushinnana, on tegemist korraldatud näitajaga. Praegu korraldavad eri korraldajad (avaliku sektori asutused, spetsialiseerunud sõltumatud korraldajad jt) eri meetodeid kasutades mitmesuguseid näitajaid. 

Lahendused, mille osa pädevaid asutusi on intressimäära korraldatud näitajate LIBORi ja EURIBORiga manipuleerimisega seoses mitme pangaga saavutanud, on juhtinud tähelepanu nii korraldatud näitajate tähtsusele kui ka nende nõrkadele külgedele. Pädevad asutused uurivad ka väidetavaid manipuleerimiskatseid hinnateabeagentuuride kaubahinnaprognoosidega ja Rahvusvahelise Väärtpaberijärelevalve Organisatsioon (IOSCO) on naftahindade prognoosid läbi vaadanud. Korraldatud näitajate usaldusväärsus on äärmiselt oluline paljude finantsinstrumentide (nt intressimäära vahetuslepingud) ning ärilepingute ja mitteäriliste lepingute (nt hüpoteegi seadmise lepingud) hinnakujunduse jaoks. Korraldatud näitajaga manipuleerimine põhjustab märkimisväärset kahju selliseid finantsinstrumente omavatele investoritele, mille väärtus määratakse kindlaks korraldatud näitajale viitamise teel. Alusvaraga kaupleva turu olukorra kohta eksitavate signaalide edastamine võib moonutada reaalmajandust. Mure korraldatud näitajatega manipuleerimise ohu pärast õõnestab üldiselt usaldust turul. Kui korraldatud näitajate kindlaksmääramisel esineb huvide konflikte ja saab kasutada kaalutlusõigust, kuid neid konflikte ja kaalutlusõiguse kasutamist ei juhita ja kontrollita nõuetekohaselt, saab korraldatud näitajatega manipuleerida.

Vastuseks väidetavale LIBORi ja EURIBORiga manipuleerimisele muutis komisjon kõigepealt turu kuritarvitamist käsitleva määruse (MAR) ja turu kuritarvitamise korral kohaldatavaid kriminaalkaristusi käsitleva direktiivi (CSMAD) ettepanekuid eesmärgiga selgitada, et korraldatud näitajatega manipuleerimine on selgelt ja ühemõtteliselt ebaseaduslik ning haldus- või kriminaalkorras karistatav.

Korraldatud näitajate paremat korraldamist ja kasutamist ei saavutata siiski ainult karistusrežiimi muutmisega; karistuste kohaldamine ei kõrvalda manipuleerimisohtu, mis tuleneb korraldatud näitajate kindlaksmääramise puudulikust juhtimisest huvide konfliktide ja kaalutlusõiguse tingimustes. Teiseks peavad korraldatud näitajad olema investorite ja tarbijate kaitsmiseks kindlad, usaldusväärsed ja oma eesmärgiks sobivad. Neid kaalutlusi arvesse võttes ning korraldatud näitajate korraldamise, nende jaoks sisendandmete esitamise ja nende kasutamise raamistiku täiustamise eesmärki silmas pidades on käesoleval määruse ettepanekul neli põhieesmärki:

· parandada korraldatud näitajate kindlaksmääramise juhtimist ja kontrolli ning eelkõige tagada, et korraldajad väldivad huvide konflikte või vähemalt juhivad neid nõuetekohaselt;

· parandada korraldatud näitajate korraldajate kasutatavate sisendandmete ja meetodite kvaliteeti ning eelkõige tagada, et korraldatud näitajate kindlaksmääramisel kasutatakse piisavaid ja täpseid andmeid;

· tagada nõuetekohane kontroll, mis hõlmab nii korraldatud näitajate jaoks sisendandmete esitajaid (eelkõige eesmärgiga vältida huvide konflikte) kui ka korraldatud näitajate jaoks esitatavaid sisendandmeid. Asjaomasel pädeval asutusel peaks olema volitus anda vajaduse korral sisendandmete esitajatele korraldus jätkata korraldatud näitajate jaoks sisendandmete esitamist;

· tagada korraldatud näitajaid kasutavate tarbijate ja investorite piisav kaitse, suurendades läbipaistvust ning tagades piisava õiguskaitse ja vajaduse korral sobivuse hindamise.

1.2.
Ettepaneku valdkonnas kehtivad õigusnormid

Liidu õiguses käsitletakse praegu teatavaid korraldatud näitajate kasutamise aspekte järgmiselt:

· turu kuritarvitamist käsitleva määruse (MAR) ettepaneku
 artikli 2 lõike 3 punktis d ja artikli 8 lõike 1 punktis d ning turu kuritarvitamise korral kohaldatavaid kriminaalkaristusi käsitleva direktiivi (CSMAD) ettepanekus
 (Euroopa Parlament ja nõukogu saavutasid 2013. aasta juunis turu kuritarvitamist käsitleva määruse suhtes poliitilise kokkuleppe) on selgitatud, et korraldatud näitajatega manipuleerimine on selgelt ja ühemõtteliselt ebaseaduslik ning haldus- või kriminaalkorras karistatav;

· energiaturu terviklikkust ja läbipaistvust käsitlevas määruses (REMIT)
 on sätestatud, et energiatoodete hulgimüügil kasutatavate korraldatud näitajatega manipuleerimine on ebaseaduslik;

· finantsinstrumentide turgude direktiivi
 kohaselt peab reguleeritud turul kauplemisele lubatud finantsinstrumentidega olema võimalik kaubelda õiglasel, korrektsel ja tõhusal viisil. Kõnealuse direktiivi rakendusmääruses
 on täpsustatud, et alusvara hind või muu väärtusmõõt peab olema usaldusväärne ja avalikult kättesaadav;

· finantsinstrumentide turgude määrust (MiFIR) käsitleva Euroopa Komisjoni ettepaneku
 (mille üle peavad Euroopa Parlament ja nõukogu praegu läbirääkimisi) artikkel 30 sisaldab sätet, mille kohaselt tuleb tagada kliirimise ja kauplemise eesmärgil juurdepääs korraldatud näitajatele lihtlitsentsi alusel; 

· prospektidirektiivis ja selle rakendusmääruses
 on sätestatud, et kui prospektis viidatakse indeksile, peaks emitent sätestama alusvara liigi ja üksikasjad selle kohta, kust on võimalik saada teavet alusvara kohta ning alusvara eelneva ja edasise tulemuslikkuse ja tema volatiilsuse kohta, ning märkima indeksi nime. Kui asjaomase indeksi on koostanud emitent, peab emitent lisama ka indeksi kirjelduse. Kui indeks ei ole emitendi koostatud, peab emitent selgitama, kust on võimalik saada indeksi kohta teavet; kui alusvaraks on intressimäär, peab emitent esitama selle kirjelduse;

· vabalt võõrandatavatesse väärtpaberitesse ühiseks investeeringuks loodud ettevõtjaid käsitlevas direktiivis
 on sätestatud ühe ja sama asutuse emiteeritud instrumentide maksimaalne osakaal eurofondi portfellis. Liikmesriigid võivad ühe ja sama asutuse emiteeritud aktsiatesse või võlakirjadesse investeerimise puhul suurendada piirmäärasid, mis kehtivad nende osakaalu suhtes eurofondi koguportfellis, kuni 20 %ni, kui see on seotud indeksiga, mida eurofond soovib järgida, tingimusel et indeksi koostis on piisavalt hajutatud, indeks kajastab adekvaatselt olukorda turul, millele ta osutab, ning see avaldatakse nõuetekohasel viisil. 

2.
HUVITATUD ISIKUTEGA KONSULTEERIMISE JA MÕJU HINDAMISE TULEMUSED

2.1.
Konsultatsioonid

Ajavahemikus 3. septembrist kuni 29. novembrini 2012 korraldati kolmekuuline avalik konsultatsioon. Sisendandmete esitajatelt ning korraldatud näitajate korraldajatelt ja kasutajatelt (sh börsid, pangad, investorid, tarbijarühmad, kaubandusorganisatsioonid ja avalik-õiguslikud asutused) saadi 84 vastust. Sidusrühmad möönsid korraldatud näitajate korraldamisel ja kasutamisel esinevaid puudusi ning toetasid üldiselt ELi tasandi meetmeid. Samuti juhtisid vastajad tähelepanu rahvusvahelise koordineerimise vajadusele ja sellele, et iga algatuse kohaldamisala tuleb hoolikalt läbi mõelda. 

Euroopa Väärtpaberiturujärelevalve (ESMA) ja Euroopa Pangandusjärelevalve (EBA) uurisid EURIBOR-EBFi korraldatud EURIBORi korraldamisel esinevaid puudusi ja algatasid 11. jaanuaril 2013 konsultatsiooni, mis käsitles korraldatud näitajate kindlaksmääramise põhimõtteid ELis
. Tehtud tööd arvesse võttes esitasid Euroopa Pangandusjärelevalve, Euroopa Väärtpaberiturujärelevalve ja Euroopa Kindlustus- ja Tööandjapensionide Järelevalve (EIOPA) 7. märtsi 2013. aasta kirjas soovitused käesoleva õigusakti ettepaneku sisu kohta. Komisjoni talitused osalesid 13. veebruaril 2013 Euroopa Väärtpaberiturujärelevalve ja Euroopa Pangandusjärelevalve korraldatud avalikul arutelul,
 mis puudutas korraldatud näitajate kindlaksmääramise põhimõtteid. Samuti osalesid komisjoni talitused Euroopa Parlamendi poolt 29. septembril 2012 korraldatud avalikul arutelul „Turuga manipuleerimise kõrvaldamine – ülemaailmsed meetmed pärast LIBORi ja EURIBORiga manipuleerimist”.

2.2.
Mõju hindamine

Kooskõlas parema õigusloome poliitikaga hindas komisjon erinevate poliitikavalikute mõju. Poliitikavalikud hõlmasid manipuleerimise ajendite piiramist, kaalutlusõiguse vähendamist ja selle tagamist, et korraldatud näitajad põhinevad piisavatel, usaldusväärsetel ja esinduslikel andmetel, ettevõttesiseste riske käsitlevate juhtimis- ja kontrollisüsteemide tagamist, korraldatud näitajate üle tõhusa järelevalve tagamist ning läbipaistvuse ja investorite kaitse suurendamist. Poliitikavalikuid hinnati järgmiste kriteeriumite alusel: mõju sidusrühmadele, tulemuslikkus ja tõhusus.

Eriti asjakohased on järgmised põhiõiguste hartas sätestatud põhiõigused: era- ja perekonnaelu austamine, isikuandmete kaitse ning sõna- ja teabevabadus.

Põhiõiguste harta artikli 52 kohaselt võib neid õigusi ja vabadusi piirata. Eespool kindlaksmääratud eesmärgid on kooskõlas ELi kohustusega austada põhiõigusi. Nende õiguste ja vabaduste teostamist tohib siiski piirata ainult seadusega ning võttes arvesse nimetatud õiguste ja vabaduste olemust. Proportsionaalsuse põhimõtte kohaselt võib piiranguid seada üksnes juhul, kui need on vajalikud ning vastavad tegelikult liidu poolt tunnustatud üldist huvi pakkuvatele eesmärkidele või kui on vaja kaitsta teiste isikute õigusi ja vabadusi. Korraldatud näitajate puhul on üldist huvi pakkuv eesmärk, mis õigustab põhiõigustele teatavate piirangute seadmist, turu terviklikkuse tagamine. Põhiõiguste teatavat piiramist õigustab ka vajadus kaitsta õigust omandile (põhiõiguste harta artikkel 17), sest investoritel on õigus teada oma turumoonutuste põhjustatud kahjude eest kaitstud vara (nt laenud, tuletisinstrumendid) väärtust.

Sõna- ja teabevabaduse õigus eeldab ka meediavabaduse austamist. Käesolevat määrust tuleks tõlgendada ja kohaldada kooskõlas selle põhiõigusega. Seepärast ei tuleks käesoleva määrusega korraldajatele kehtestatud nõudeid kohaldada isiku suhtes, kes avaldab korraldatud näitaja või viitab sellele üksnes oma ajakirjandusliku tegevuse osana, kuid ei oma kontrolli asjaomase korraldatud näitaja korraldamise üle. Ajakirjanikud võivad seega oma ajakirjanduslikus tegevuses vabalt käsitleda finants- ja kaubaturge. Sellest tulenevalt on korraldatud näitaja korraldaja mõiste rangelt määratletud, tagamaks, et see hõlmab korraldatud näitaja korraldamist, kuid mitte ajakirjanduslikku tegevust.

3.
ETTEPANEKU ÕIGUSLIK KÜLG

3.1.
Õiguslik alus

Ettepaneku õiguslik alus on Euroopa Liidu toimimise lepingu („ELi toimimise leping”) artikkel 114.

3.2.
Subsidiaarsus ja proportsionaalsus

Komisjoni ettepanek reguleerida korraldatud näitajaid on kooskõlas Euroopa Liidu lepingu artikli 5 lõikes 3 sätestatud subsidiaarsuse põhimõttega, mille kohaselt võtab liit meetmeid ainult niisuguses ulatuses ja siis, kui liikmesriigid ei suuda piisavalt saavutada kavandatava meetme eesmärke, kuid kavandatud meetme ulatuse või toime tõttu saab neid paremini saavutada liidu tasandil. 

Paljud korraldatud näitajaid on riiklikud, kuid korraldatud näitajate sektor tervikuna on nii näitajate korraldamise kui ka kasutamise poolest rahvusvaheline. Kuigi riiklike indeksite suhtes riigi tasandil võetavate meetmetega saab tagada, et iga sekkumine kavandatakse vastavalt konkreetsele riigi tasandil esinevale probleemile, võidakse selle tulemusel kehtestada lahknevad eeskirjad, luua ühtsel turul ebavõrdsed tingimused ning rakendada järjekindlusetut ja kooskõlastamata lähenemisviisi. Korraldatud näitajaid kasutatakse väga erinevate piiriüleste tehingute, eelkõige pankadevahelise rahastamise turul tehtavate tehingute ja tuletisinstrumentide hinna määramiseks. Riiklike eeskirjade mitmekesisus takistaks piiriüleste korraldatud näitajate korraldamist ja raskendaks seega nende piiriüleste tehingute tegemist. G20 ja finantsstabiilsuse nõukogu (FSB) tunnistasid seda probleemi ja andsid IOSCO‑le ülesande töötada välja finantssektori korraldatud näitajate suhtes kohaldatavad üldised põhimõtted. ELi algatus aitab ühtset turgu tugevdada, kuna loob ühise raamistiku usaldusväärsete korraldatud näitajate õigeks kasutamiseks eri liikmesriikides. 

Kuigi enamikus liikmesriikides ei reguleerita praegu riigi tasandil korraldatud näitajate korraldamist, on kaks liikmesriiki juba vastu võtnud nende riiklikes vääringutes väljendatud intressimäära korraldatud näitajaid käsitlevad riiklikud õigusaktid. Lisaks leppis IOSCO hiljuti kokku korraldatud näitajate põhimõtted, mida tema liikmed peavad rakendama. Paraku on nende põhimõtete rakendamise ulatus ja viisid ning teatavad terminid paindlikud. Osa liikmesriike võivad korraldatud näitajaid käsitleva ühtlustatud Euroopa raamistiku puudumisel võtta riigi tasandil vastu lahknevad õigusaktid. Praegu tundub näiteks ühe liikmesriigi õigusaktide reguleerimisala olevat sama lai kui IOSCO põhimõtetel, samal ajal kui teises liikmesriigis, kus on kehtestatud korraldatud näitajaid reguleerivad eeskirjad, käsitletakse õigusaktides üksnes intressimäära korraldatud näitajaid. Sellised erinevad lähenemisviisid killustaksid siseturgu, sest eri liikmesriikides kehtiksid korraldatud näitajate korraldajate ja kasutajate suhtes erinevad eeskirjad. Liidu õigusraamistiku puudumisel oleksid liikmesriikide üksikud meetmed ka ebatõhusad, sest liikmesriikidel puudub kohustus ja ajend teha koostööd ning sellise koostöö puudumine loob õigusliku arbitraaži võimaluse.

Investorite kaitse teatavaid tahke selles valdkonnas reguleeritakse üldiselt finantsinstrumentide turgude direktiiviga. Selles on eelkõige sätestatud nõue, et ettevõtted peavad hindama asjakohasust. Nad peavad kindlaks määrama, kas kliendil on vajalikud kogemused ja teadmised, et mõista pakutava või nõutava toote või investeerimisteenusega seotud riske. Seega tagab see piisaval tasemel investorite kaitse.

Tarbijakaitsega seoses on tarbijakrediidi direktiivis sätestatud eeskirjad piisava teabe avalikustamise kohta ja peagi vastuvõetav hüpoteegikrediidi direktiiv sisaldab ka nõuet soovitada sobivaid krediidilepinguid. Nendes ELi tarbijakaitse eeskirjades ei käsitleta siiski finantslepingutes kasutatavate korraldatud näitajate sobivust. Pealegi tähendavad ebavõrdne läbirääkimispositsioon ja tüüptingimuste kasutamine seda, et tarbijate võimalus valida kasutatavaid korraldatud näitajaid võib olla piiratud. Tarbijatel puuduvad korraldatud näitaja sobivuse asjakohaseks hindamiseks vajalikud teadmised ja kogemused. Seepärast peaks käesolev ettepanek täiendama selles valdkonnas olemasolevaid ELi õigusakte ja tagama, et jaemüügilepingutes kasutatavate korraldatud näitaja sobivust peab hindama laenuandja või võlausaldaja. See tagab ka ühtlustatud ELi tarbijakaitse eeskirjad, mis käsitlevad finantslepingute puhul viitena korraldatud näitajate kasutamist. Tarbijatele ja võlausaldajatele ettenähtud ühine õigusraamistik, mis käsitleb finantslepinguid, on nõutav ka selleks, et liikmesriikide killustunud lähenemisviiside asemel saaks kasutada piiriüleseid korraldatud näitajaid. Kuna mitmes liikmesriigis on ebasobivate korraldatud näitajate kasutamisega seoses esitatud tarbijakaebusi ja algatatud kohtuvaidlusi, võidakse riigi tasandil vastu võtta lahknevad tarbijakaitsemeetmed. See võib siseturgu killustada. 

Kavandatud määrus on ka proportsionaalne vastavalt Euroopa Liidu lepingu artikli 5 lõikele 4. Määruses käsitletakse ainult finantsinstrumentide või ‑lepingute, näiteks hüpoteegi seadmise lepingute puhul kasutatavaid indekseid, sest selliste korraldatud näitajatega manipuleerimisel võib olla otsene ja kindel majanduslik mõju. Lisaks sisaldab kavandatud määrus selle nõudeid eri sektoritele kohandavaid sätteid ja eri liiki korraldatud näitajaid, näiteks kaubanäitajad, pankadevahelise intressimäära korraldatud näitajad ja börsiandmetel põhinevad korraldatud näitajad. Proportsionaalne lähenemisviis on tagatud, sest enamik kohustusi kehtestatakse korraldatud näitajate korraldajate suhtes. Paljud korraldatud näitajate korraldajad järgivad juba vähemalt teatavat osa neist nõuetest, mis tähendab, et halduskoormus ei tohiks ebaproportsionaalset suureneda. Lisaks nõutakse ettevõttesiseste juhtimis- ja kontrolliprotsesside kehtestamist ainult järelevalve alla kuuluvatelt sisendandmete esitajatelt; see tähendab, et mõju järelevalve alla mittekuuluvatele sisendandmete esitajatele, näiteks registreerimata kauplejatele, ei ole märkimisväärne. Lõpuks on käesolev määrus kõigis olulistes punktides kooskõlas rahvusvaheliselt kokkulepitud IOSCO finantssektori korraldatud näitajate põhimõtetega, mis avaldati 17. juulil 2013 ja mille üle on sidusrühmadega põhjalikult konsulteeritud. See vähendab kohandamiskulusid.

Seda arvesse võttes on ELi meede subsidiaarsuse ja proportsionaalsuse põhimõtte seisukohast asjakohane.

3.3.
Õigusakti valik

Määrust peetakse kõige asjakohasemaks õigusaktiks selliste ühiste eeskirjade kehtestamisel, mis käsitlevad korraldatud näitajate korraldamist, nende jaoks sisendandmete esitamist ja nende kasutamist Euroopa Liidus. Käesoleva ettepanekuga nähakse ette teatavad nõuded korraldatud näitajate korraldajatele, sisendandmete esitajatele ja korraldatud näitajate kasutajatele. Paljude korraldatud näitajate piiriülesuse tõttu on vaja need nõuded maksimaalselt ühtlustada. Kuna korraldatud näitajate reguleerimisel kasutatakse meetmeid, millega täpsustatakse konkreetsed nõuded andmete ja metoodika suhtes, võivad isegi väikesed lahknevused lähenemisviisides põhjustada märkimisväärseid takistusi korraldatud näitajate piiriülesel korraldamisel. Vahetult, ilma riikliku õigusaktita, kohaldatava määruse kasutamine vähendab võimalust, et pädevad asutused võtavad riigi tasandil lahknevaid meetmeid, ning tagab järjepideva lähenemisviisi ja suurema õiguskindluse kogu Euroopa Liidus. 

3.4.
Ettepaneku üksikasjalik selgitus

3.4.1.
Reguleerimisala (artikkel 2)

Kavandatud määrust kohaldatakse kõigi avaldatud korraldatud näitajate suhtes, mida kasutatakse selliste finantsinstrumentide või finantslepingute (nt hüpoteegi seadmise lepingud) puhul, millega kaubeldakse reguleeritud kauplemiskohas või mis on seal kauplemisele lubatud, ja investeerimisfondi tootlust mõõtvate korraldatud näitajate suhtes. 

Juhul kui korraldatud näitaja kindlaksmääramisel kasutatakse kaalutlusõigust, millega võib kaasneda huvide konflikt, esineb nõuetekohase juhtimise ja kontrolli puudumisel manipuleerimisoht. Seepärast tuleks indeksite suhtes, mille puhul kasutatakse kaalutlusõigust, kohaldada reguleerivaid meetmeid. Kaalutlusõigust kasutatakse kõigi indeksite puhul, kuigi erineval määral. Käesoleva määruse reguleerimisalasse peaksid seega kuuluma kõik korraldatud näitajad, olenemata nende arvutamise meetodist või sisendandmete iseloomust.

Reguleerimisalasse peaksid kuuluma kõik indeksid, sealhulgas avaldatud indeksid, sest kahtlus selliste indeksite täpsuse ja usaldusväärsuse suhtes võib põhjustada laiemale elanikkonnale rohkem kahju kui avaldamata indeksid. 

Juhul kui korraldatud näitajaid kasutatakse finantsinstrumendi või ‑lepingu võrdlushinnana, põhjustab igasugune manipuleerimine majanduslikku kahju. Kui sisendandmete esitaja kasutab samuti asjaomasele korraldatud näitajale viitavat finantsinstrumenti, esineb olemuslik huvide konflikt ja on olemas ajend manipuleerimiseks. Lisaks, kui korraldatud näitajaid kasutatakse finantsinstrumentide tootluse mõõtmiseks, võib esineda huvide konflikte ja investorid teevad selliste korraldatud näitajatega manipuleerimise korral mittemõistlikke investeerimisvalikuid. Seepärast on oluline käsitleda kõiki korraldatud näitajaid, mida kasutatakse finantsinstrumentide või tarbijalepingute hinna määramiseks või millega mõõdetakse investeerimisfondide tootlust.

Laialdaselt kasutuselevõetud korraldatud näitajate korral võib isegi väikesel manipuleerimisel olla märkimisväärne mõju, kuid korraldatud näitaja manipuleeritavus ja tähtsus muutuvad aja jooksul. Kui reguleerimisalasse kaasatakse üksnes tähtsad või manipuleeritavad indeksid, siis jäetakse tähelepanuta riskid, mis võivad edaspidi korraldatud näitajatega kaasneda. 

Neid kaalutlusi arvesse võttes ning käesoleva määruse selge ja ulatusliku kohaldamise tagamiseks ei sõltu reguleerimisala ka sisendandmete iseloomust, st sellest, kas sisendandmed on majanduslikud (nt aktsiahind) või mittemajanduslikud (nt ilmanäitaja) arvud või väärtused. Seda seetõttu, et reguleerimisala kindlaksmääramisel on otsustava tähtsusega see, kuidas väljundväärtus määrab kindlaks finantsinstrumendi või ‑lepingu väärtuse või mõõdab investeerimisfondi tootlust. Seoses sellega muutub väärtuse varasem mittemajanduslik iseloom tähtsusetuks, kui seda väärtust kasutatakse finantslepingu või ‑instrumendi puhul viitena. 

Kõigil korraldatud näitajate korraldajatel võib esineda huvide konflikte, nad võivad kasutada kaalutlusõigust ja nende juhtimis- ja kontrollisüsteemid ei pruugi olla nõuetekohased. Seega tuleb korraldajaid asjakohaselt reguleerida. Kuna korraldatud näitajate korraldajad kontrollivad korraldatud näitajate kindlaksmääramist, kehtestatakse kõigi korraldajate suhtes lisaks tegevusloanõue, sest järelevalve kaudu saab korraldatud näitajate usaldusväärsust kõige tõhusamalt tagada. 

Huvide konflikte võib esineda ka korraldatud näitajate jaoks sisendandmete esitajatel ja nad võivad samuti kasutada kaalutlusõigust ning seega võivad nad olla manipuleerimise allikaks. Korraldatud näitajate jaoks sisendandmete esitamine on vabatahtlik. Sisendandmete esitajad võivad lõpetada asjaomase korraldatud näitaja jaoks sisendandmete esitamise, kui algatusega nõutakse neilt oma ärimudeli märkimisväärset muutmist. Kui aga korralikku juhtimis- ja kontrollisüsteemi nõutakse üksustelt, mida juba reguleeritakse ja mis juba kuuluvad järelevalve alla (nn järelevalve alla kuuluvad sisendandmete esitajad), ei põhjusta see eeldatavasti suuri kulusid või ebaproportsionaalselt suurt halduskoormust. Seega on asjakohane kaasata käesoleva määruse reguleerimisalasse kõik järelevalve alla kuuluvad sisendandmete esitajad. 

Kui kehtestada tegevusloanõue ja muud eeskirjad sisendandmete esitajate suhtes, keda ei reguleerita ja kes ei kuulu järelevalve alla (järelevalve alla mittekuuluvad sisendandmete esitajad), võib see põhjustada märkimisväärseid kulusid ja halduskoormust. Reguleerivate asutuste järelevalve selliste ettevõtete üle, mille kohta neil puuduvad eriteadmised, oleks ka ebatõhus. Järelevalve kehtestamine praegu järelevalve alla mittekuuluvate üksuste ja isikute suhtes põhjustaks seega märkimisväärseid kulusid ja tooks vähe kasu. Käesoleva määruse teatavad osad, näiteks täpsete ja usaldusväärsete sisendandmete esitamise nõue, on siiski kaudselt olulised kõigi sisendandmete esitajate jaoks, sest nende suhtes kohaldatakse ka edaspidi turu kuritarvitamist käsitlevat määrust ja nad on lepinguliselt kohustatud järgima käesolevas määruses sätestatud korraldaja käitumisjuhendi nõuet.

Ettepaneku kohaselt vabastatakse selle reguleerimisalast keskpangad, kes on Euroopa Keskpankade Süsteemi liikmed.

Mõnikord võib juhtuda, et teatav isik määrab kindlaks indeksi, kuid ei tea, et see indeks on korraldatud näitaja, sest seda kasutatakse finantsinstrumendi puhul viitena tema teadmata. Käesoleva määrusega nähakse seetõttu ette mehhanism indeksi kindlaksmääranud isiku teavitamiseks sellest, et tema indeks on muutunud või võib muutuda korraldatud näitajaks, ja antakse sellisele isikule õigus keelata kasutada indeksit korraldatud näitajana. Kui indeksi kindlaksmääranud isik nõustub indeksi kasutamisega korraldatud näitajana, kuulub ta selle korraldatud näitajaga seoses kavandatud määruse reguleerimisalasse. Kui ta aga keelab sellise kasutuse, ei või indeksit korraldatud näitajana kasutada ja käesolevas määruses korraldaja kohta sätestatud nõudeid ei kohaldata.

3.4.2.
Korraldajate juhtimine ja kontroll (artiklid 5–6)

Ettepanekuga tagatakse huvide konfliktide vältimine ning tõhus juhtimine ja kontroll. See saavutatakse juhtimis- ja kontrollinõuetega, kusjuures üksikasjalikumad nõuded on sätestatud lisas.

3.4.3.
Sisendandmed ja metoodika (artikkel 7)

Kaalutlusõiguse vähendamiseks ning kindluse ja usaldusväärsuse suurendamiseks kehtestatakse ettepanekuga korraldatud näitajate korraldamiseks kasutatavate sisendandmete ja metoodika suhtes kolm nõuet (neid täpsustatakse lisas): 

· sisendandmed peaksid olema piisavad ja täpsed ning kajastama korraldatud näitajaga mõõdetavat tegelikku turu- või majandustegurit; 

· sisendandmed tuleks hankida usaldusväärselt ja esinduslikult sisendandmete esitajate rühmalt või valimilt ning

· korraldaja peaks korraldatud näitaja kindlaksmääramiseks kasutama kindlat ja usaldusväärset metoodikat.

3.4.4.
Nõuded sisendandmete esitajatele (artiklid 9 ja 11)

Korraldaja peab koostama sisendandmete esitajate käitumisjuhendi, milles on selgelt sätestatud sisendandmete esitajate kohustused ja vastutus korraldatud näitajate jaoks sisendandmete esitamisel. Sisendandmete esitajad, kes juba on reguleeritud üksused, on ka kohustatud vältima huvide konflikte ja rakendama nõuetekohaseid kontrollimehhanisme.

3.4.5.
Sektoripõhised nõuded (artiklid 10 ja 12–14)

Proportsionaalsuse tagamiseks ja selle kindlustamiseks, et ettepanekus võetakse piisavalt arvesse korraldatud näitajate eri liike ja sektoreid, sisaldavad II ja III lisa korraldatud kaubanäitajate ja intressimäära korraldatud näitajate suhtes kohaldatavaid üksikasjalikumaid nõudeid. Oluliste korraldatud näitajate suhtes kehtestatakse täiendavad nõuded, sealhulgas asjaomase pädeva asutuse volitus nõuda korraldatud näitajate jaoks sisendandmete esitamist. Topeltreguleerimise vältimiseks vabastatakse korraldatud näitajad, mille jaoks esitavad sisendandmeid reguleeritud kauplemiskohad, teatavatest kohustustest.

3.4.6.
Läbipaistvus ja tarbijakaitse (artiklid 15–18)

Investorite kaitset tugevdatakse läbipaistvust käsitlevate sätetega. Korraldajad peavad avaldama teate, milles täpsustatakse korraldatud näitajaga mõõdetav tegur ja näitaja nõrgad küljed ning avaldatakse alusandmed, et kasutajad saaksid valida kõige asjakohasema ja sobivama korraldatud näitaja. Teates märgitakse ka, et kasutajad peaksid ennast piisavalt kindlustama juhuks, kui korraldaja lõpetab korraldatud näitaja korraldamise. Pankade suhtes kehtestatakse nõue hinnata tarbijatega finantslepingute sõlmimisel, näiteks hüpoteegiga tagatud laenude andmisel, korraldatud näitaja sobivust.

3.4.7.
Korraldajate üle järelevalve teostamise ja neile tegevuslubade andmise kord (artiklid 22–37)

Korraldatud näitajate korraldamiseks on vajalik eelnev tegevusluba ja selle üle teostatakse pidevat järelevalvet. Ettepanekus sätestatakse liidus asuvate korraldatud näitajate korraldajate jaoks asjaomaselt pädevalt asutuselt tegevusloa saamise tingimused ja kord. Ettepanekuga luuakse määruse tõhusat rakendamist tagav mehhanism. Sellega antakse pädevatele asutustele vajalikud volitused selle tagamiseks, et korraldajad järgivad määrust. 

Oluliste korraldatud näitajate korral tuleks moodustada järelevalveasutuste kolleegiumid, et edendada teabevahetust ning tagada ühetaoline tegevuslubade andmise kord ja järelevalve. 

4.
MÕJU EELARVELE 

Ettepanek mõjutab liidu eelarvet.

Ettepaneku konkreetne mõju eelarvele on seotud Euroopa Väärtpaberiturujärelevalvele pandud ülesannetega, mida on täpsustatud käesolevale ettepanekule lisatud finantsselgituses. Uute ülesannete täitmiseks kasutatakse inimressursse, mis tehakse kättesaadavaks iga-aastase vahendite eraldamise menetluse alusel, võttes arvesse eelarvepiiranguid, mida kohaldatakse kõigi ELi organite suhtes ja kooskõlas ametite finantsprogrammiga. 

Ressursid, mida Euroopa Väärtpaberiturujärelevalve vajab uute ülesannete täitmiseks, on kooskõlas Euroopa Väärtpaberiturujärelevalve inim- ja rahaliste ressursside kavaga, mis esitati komisjoni hiljutises teatises Euroopa Parlamendile ja nõukogule „Detsentraliseeritud asutuste inim- ja rahaliste ressursside kavandamine aastatel 2014–2020” (COM(2013) 519).

Käesolevale ettepanekule lisatud finantsselgituses hinnatakse ka ettepaneku konkreetset mõju komisjoni eelarvele. Ettepaneku peamine mõju eelarvele on kokkuvõttes järgmine:

a) siseturu ja teenuste peadirektoraadi personal: 1 AD-kategooria ametnik (täistööajaga), kes koostab delegeeritud õigusakte ning tegeleb algatuse hindamise, rakendamise järelevalve ja võimaliku läbivaatamisega. Kogukulu on hinnanguliselt 0,141 miljonit eurot aastas;

b) Euroopa Väärtpaberiturujärelevalve: 

i) personalikulud: kaks ajutist töötajat, kes osalevad oluliste korraldatud näitajate jaoks loodud järelevalveasutuste kolleegiumide töös ja tegelevad asjaomase vahendustegevusega, annavad komisjonile tehnilisi nõuandeid käesoleva määruse rakendamise kohta, koordineerivad kolmandate riikidega sõlmitavate koostöölepingute väljatöötamist, koostavad suuniseid karistusrežiimide ühtlustamise ja valdkondadevahelise järjepidevuse edendamiseks ning registreerivad korraldatud näitajate kasutamise kohta saadud teateid ja peavad registreeritud korraldatud näitajate korraldajate loetelu.

Nende kahe ajutise töötaja kogukulud oleksid aastas 0,326 miljoni eurot, millest komisjon rahastaks 40 % (0,130 miljonit eurot) ja liikmesriigid rahastaksid 60 % (0,196 miljonit eurot);

ii) tegevus- ja taristukulud: Euroopa Väärtpaberiturujärelevalve esialgsed kulud on 2015. aastal hinnanguliselt 0,25 miljonit eurot, millest komisjon rahastaks 40 % (0,1 miljonit eurot) ja liikmesriigid rahastaksid 60 % (0,15 miljonit eurot). Need kulud seonduvad peamiselt Euroopa Väärtpaberiturujärelevalve infotehnoloogiasüsteemidega, mis peaksid tagama järgmiste nõuete täitmise:

- korraldajate loetelu pidamine, mis sisaldab käesoleva määruse kohaselt registreeritud korraldajaid ja liidus korraldatud näitajaid korraldavaid kolmanda riigi äriühinguid; 

- teadete vastuvõtmine selle kohta, et korraldatud näitajat kasutatakse liidus finantsinstrumendis või ‑lepingus, registri pidamine ja selle tagamine, et korraldajad on kõnealusest kasutusest teadlikud.

Euroopa Väärtpaberiturujärelevalve peab koostama ka 1. jaanuariks 2018 aruande käesoleva määruse kohaldamise kohta; aruande koostamise kogukulu on 2017. aastal 0,3 miljonit eurot, millest komisjon rahastaks 40 % (0,12 miljonit eurot) ja liikmesriigid rahastaksid 60 % (0,18 miljonit eurot).

2013/0314 (COD)
Ettepanek:

EUROOPA PARLAMENDI JA NÕUKOGU MÄÄRUS

finantsinstrumentide ja -lepingute puhul korraldatud näitajatena kasutatavate indeksite kohta 

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 114,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Majandus- ja Sotsiaalkomitee arvamust
, 

võttes arvesse Euroopa Keskpanga arvamust, 

toimides seadusandliku tavamenetluse kohaselt

ning arvestades järgmist:

(1)
Paljude finantsinstrumentide ja ‑lepingute hinnakujundus sõltub korraldatud näitajate täpsusest ja usaldusväärsusest. Selliste intressimäära korraldatud näitajatega nagu LIBOR ja EURIBOR manipuleerimise juhtumid ning energia, nafta ja välisvaluuta korraldatud näitajatega manipuleerimise kohta esitatud väited on näidanud, et korraldatud näitajad, mille korraldamisprotsessidel on teatavad ühised omadused (nt huvide konfliktide esinemine, kaalutlusõiguse kasutamine ja nõrk juhtimine), võivad olla manipuleeritavad. Korraldatud näitajatena kasutatavate indeksite ebatäpsus ja mitteusaldusväärsus või sellekohased kahtlused võivad õõnestada turu usaldust, põhjustada tarbijatele ja investoritele kahju ja moonutada reaalmajandust. Seepärast on vaja tagada korraldatud näitajate ja nende kindlaksmääramise täpsus, kindlus ja usaldusväärsus.

(2)
Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta
 sisaldab teatavaid nõudeid noteeritud finantsinstrumentide hinnakujunduses kasutatavate korraldatud näitajate usaldusväärsusele. Euroopa Parlamendi ja nõukogu 4. novembri 2003. aasta direktiiv 2003/71/EÜ väärtpaberite üldsusele pakkumisel või kauplemisele lubamisel avaldatava prospekti kohta
 sisaldab teatavaid nõudeid emitentide kasutatavate korraldatud näitajate suhtes. Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta
 sisaldab teatavaid nõudeid, mida kohaldatakse korraldatud näitajate kasutamisele eurofondide poolt. Euroopa Parlamendi ja nõukogu 25. oktoobri 2011. aasta määrus (EL) nr 1227/2011 energia hulgimüügituru terviklikkuse ja läbipaistvuse kohta
 sisaldab teatavaid sätteid, mis keelavad energia hulgimüügitoodete puhul kasutatavate korraldatud näitajatega manipuleerimise. Nende õigusaktidega reguleeritakse paraku üksnes konkreetsete korraldatud näitajate teatavaid tahke ja neis ei käsitleta kõiki korraldatud näitajate korraldamise nõrku külgi.

(3)
Korraldatud näitajad on piiriüleste tehingute hinnakujunduses äärmiselt olulised ning toetavad seega siseturu tõhusat toimimist väga erinevate finantsinstrumentide ja ‑teenuste vallas. Paljusid finantslepingutes, eelkõige hüpoteegi seadmise lepingutes viitemäärana kasutatavaid korraldatud näitajaid korraldatakse ühes liikmesriigis, kuid neid kasutavad teiste liikmesriikide krediidiasutused ja tarbijad. Lisaks maandavad need krediidiasutused sageli oma riske või rahastavad neid finantslepinguid piiriülesel pankadevahelisel turul. Korraldatud näitajaid käsitlevad riiklikud õigusaktid on vastu võtnud ainult kaks liikmesriiki, kuid juba võib märgata, et nende korraldatud näitajaid reguleerivad asjaomased õigusraamistikud lahknevad sellistes küsimustes nagu reguleerimisala. Lisaks leppis Rahvusvaheline Väärtpaberijärelevalve Organisatsioon (IOSCO) hiljuti kokku korraldatud näitajate põhimõtted, kuid kuna nende põhimõtete rakendamise täpne ulatus ja viisid ning teatavad terminid on paindlikud, võivad liikmesriigid võtta riigi tasandil vastu õigusaktid, mis rakendavad neid põhimõtteid erinevalt.

(4)
Sellised erinevad lähenemisviisid killustaksid siseturgu, sest eri liikmesriikides kehtiksid korraldatud näitajate korraldajatele ja kasutajatele erinevad eeskirjad ning ühes liikmesriigis korraldatud näitajate kasutamist teistes liikmesriikides saaks takistada. Liidus finantsinstrumentide ja ‑lepingute puhul kasutatavate korraldatud näitajate täpsust ja usaldusväärsust tagava ühtlustatud raamistiku puudumisel on seetõttu tõenäoline, et erinevused liikmesriikide õigusaktides loovad takistused siseturu sujuvale toimimisele korraldatud näitajate korraldamise valdkonnas.

(5)
ELi tarbijakaitse eeskirjades ei käsitleta finantslepingutes kasutatavate korraldatud näitajate sobivust. Kuna mitmes liikmesriigis on ebasobivate korraldatud näitajate kasutamisega seoses esitatud kaebusi ja algatatud kohtuvaidlusi, võidakse tarbijakaitsega seotud õigustatud murest ajendatuna võtta riigi tasandil vastu lahknevad meetmed ning see võib siseturgu killustada, sest tarbijakaitse eri tasemetega seonduvad erinevad konkurentsitingimused. 

(6)
Selleks et tagada siseturu nõuetekohane toimimine ja parandada selle toimimise tingimusi eelkõige finantsturgudel ning tagada tarbijate ja investorite kaitse kõrge tase, on seega asjakohane kehtestada korraldatud näitajate õigusraamistik liidu tasandil.

(7)
Asjakohane ja vajalik on võtta kõnealused normid vastu määrusena, et tagada kogu liidus selliste sätete ühetaoline kohaldamine, millega otseselt kehtestatakse korraldatud näitajate korraldamise, nende jaoks sisendandmete esitamise ja nende kasutamisega seotud isikute kohustused. Kuna korraldatud näitajate korraldamise õigusraamistik sisaldab tingimata meetmeid, millega täpsustatakse konkreetseid nõudeid kõikides korraldatud näitajate korraldamisele omastes erinevates valdkondades, võivad isegi väikesed lahknevused mõnes sellises valdkonnas kasutatud lähenemisviisides põhjustada märkimisväärseid takistusi korraldatud näitajate piiriülesel korraldamisel. Seepärast peaks vahetult, ilma riikliku õigusaktita, kohaldatava määruse kasutamine vähendama riigi tasandil lahknevate meetmete võtmise võimalust, tagama järjepideva lähenemisviisi ja suurema õiguskindluse ning ära hoidma märkimisväärsete takistuste esilekerkimise korraldatud näitajate piiriülesel korraldamisel.

(8)
Käesoleva määruse reguleerimisala peaks olema piisavalt lai, et luua ennetav õigusraamistik. Korraldatud näitajate kindlaksmääramisel kasutatakse kaalutlusõigust ja sellele on olemuslikult iseloomulik teatavat liiki huvide konfliktide esinemine – see tähendab, et nende korraldatud näitajatega manipuleerimiseks on olemas võimalused ja ajendid. Nimetatud ohutegurid on iseloomulikud kõigile korraldatud näitajatele ja kõigi nende suhtes tuleks kohaldada nõuetekohaseid juhtimis- ja kontrollinõudeid. Kuna korraldatud näitajate manipuleeritavus ja tähtsus muutuvad aja jooksul, siis võidakse juhul, kui määruse reguleerimisalasse kaasatakse üksnes tähtsad või manipuleeritavad indeksid, jätta tähelepanuta riskid, mis võivad korraldatud näitajatega edaspidi kaasneda. Eelkõige võidakse tulevikus laialdaselt kasutada korraldatud näitajaid, mida praegu eriti laialdaselt ei kasutata – sel juhul võib isegi väike manipuleerimine nendega avaldada märkimisväärset mõju. 

(9)
Käesoleva määruse reguleerimisala kindlaksmääramisel peaks olema otsustava tähtsusega see, kuidas väljundväärtus määrab kindlaks finantsinstrumendi või ‑lepingu väärtuse või mõõdab investeerimisfondi tootlust. Seepärast ei tohiks reguleerimisala sõltuda sisendandmete iseloomust. Reguleerimisalasse peaks seega kaasama korraldatud näitajad, mis arvutatakse majanduslike sisendandmete (nt aktsiahinnad) ja mittemajanduslike arvude või väärtuste (nt ilmanäitajad) põhjal. Raamistik peaks hõlmama kõnealuste riskidega seotud korraldatud näitajaid, kuid samal ajal nägema ette ka proportsionaalsed meetmed, mida rakendatakse erinevate korraldatud näitajatega kaasnevate riskide puhul. Käesolev määrus peaks seega hõlmama kõiki korraldatud näitajaid, mida kasutatakse reguleeritud kauplemiskohtades noteeritud või kaubeldavate finantsinstrumentide hinna määramiseks. 

(10)
Suur hulk tarbijaid on sõlminud finantslepingud, eelkõige hüpoteegiga tagatud tarbijakrediidilepingud, milles viidatakse samade riskidega seotud korraldatud näitajatele. Käesolev määrus peaks seepärast hõlmama [Euroopa Parlamendi ja nõukogu direktiivis 2013/…/EL (milles käsitletakse elamukinnisvaraga seotud tarbijakrediidilepinguid ja millega muudetakse direktiivi 2008/48/EÜ)] osutatud indekseid või viitemäärasid. 

(11)
Paljude investeerimisindeksitega kaasnevad märkimisväärsed huvide konfliktid ja neid kasutatakse selliste fondide nagu eurofondid tootluse mõõtmiseks. Osa neid korraldatud näitajaid avaldatakse ja teised tehakse tasuta või tasu eest üldsusele või selle osale kättesaadavaks ning nendega manipuleerimine võib investoreid kahjustada. Seepärast peaks käesolev määrus hõlmama investeerimisfondi tootluse mõõtmiseks kasutatavaid indekseid või viitemäärasid. 

(12)
Kõigil korraldatud näitajate korraldajatel võib esineda huvide konflikte, nad võivad kasutada kaalutlusõigust ja nende juhtimis- ja kontrollisüsteemid ei pruugi olla nõuetekohased. Pealegi, kuna korraldajad kontrollivad korraldatud näitajate kindlaksmääramist, siis on korraldajatele tegevusloa- ja järelevalvenõude kehtestamine tõhusaim viis korraldatud näitajate usaldusväärsuse tagamiseks.

(13)
Korraldatud näitajate jaoks sisendandmete esitajatel võib esineda huvide konflikte ja nad võivad kasutada kaalutlusõigust ning seega võivad nad olla manipuleerimise allikaks. Korraldatud näitajate jaoks sisendandmete esitamine on vabatahtlik. Sisendandmete esitajad võivad lõpetada sisendandmete esitamise, kui algatusega nõutakse neilt oma ärimudeli märkimisväärset muutmist. Kui aga korralikku juhtimis- ja kontrollisüsteemi nõutakse üksustelt, mida juba reguleeritakse ja mis juba kuuluvad järelevalve alla, ei põhjusta see eeldatavasti märkimisväärseid kulusid või ebaproportsionaalselt suurt halduskoormust. Seepärast kehtestatakse järelevalve alla kuuluvatele sisendandmete esitajatele käesoleva määrusega teatavad kohustused.

(14)
Korraldaja on füüsiline või juriidiline isik, kellel on kontroll korraldatud näitaja korraldamise üle ning kes eelkõige korraldab korraldatud näitajat, kogub ja analüüsib sisendandmeid, määrab korraldatud näitaja kindlaks ja mõnikord avaldab korraldatud näitaja. Juhul kui isik avaldab korraldatud näitaja või viitab selle üksnes oma ajakirjandusliku tegevuse osana, kuid ei oma kontrolli asjaomase korraldatud näitaja korraldamise üle, ei tuleks selle isiku suhtes käesoleva määrusega korraldajatele kehtestatud nõudeid siiski kohaldada. 

(15)
Indeks arvutatakse alusvara väärtuse alusel teatava valemi või muu meetodi abil. Selle valemi koostamisel, arvutuse tegemisel ja sisendandmete kindlaksmääramisel saab kasutada kaalutlusõigust. Kaalutlusõigusest tuleneb manipuleerimisoht ning seepärast peaksid käesoleva määruse reguleerimisalasse kuuluma kõik selle omadusega korraldatud näitajad. Juhul kui finantsinstrumendi puhul viidatakse üksikule hinnale või väärtusele, näiteks kui optsiooni võrdlushind põhineb ühe väärtpaberi hinnal, siis arvutust siiski ei tehta ning sisendandmed ja kaalutlusõigus puuduvad. Seepärast ei tohiks käesoleva määruse kohaldamisel käsitada üksikul hinnal või väärtusel põhinevat võrdlushinda korraldatud näitajana. Kesksete vastaspoolte esitatud võrdlus- või arveldushindu ei tohiks käsitada korraldatud näitajatena, sest neid kasutatakse arvelduste, võimenduse ja riskijuhtimise kindlaksmääramiseks ja need ei määra seega kindlaks finantsinstrumendi alusel makstavat summat või finantsinstrumendi väärtust.

(16)
Euroopa Liidus keskpankade korraldatavaid näitajaid kontrollivad avaliku sektori asutused ning need vastavad põhimõtetele, nõuetele ja menetlustele, mis tagavad nende korraldatud näitajate täpsuse, usaldusväärsuse ja sõltumatuse vastavalt käesoleva määruse sätetele. Seepärast ei ole vaja, et nende korraldatud näitajad kuuluksid käesoleva määruse reguleerimisalasse. Liidus kasutatavaid korraldatud näitajaid võivad siiski korraldada ka kolmandate riikide keskpangad. Tuleb kindlaks määrata, et käesolevas määruses sätestatud kohustuste täitmisest on vabastatud üksnes need korraldatud näitajaid korraldavad kolmandate riikide keskpangad, kelle suhtes kohaldatakse käesoleva määrusega kehtestatud nõuetega sarnaseid nõudeid. 

(17)
Kui korraldatud näitajate korraldamisel esineb puudusi, mida ei juhita nõuetekohaselt, tekib võimalus korraldatud näitajaga manipuleerida. Juhul kui korraldatud näitajad on üldsusele kättesaadavad, võib juhtuda, et asjaomaseid riske ei võeta täielikult arvesse ja ei rakendata seega nõuetekohast kontrolli ja juhtimist. Korraldatud näitajate usaldusväärsuse tagamiseks tuleks korraldatud näitajate korraldajatelt nõuda nõuetekohase juhtimiskorra rakendamist, et piirata kõnealuseid huvide konflikte ja tagada kindlustunne korraldatud näitajate usaldusväärsuse suhtes. Isegi tõhusa juhtimise korral esineb enamikul korraldajatel huvide konflikte ning võib juhtuda, et nad peavad andma hinnanguid ja tegema otsuseid, mis mõjutavad eri sidusrühmi. Seepärast peab korraldajatel olema juhtimiskorra rakendamise ja tõhususe järelevalve teostamiseks sõltumatu organ, kes tagab tõhusa järelevalve.

(18)
Korraldatud näitajatega manipuleerimine ja nende ebausaldusväärsus võivad kahjustada investoreid ja tarbijaid. Seepärast peaks käesoleva määrusega kehtestama raamistiku, mis reguleerib andmete säilitamist korraldajate ja sisendandmete esitajate poolt ning tagab korraldatud näitaja eesmärgi ja sisendandmete läbipaistvuse – see hõlbustab potentsiaalsete nõuete tõhusamat ja õiglasemat lahendamist kooskõlas liikmesriigi või liidu õigusnormidega.

(19)
Auditeerimiseks ja käesoleva määruse tõhusaks rakendamiseks on vaja teha järelanalüüs ja ‑uuringud ning seepärast on vaja, et korraldatud näitajate korraldajad säilitaksid korraldatud näitaja arvutamisega seotud asjakohased dokumendid piisavalt pika aja jooksul. Korraldatud näitajaga mõõdetav tegur ja mõõtmiskeskkond muutuvad tõenäoliselt aja jooksul. Seetõttu tuleb korraldatud näitajate korraldamise protsessi ja metoodikat korrapäraselt auditeerida või need läbi vaadata, et teha kindlaks puudused ja täiustamisvõimalused. Korraldatud näitajate korraldamisel esinevad puudused võivad mõjutada paljusid sidusrühmi ja need sidusrühmad saavad aidata puudusi tuvastada. Seepärast on vaja kehtestada sõltumatu kaebuste lahendamise menetlus, mis tagab, et kõnealused sidusrühmad saavad korraldatud näitajate korraldajale kaebustest teatada ning korraldatud näitajate korraldaja hindab objektiivselt iga kaebuse põhjendatust. 

(20)
Korraldatud näitajate korraldamisel tellitakse tähtsad tööülesanded – näiteks korraldatud näitaja arvutamine, sisendandmete kogumine ja korraldatud näitaja levitamine – sageli allhanke korras. Juhtimiskorra tõhususe huvides tuleb tagada, et selline tööülesannete allhanke korras tellimine ei vabasta korraldatud näitaja korraldajat tema kohustustest ja vastutusest ega takista korraldajat tema kohustuste täitmisel ja vastutuse kandmisel või asjaomast pädevat asutust korraldajate üle järelevalve teostamisel.

(21)
Korraldatud näitaja korraldaja saab sisendandmete keskse vastuvõtjana järjekindlalt hinnata sisendandmete usaldusväärsust ja täpsust. Seepärast on oluline, et korraldatud näitaja korraldajal on sisendandmete täpsuse hindamiseks nõuetekohased kontrollimehhanismid ja ta teatab kahtlastest andmetest asjaomasele pädevale asutusele. 

(22)
Korraldaja töötajad võivad tuvastada käesoleva määruse võimaliku rikkumise juhtumid või manipuleerimist või manipuleerimise katset põhjustada võivad võimalikud puudused. Käesoleva määrusega tuleks seega tagada, et kehtestatakse nõuetekohane kord, mis võimaldab töötajatel anda korraldajatele konfidentsiaalselt märku käesoleva määruse võimalikust rikkumisest. 

(23)
Sisendandmete esitamisel kasutatav kaalutlusõigus annab võimaluse korraldatud näitajaga manipuleerida. Kui sisendandmeteks on tehingupõhised andmed, on kaalutlusõigus väiksem ja andmetega manipuleerimise võimalus seega väheneb. Seepärast peaksid korraldatud näitajate korraldajad kasutama sisendandmetena üldiselt võimaluse korral tegelikke tehinguandmeid, kuid nad võivad kasutada ka muid andmeid, kui tehinguandmed ei ole korraldatud näitaja usaldusväärsuse ja täpsuse tagamiseks piisavad.

(24)
Korraldatud näitaja usaldusväärsus ja täpsus sellega jälgitava majandusteguri mõõtmisel sõltuvad kasutatavast metoodikast ja sisendandmetest. Seepärast on vaja kehtestada metoodika, mis tagab korraldatud näitaja usaldusväärsuse ja täpsuse. 

(25)
Korraldatud näitaja jätkuva täpsuse tagamiseks tuleb vahel metoodikat muuta, kuid iga muudatus avaldab mõju korraldatud näitaja kasutajatele ja sidusrühmadele. Seepärast on vaja sätestada korraldatud näitajaga seoses kasutatava metoodika muutmisel järgitav kord, sealhulgas konsulteerimise vajadus, nii et kasutajad ja sidusrühmad saaksid neid muudatusi arvesse võttes rakendada vajalikke meetmeid või teavitada korraldajat, kui nad on nende muudatuste tõttu mures. 

(26)
Korraldatud näitajate usaldusväärsus ja täpsus sõltuvad sisendandmete esitajate esitatud andmete usaldusväärsusest ja täpsusest. On oluline, et sisendandmete esitajate kohustused seoses sisendandmetega oleksid selgelt sätestatud, neile saaks tugineda ja need oleksid kooskõlas korraldatud näitaja korraldaja kontrollimehhanismide ja metoodikaga. Korraldatud näitaja korraldaja peaks seetõttu koostama kõnealuseid nõudeid sisaldava käitumisjuhendi, mis on sisendandmete esitajate suhtes siduv. 

(27)
Paljud korraldatud näitajad määratakse kindlaks alusandmete põhjal, mille esitavad reguleeritud kauplemiskohad, energiabörsid ja heitkoguse ühikute enampakkumisplatvormid. Neid kohti reguleeritakse ja nende üle teostatakse järelevalvet – see tagab sisendandmete usaldusväärsuse ning juhtimisnõuded ja ‑menetlused rikkumistest teatamiseks. Seepärast vabastatakse sellised korraldatud näitajad teatavatest kohustustest, eesmärgiga vältida topeltreguleerimist ja kuna nende järelevalve tagab kasutatud sisendandmete usaldusväärsuse.

(28)
Sisendandmete esitajatel võib esineda huvide konflikte ja nad võivad kasutada sisendandmete kindlaksmääramisel kaalutlusõigust. Seepärast on vaja, et sisendandmete esitajate tegevust reguleeriks juhtimiskord, mis tagab nende konfliktide juhtimise ja selle, et sisendandmed on täpsed, korraldaja nõuetega kooskõlas ja neid saab kontrollida.

(29)
Korraldatud näitajate eri liikidel ja sektoritel on erinevad omadused ja nõrgad küljed ning nendega on seotud erinevad riskid. Seepärast tuleb täiendavalt täpsustada käesoleva määruse sätteid, mis käsitlevad korraldatud näitajate konkreetseid sektoreid ja liike. Pankadevahelise intressimäära korraldatud näitajad on rahapoliitika mõju edasikandumises tähtsat rolli omavad korraldatud näitajad ja seepärast tuleb käesolevas määruses täpsustada nende sätete kohaldamist nende korraldatud näitajate suhtes. Korraldatud kaubanäitajaid kasutatakse laialdaselt ja neil on sektorile iseloomulikud omadused ning seepärast tuleb käesolevas määruses täpsustada nende sätete kohaldamist kõnealuste korraldatud näitajate suhtes.

(30)
Teatavate oluliste korraldatud näitajate ebaõigsus võib märkimisväärselt mõjutada finantsstabiilsust, turu korrapärast toimimist või investoreid ning seepärast tuleb selliste oluliste korraldatud näitajate usaldusväärsuse ja kindluse tagamiseks kohaldada täiendavaid nõudeid. Selline mõju on korraldatud näitajal, millele viitavad finantsinstrumendid on märkimisväärse väärtusega. Seepärast on vaja, et komisjon määraks kindlaks need korraldatud näitajad, millele viitavate finantsinstrumentide väärtus on üle teatava künnise ja mida tuleks käsitada oluliste korraldatud näitajatena.

(31)
Olulise korraldatud näitaja usaldusväärsust võivad kahjustada sisendandmete esitajad, kes lõpetavad andmete esitamise. Selle ohu kõrvaldamiseks tuleb seega anda asjaomasele pädevale asutusele volitus nõuda kohustuslikus korras olulise korraldatud näitaja jaoks sisendandmete esitamist. 

(32)
Selleks et korraldatud näitajate kasutajad saaksid valida sobivad korraldatud näitajad ja mõistaksid nendega seotud riske, peavad nad teadma, mida korraldatud näitajaga mõõdetakse ja millised on näitaja nõrgad küljed. Seetõttu peaks korraldatud näitaja korraldaja avaldama neid asjaolusid kirjeldava teate ja avaldama korraldatud näitaja kindlaksmääramiseks kasutatud sisendandmed.

(33)
Tarbijad võivad sõlmida finantslepinguid, eelkõige hüpoteegi seadmise lepinguid ja tarbijakrediidilepinguid, milles viidatakse korraldatud näitajale; ebavõrdne läbirääkimispositsioon ja tüüptingimuste kasutamine tähendavad paraku seda, et tarbijate võimalus valida kasutatavaid korraldatud näitajaid võib olla piiratud. Seepärast tuleb tagada, et sellise korraldatud näitaja sobivust tarbija jaoks peab hindama laenuandja või võlausaldaja, kes on järelevalve alla kuuluv üksus, sest tema suutlikkus korraldatud näitajat valida on suurem. Kuna aga sobivuse hindamine on [finantsinstrumentide turgude direktiivis] juba sätestatud, ei peaks seda korraldatud näitajale viitavate finantsinstrumentide puhul käesoleva määrusega nõudma.

(34)
Käesolevas määruses tuleks arvesse võtta finantssektori korraldatud näitajate põhimõtteid (edaspidi „IOSCO põhimõtted”), mille Rahvusvahelise Väärtpaberijärelevalve Organisatsioon (IOSCO) andis välja 17. juulil 2013 ja mis on korraldatud näitajatele esitatavate regulatiivsete nõuete üldine standard. Investorite kaitse tagamiseks tuleb enne kolmandas riigis korraldatud näitaja liidus kasutamist hinnata, kas korraldatud näitaja järelevalve ja reguleerimine on kolmandas riigis samaväärne järelevalve ja reguleerimisega liidus. 

(35)
Korraldajale peaks andma tegevusloa ja tema järelevalvet peaks teostama korraldaja asukohaliikmesriigi pädev asutus.

(36)
Mõnikord võib teatav isik määrata kindlaks indeksi, kuid ei pruugi teada, et seda indeksit kasutatakse finantsinstrumendi puhul viitena. Selline olukord võib esineda eelkõige siis, kui kasutajad ja korraldatud näitaja korraldaja asuvad eri liikmesriikides. Seepärast peab pädev asutus juhul, kui ta saab teada korraldatud näitaja kasutamisest finantsinstrumendis, teavitama sellist kesksest koordineerivat asutust nagu Euroopa Väärtpaberiturujärelevalve, kes peaks teavitama korraldajat. 

(37)
Liikmesriikide pädevate asutuste käsutuses olevad tõhusad vahendid, volitused ja ressursid tagavad tõhusa järelevalve. Seepärast tuleks käesolevas määruses konkreetselt sätestada minimaalsed järelevalve- ja uurimisvolitused, mis tuleks kooskõlas liikmesriigi õigusega liikmesriikide pädevatele asutustele anda. Pädevad asutused ja Euroopa Väärtpaberiturujärelevalve peaksid oma käesoleva määruse kohaseid volitusi kasutades tegutsema objektiivselt ja erapooletult ning olema oma otsustusprotsessis sõltumatud.

(38)
Pädevatel asutustel peab olema käesoleva määruse rikkumise juhtude avastamiseks võimalus kooskõlas liikmesriigi õigusega siseneda dokumentide kaasavõtmiseks füüsiliste ja juriidiliste isikute ruumidesse. Juurdepääs ruumidele on vajalik, kui on mõistlik alus kahtlustada, et seal leidub kontrolli või uurimise esemega seotud dokumente ja muid andmeid, mis võivad olla käesoleva määruse rikkumise tõendamisel asjakohased. Lisaks on juurdepääs ruumidele vajalik siis, kui teabenõude juba saanud isik on jätnud selle täitmata või on mõistlik alus arvata, et nõude esitamisel seda ei täideta või teabenõudega seotud dokumendid või teave kõrvaldatakse, neid võltsitakse või need hävitatakse. Kui liikmesriigi õiguse kohaselt tuleb asjaomase liikmesriigi õigusasutuselt saada eelnev luba, kasutatakse ruumidele juurdepääsu õigust pärast sellise loa saamist. 

(39)
Järelevalve alla kuuluvate üksuste valduses olevad telefonikõnede ja andmeliiklusandmete salvestised võivad olla esmatähtsad ja vahel ainsad tõendid käesoleva määruse, eriti juhtimis- ja kontrollinõuete rikkumise avastamiseks ja tõendamiseks. Selliste andmete ja salvestiste põhjal saab kontrollida andmete esitamise ja heakskiitmise eest vastutavate isikute isikusamasust ning seda, kas on tagatud töötajate füüsiline eraldamine. Seepärast peaks pädevatel asutustel olema võimalik nõuda järelvalve alla kuuluvate üksuste valduses olevaid telefonikõnede, elektrooniliste sõnumite ja andmeliiklusandmete salvestisi, juhul kui on mõistlik alus kahtlustada, et sellised kontrolli või uurimise esemega seotud salvestised või andmed võivad olla käesoleva määruse rikkumise tõendamisel asjakohased.

(40)
Osa käesoleva määruse sätteid kohaldatakse kolmandate riikide füüsiliste või juriidiliste isikute suhtes, kes võivad korraldatud näitajaid kasutada või esitada korraldatud näitajate jaoks sisendandmeid või olla muul viisil korraldatud näitajate kindlaksmääramisega seotud. Seepärast peaksid pädevad asutused sõlmima kolmandate riikide järelevalveasutustega koostöölepingud. Euroopa Väärtpaberiturujärelevalve peaks koordineerima koostöölepingute väljatöötamist ja kolmandatest riikidest saadava teabe vahetamist pädevate asutuste vahel.

(41)
Käesolevas määruses järgitakse Euroopa Liidu toimimise lepingus („ELi toimimise leping”) ja Euroopa Liidu põhiõiguste hartas sätestatud põhiõigusi ja põhimõtteid, eelkõige õigus era- ja perekonnaelu austamisele, isikuandmete kaitse, sõna- ja teabevabaduse õigus, ettevõtlusvabadus, õigus omandile, tarbijakaitse õigus, õigus tõhusale õiguskaitsevahendile ja kaitseõigus. Käesolevat määrust tuleks seega tõlgendada ja kohaldata vastavalt nendele õigustele ja põhimõtetele. 

(42)
Asjaomaste isikute kaitseõigust tuleks täielikult austada. Eelkõige tuleb anda menetlusosalistele võimalus tutvuda pädeva asutuse otsuse aluseks olevate järeldustega ja austada nende õigust olla ära kuulatud.

(43)
Finantsturu stabiilsuse ja investorite kaitse huvides peavad korraldatud näitajad olema läbipaistvad. Pädevate asutuste teabevahetus ja teabe edastamine peaksid toimuma kooskõlas isikuandmete edastamise eeskirjadega, mis on sätestatud Euroopa Parlamendi ja nõukogu 24. oktoobri 1995. aasta direktiivis 95/46/EÜ üksikisikute kaitse kohta isikuandmete töötlemisel ning selliste andmete vaba liikumise kohta
. Euroopa Väärtpaberiturujärelevalve korraldatud teabevahetus ja teabe edastamine peaksid olema kooskõlas isikuandmete edastamise eeskirjadega, mis on sätestatud Euroopa Parlamendi ja nõukogu 18. detsembri 2000. aasta määruses (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta
.

(44)
Liikmesriigid peaksid finantsteenuste sektoris karistuste tõhustamist käsitlevas komisjoni teatises ja selle teatise järelmeetmena vastu võetud liidu õigusaktides sätestatud põhimõtteid arvesse võttes kehtestama eeskirjad käesoleva määruse sätete rikkumise korral kohaldatavate karistuste ja haldusmeetmete kohta ning tagama nende rakendamise. Sellised karistused ja haldusmeetmed peaksid olema tõhusad, proportsionaalsed ja hoiatavad. 

(45)
Seepärast tuleks ette näha haldusmeetmete, karistuste ja trahvide tervikkomplekt, et tagada ühise lähenemisviisi rakendamine liikmesriikides ja suurendada nende hoiatavat mõju. Konkreetsetel juhtudel kohaldatavate karistuste kindlaksmääramisel tuleks vajaduse korral arvesse võtta asjakohaseid tegureid, nagu tuvastatud finantskasumi tagasimaksmine, rikkumise tõsidus ja kestus, raskendavad või kergendavad asjaolud ja trahvide hoiatava mõju vajadus, ning vähendada pädeva asutusega tehtud koostöö eest vajaduse korral karistust. Konkreetsel juhul määratavate haldustrahvide tegelik summa võib ulatuda käesolevas määruses sätestatud ülempiirini või liikmesriigi õiguses sätestatud kõrgema määrani eelkõige väga tõsiste rikkumiste korral, samal ajal kui ülempiirist oluliselt madalamaid trahve võib kohaldada väiksemate rikkumiste korral või sobiva lahenduse saavutamisel. Pädeval asutusel peaks olema võimalik teatav isik korraldatud näitajate korraldaja või sisendandmete esitaja juhtimisülesannete täitmiselt ajutiselt kõrvaldada. Käesoleva määrusega ei tohiks piirata liikmesriikide võimalust sätestada rangemaid halduskaristusi.

(46)
Selleks et tagada pädeva asutuse otsuste hoiatav mõju üldsusele, tuleks need üldiselt avaldada. Otsuste avaldamine on pädeva asutuse jaoks ka tähtis vahend, mille abil ta teavitab turuosalisi sellest, millist käitumist käsitatakse käesoleva määruse rikkumisena, ja edendab turuosaliste üldist head käitumist. Kui otsuse avaldamine võib põhjustada asjaomastele isikutele ebaproportsionaalselt suurt kahju või ohustab finantsturgude stabiilsust või pooleliolevat uurimist, peaks pädev asutus avaldama anonüümselt teavet karistuste ja meetmete kohta või lükkama otsuse avaldamise edasi. Pädevatel asutustel peaks olema võimalik jätta teave karistuste kohta avaldamata, kui anonüümset või edasilükatud avaldamist peetakse ebapiisavaks selle tagamiseks, et avaldamine ei ohusta finantsturgude stabiilsust. Pädevatelt asutustelt ei nõuta ka selliste meetmete avaldamist, mida peetakse vähetähtsaks ja mille puhul avaldamine oleks ebaproportsionaalne.

(47)
Oluliste korraldatud näitajatega võivad olla seotud sisendandmete esitajad, korraldajad ja kasutajad mitmes liikmesriigis. Sellise korraldatud näitaja korraldamise lõpetamine või selle usaldusväärsust märkimisväärselt kahjustada võivate sündmuste toimumine võib seega avaldada mõju mitmes liikmesriigis – see tähendab, et liikmesriigi pädeva asutuse järelevalve sellise olulise korraldatud näitaja üle liikmesriigis, kus ainult tema asub, ei ole sellega kaasnevate riskide kõrvaldamisel tõhus ja tulemuslik. Selleks et tagada järelevalvealase teabe tõhus vahetamine pädevate asutuste vahel, nende tegevuse koordineerimine ja järelevalvemeetmete võtmine, tuleks moodustada pädevate asutuste kolleegiumid. Kolleegiumide tegevus peaks aitama ühtlustada käesoleva määruse normide kohaldamist ja lähendada järelevalvetavasid. Euroopa Väärtpaberiturujärelevalve õiguslikult siduv vahendusmehhanism on järelevalvetavade koordineerimise, järjepidevuse ja ühtlustamise saavutamisel esmatähtis. Korraldatud näitajaid võidakse kasutada viitena pikaajaliste finantsinstrumentide ja ‑lepingute puhul. Teatavatel juhtudel, kui sellisel korraldatud näitajal on omadused, mida ei saa kohandada nende kooskõlla viimiseks käesoleva määruse nõuetega, ei pruugi selle näitaja korraldamine olla pärast käesoleva määruse jõustumist enam lubatud. Paraku võidakse sellise korraldatud näitaja jätkuva korraldamise keelamise tulemusena finantsinstrumendid või ‑lepingud lõpetada või nende tingimused tühistada – see kahjustab omakorda investoreid. Seepärast tuleb ette näha selliste korraldatud näitajate jätkuv korraldamine üleminekuperioodil.

(48)
Käesoleva määruse ühetaoliste rakendamistingimuste tagamiseks ja ettepaneku tehniliste üksikasjade täpsustamiseks tuleks komisjonile delegeerida õigus võtta kooskõlas ELi toimimise lepingu artikliga 290 vastu õigusakte, milles sätestatakse mõistete tehnilised üksikasjad, korraldajate ja järelevalve alla kuuluvate sisendandmete esitajate suhtes kohaldatavad juhtimis- ja kontrollinõuded, sisendandmetele ja metoodikale esitatavad nõuded, käitumisjuhend, korraldatud näitajate eri liikide ja sektorite suhtes kohaldatavad erinõuded ning teave, mida korraldajad peavad tegevusluba taotledes esitama.

(49)
Komisjon peaks delegeeritud õigusaktidega vastavalt ELi toimimise lepingu artiklile 290 ja kooskõlas määruse (EL) nr 1095/2010 artiklitega 10–14 võtma vastu Euroopa Väärtpaberiturujärelevalve koostatud regulatiivsete tehniliste standardite eelnõud, millega kehtestatakse kolmandate riikide pädevate asutustega sõlmitavate koostöölepingute miinimumsisu.

(50)
Selleks et tagada käesoleva määruse ühetaolised rakendamistingimused, tuleks komisjonile anda selle teatavate aspektide suhtes rakendamisvolitused. Need aspektid puudutavad kolmandate riikide keskpankade ja korraldatud näitajate korraldajate suhtes kohaldatava õigusraamistiku samaväärsuse ning selle, et korraldatud näitaja on oma olemuselt oluline, kindlakstegemist. Nimetatud volitusi tuleks teostada kooskõlas Euroopa Parlamendi ja nõukogu 16. veebruari 2011. aasta määrusega (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes
.

(51)
Samuti tuleks komisjonile anda volitus võtta rakendusaktidega vastavalt ELi toimimise lepingu artiklile 291 ja kooskõlas määruse (EL) nr 1095/2010 artikliga 15 vastu Euroopa Väärtpaberiturujärelevalve koostatud rakenduslikud tehnilised standardid, millega kehtestatakse pädevate asutuste ja Euroopa Väärtpaberiturujärelevalve teabevahetuse kord ja vormid. Kuna liikmesriikidel ei ole võimalik piisaval määral täita käesoleva määruse eesmärki, mille kohaselt tuleb kehtestada järjekindel ja tõhus kord korraldatud näitajate nõrkade külgede kõrvaldamiseks, ning võttes arvesse, et korraldatud näitajatega seotud probleemide üldist mõju saab igakülgselt käsitleda ainult liidu tasandil ja seda eesmärki saab seega paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus selle eesmärgi saavutamiseks vajalikust kaugemale,

ON VASTU VÕTNUD KÄESOLEVA MÄÄRUSE:

I JAOTIS 
REGULEERIMISESE, REGULEERIMISALA JA MÕISTED

Artikkel 1 
Reguleerimisese

Käesoleva määrusega kehtestatakse ühine raamistik, et tagada liidus finantsinstrumentide ja ‑lepingute puhul korraldatud näitajatena kasutatavate indeksite täpsus ja usaldusväärsus. Määrus edendab seega siseturu nõuetekohast toimimist ning aitab saavutada tarbijate ja investorite kaitse kõrget taset.

Artikkel 2
 Reguleerimisala

1.
Käesolevat määrust kohaldatakse korraldatud näitajate korraldamise, nende jaoks sisendandmete esitamise ja nende kasutamise suhtes liidus.

2.
Käesolevat määrust ei kohaldata alljärgneva suhtes: 

(a) Euroopa Keskpankade Süsteemi (EKPS) liikmed;

(b) selliste kolmandate riikide keskpangad, mille õigusraamistikus on komisjoni kinnituse kohaselt sätestatud põhimõtted, nõuded ja menetlused, mis on samaväärsed korraldatud näitajate korraldamise täpsuse, usaldusväärsuse ja sõltumatuse kohta käesolevas määruses sätestatud nõuetega.

3.
Komisjon koostab lõike 2 punktis b osutatud kolmandate riikide keskpankade loetelu. 

Need rakendusaktid võetakse vastu vastavalt artikli 38 lõikes 2 osutatud kontrollimenetlusele.

Artikkel 3
Mõisted

1.
Käesolevas määruses kasutatakse järgmisi mõisteid:

(2) „indeks” – number,

(a) mis avaldatakse või tehakse üldsusele kättesaadavaks;

(b) mis määratakse korrapäraselt, kas tervikuna või osaliselt, kindlaks teatava valemi või muu arvutusmeetodi või hindamise abil; 

(c) kui kindlaksmääramine toimub ühe või mitme alusvara väärtuse alusel või hindade – sealhulgas arvestuslikud hinnad – või muude väärtuste alusel;

(3) „korraldatud näitaja” – indeks, millele viidates määratakse kindlaks finantsinstrumendi või ‑lepingu kohaselt tasumisele kuuluv summa või finantsinstrumendi väärtus, või investeerimisfondi tootluse mõõtmiseks kasutatav indeks;

(4) „korraldatud näitaja korraldamine” –

(a) korraldatud näitaja kindlaksmääramise korra haldamine ja

(b) sisendandmete kogumine, analüüsimine või töötlemine korraldatud näitaja kindlaksmääramise eesmärgil ning

(c) korraldatud näitaja kindlaksmääramine valemi või muu arvutusmeetodi või sel eesmärgil esitatud sisendandmete hindamisega abil;

(5) „korraldaja” – korraldatud näitaja korraldamist kontrolliv füüsiline või juriidiline isik;

(6) „korraldatud näitaja kasutaja” – isik, kes emiteerib korraldatud näitajale viitava finantsinstrumendi või omab seda või on korraldatud näitajale viitava finantslepingu osaline;

(7) „sisendandmete esitamine” – korraldatud näitaja kindlaksmääramiseks vajalike ja sel eesmärgil esitatavate sisendandmete esitamine korraldajale või teisele isikule, et viimane need korraldajale edastaks;

(8) „sisendandmete esitaja ” – sisendandmeid esitav füüsiline või juriidiline isik; 

(9) „järelevalve alla kuuluv sisendandmete esitaja” – järelevalve alla kuuluv üksus, kes esitab liidus asuvale korraldajale sisendandmeid;

(10) „sisendandmete esitaja esindaja” – sisendandmete esitaja poolt sisendandmete esitamiseks tööle võetud füüsiline isik;

(11) „sisendandmed” – andmed ühe või mitme alusvara väärtuse kohta või hindade – sealhulgas arvestuslikud hinnad – või muude väärtuste kohta, mida korraldaja kasutab korraldatud näitaja kindlaksmääramiseks;

(12) „reguleeritud andmed” – sisendandmed, mis saadakse otse [finantsinstrumentide turgude määruse] artikli 2 lõike 1 punktis 25 määratletud kauplemiskohalt või [finantsinstrumentide turgude määruse] artikli 2 lõike 1 punktis 18 määratletud tunnustatud avaldamissüsteemi kaudu või [finantsinstrumentide turgude määruse] artikli 2 lõike 1 punktis 20 määratletud tunnustatud aruandlussüsteemi kaudu vastavalt kauplemisjärgsetele andmetele esitatavatele kohustuslikele nõuetele või direktiivi 2009/72/EÜ
 artikli 37 lõike 1 punktis j osutatud elektribörsilt või direktiivi 2009/73/EÜ
 artikli 41 lõike 1 punktis j osutatud maagaasibörsilt või Euroopa Parlamendi ja nõukogu määruse (EL) nr 1031/2010 artiklis 26 või 30 osutatud enampakkumisplatvormilt;

(13) „tehinguandmed” – konkurentsivõimelisel pakkumisel ja nõudlusel põhineval aktiivsel turul jälgitavad hinnad, määrad, indeksid või väärtused, mis kajastavad selliste vastaspoolte vahel sõlmitud tehinguid, kes ei ole omavahel seotud;

(14) „finantsinstrument” – direktiivi 2004/39/EÜ I lisa C jaos loetletud finantsinstrumendid, mille kohta on esitatud kauplemiskohas kauplemise loa taotlus või millega kauplemiskohas kaubeldakse;

(15) „järelvalve alla kuuluv üksus” – järgmised üksused:

(a) direktiivi 2013/36/EL
 artikli 3 punktis 1 määratletud krediidiasutused; 

(b) [finantsinstrumentide turgude määruse] artikli 2 lõike 1 punktis 1 määratletud investeerimisühingud; 

(c) direktiivi 2009/138/EÜ
 artikli 13 punktis 1 määratletud kindlustusandjad;

(d) direktiivi 2009/138/EÜ artikli 13 punktis 1 määratletud edasikindlustusandjad; 

(e) direktiivi 2009/65/EÜ
 artikli 1 lõikes 2 määratletud vabalt võõrandatavatesse väärtpaberitesse ühiseks investeeringuks loodud ettevõtjad (eurofondid);

(f) Euroopa Parlamendi ja nõukogu direktiivi 2011/61/EL
 artikli 4 lõike 1 punktis b määratletud alternatiivsete investeerimisfondide valitsejad;

(g) Euroopa Parlamendi ja nõukogu määruse (EL) nr 648/2012
 artikli 2 punktis 1 määratletud kesksed vastaspooled;

(h) määruse (EL) nr 648/2012 artikli 2 punktis 2 määratletud kauplemisteabehoidlad;

(i) korraldaja;

(16) „finantsleping” –

(a) Euroopa Parlamendi ja nõukogu direktiivi 2008/48/EÜ
 artikli 3 punktis c määratletud krediidileping; 

(b) [Euroopa Parlamendi ja nõukogu direktiivi [2013/…/] (elamukinnisvaraga seotud krediidilepingute kohta)] artikli 3 punktis 3 määratletud krediidileping;

(17) „investeerimisfond” – Euroopa Parlamendi ja nõukogu direktiivi 2011/61/EL artikli 4 lõike 1 punktis a määratletud alternatiivsed investeerimisfondid ning Euroopa Parlamendi ja nõukogu direktiivi 2009/65/EL reguleerimisalasse kuuluvad ühiseks investeerimiseks loodud ettevõtjad;

(18) „juhtorgan” – järelevalve- või juhtimisülesandega juhtorgan, kellel on lõplik otsustuspädevus ja volitused kehtestada üksuse strateegia, eesmärgid ja üldine tegutsemissuund;

(19) „tarbija” – füüsiline isik, kes käesoleva määrusega hõlmatud finantslepingute raames tegutseb eesmärkidel, mis ei ole seotud tema kaubandus-, majandus- või kutsetegevusega; 

(20) „pankadevahelise intressimäära korraldatud näitaja” – korraldatud näitaja, mille alusvara käesoleva artikli punkti 1 alapunkti c kohaldamisel on määr, millega pank võib anda laenu teistele pankadele või võtta laenu teistelt pankadelt;

(21) „korraldatud kaubanäitaja” – korraldatud näitaja, mille alusvara käesoleva artikli punkti 1 alapunkti c kohaldamisel on kaup komisjoni määruse (EÜ) nr 1287/2006
 artikli 2 punkti 2 tähenduses; [finantsinstrumentide turgude direktiivi] I lisa C jao punktis 11 määratletud lubatud heitkoguse ühikuid ei käsitata käesoleva määruse kohaldamisel kaubana;

(22) „oluline korraldatud näitaja” – korraldatud näitaja, mille jaoks sisendandmete esitajate enamik on järelevalve alla kuuluvad üksused ja mida kasutatakse viitena finantsinstrumentide puhul, mille tinglik väärtus on vähemalt 500 miljardit eurot; 

(23) „asuma” – juriidilise isiku puhul liikmesriik või kolmas riik, kus on selle isiku registrijärgne või muu ametlik asukoht, ja füüsilise isiku puhul liikmesriik või kolmas riik, kus see isik on maksuresident.

2.
Komisjonile antakse volitused võtta kooskõlas artikliga 37 vastu delegeeritud õigusaktid, et täpsustatakse lõikes 1 sätestatud mõistete tehnilisi üksikasju ja eelkõige seda, mida kujutab endast kättesaadavaks tegemine indeksi määratluse kohaldamisel, ning võetakse arvesse turu või tehnika arengut.

Vajaduse korral võtab komisjon arvesse korraldatud näitajatega seotud järelevalvetavade rahvusvahelist ühtlustamist. 

Artikkel 4
Erandi tegemine korraldajatele, kes ei ole teadlikud nende korraldatud näitajate kasutamisest, ja kasutamisega mittenõustunud korraldajatele

1.
Juhul kui korraldaja ei tea ega saanud mõistlikult teada, et tema korraldatavat näitajat kasutatakse artikli 3 lõike 1 punktis 2 osutatud eesmärkidel, ei kohaldata tema suhtes selle korraldatud näitajaga seoses käesolevat määrust.

2.
Käesolevat määrust ei kohaldata artikli 25 lõikes 3 osutatud korraldatud näitaja korraldaja suhtes seoses selle korraldatud näitajaga.

II JAOTIS
KORRALDATUD NÄITAJA KINDLUS JA USALDUSVÄÄRSUS

1. peatükk 
Korraldajate juhtimine ja kontroll

Artikkel 5 
Juhtimisnõuded 

1.
Korraldaja suhtes kohaldatakse järgmisi juhtimisnõudeid:

(a) korraldajal peab olema kindel juhtimiskord, mis hõlmab selget organisatsioonilist struktuuri, kus kõigi korraldatud näitaja korraldamises osalevate isikute ülesanded ja vastutusalad on täpselt kindlaksmääratud, läbipaistvad ja järjepidevad.

Korraldaja peab võtma kõik vajalikud meetmed, et korraldatud näitaja korraldamist ei mõjutaks ükski olemasolev või võimalik huvide konflikt ja et olukorras, kus korraldatud näitajate kindlaksmääramisel tuleb kasutada kaalutlusõigust või hinnangut, tehakse seda sõltumatult ja ausalt („juhtimine ja huvide konfliktid”); 

(b) korraldaja peab moodustama järelevalveorgani, et teostada järelevalvet oma korraldatud näitajate korraldamise kõigi aspektide üle („järelevalve”); 

(c) korraldaja peab kehtestama kontrolliraamistiku, mis tagab korraldatud näitaja korraldamise ja avaldamise või kättesaadavaks tegemise kooskõlas käesoleva määrusega („kontrollimehhanismid”);

(d) korraldaja peab kehtestama käesoleva määruse nõuetele vastavust tõendava aruandlusraamistiku, mis hõlmab andmete säilitamist, auditeerimist ja läbivaatamist ning kaebuste lahendamise menetlust („aruandekohustus”).

2.
Korraldaja järgib I lisa A jaos sätestatud juhtimis- ja kontrollinõudeid.

3.
Komisjonile antakse volitused võtta kooskõlas artikliga 37 vastu delegeeritud õigusaktid, millega täpsustatakse I lisa A jaos esitatud juhtimis- ja kontrollinõudeid. Komisjon võtab arvesse järgmist:

(e) korraldatud näitajate ja finantsturgude areng, pidades silmas korraldatud näitajatega seotud juhtimistavade rahvusvahelist ühtlustamist; 

(f) korraldatud näitajate eri liikide ja eri korraldajate erisused;

(g) olemasolevad või potentsiaalsed huvide konfliktid korraldatud näitajate korraldamisel, korraldatud näitajate manipuleeritavus ning korraldatud näitajate tähtsus finantsstabiilsuse, turgude ja investorite jaoks.

Artikkel 6 
Allhanked

1.
Korraldajad tellivad korraldatud näitaja korraldamisel tööülesandeid allhanke korras viisil, mis ei kahjusta oluliselt korraldaja kontrolli korraldatud näitaja korraldamise üle või asjaomase pädeva asutuse suutlikkust teostada korraldatud näitaja üle järelevalvet.

2.
Allhanke kasutamise korral tagab korraldaja I lisa B jaos allhangete suhtes sätestatud nõuete täitmise.

3.
Juhul kui korraldaja tellib korraldatud näitaja korraldamisega seotud tööülesanded või asjaomased teenused või tegevuse allhanke korras teenuse osutajalt, jääb ta täielikult vastutavaks kõigi käesolevast määrusest tulenevate kohustuste täitmise eest.

2. peatükk
Sisendandmed, metoodika ja rikkumistest teatamine

Artikkel 7 
Sisendandmed ja metoodika

1.
Korraldatud näitajate korraldamisel kohaldatakse sisendandmete ja metoodika suhtes järgmisi nõudeid:

(h) sisendandmed on piisavad, et täpselt ja usaldusväärselt kajastada korraldatud näitajaga mõõdetavat turu- või majandustegurit („piisavad ja täpsed andmed”).

Sisendandmetena kasutatakse tehinguandmeid. Kui olemasolevad tehinguandmed ei ole piisavad, et täpselt ja usaldusväärselt kajastada korraldatud näitajaga mõõdetavat turu- või majandustegurit, võib kasutada sisendandmeid, mis ei ole tehinguandmed, tingimusel et need andmed on kontrollitavad;

(i) korraldaja hangib sisendandmed usaldusväärselt ja esinduslikult sisendandmete esitajate rühmalt või valimilt, et tagada neil sisendandmetel põhineva korraldatud näitaja usaldusväärsus ja korraldatud näitajaga mõõdetava turu- või majandusteguri kajastamine piisava esindatusega („esinduslikud sisendandmete esindajad”);

(j) juhul kui korraldatud näitaja sisendandmed ei ole tehinguandmed ja sisendandmete esitaja osalus tehingute väärtuses turul, mida see korraldatud näitaja mõõdab, on üle 50 %, peab pädev asutus kontrollima, kas sisendandmed kajastavad konkurentsivõimelisel pakkumisel ja nõudlusel põhinevat turgu. Kui korraldaja leiab, et sisendandmed ei kajasta konkurentsivõimelisel pakkumisel ja nõudlusel põhinevat turgu, peab ta muutma kas sisendandmeid, sisendandmete esitajaid või metoodikat selle tagamiseks, et sisendandmed kajastaksid konkurentsivõimelisel pakkumisel ja nõudlusel põhinevat turgu, või lõpetama asjaomase korraldatud näitaja korraldamise („turumõju”);

(k) korraldaja kasutab korraldatud näitaja kindlaksmääramisel kindlat ja usaldusväärset metoodikat ning kehtestab selged eeskirjad selle kohta, kuidas ja millal võib asjaomase korraldatud näitaja kindlaksmääramisel kasutada kaalutlusõigust („kindel ja usaldusväärne metoodika”);

(l) korraldaja peab korraldatud näitaja andmed ja metoodika välja töötama ning neid juhtima ja korraldama läbipaistvalt („läbipaistvus”). 

2.
Korraldaja järgib I lisa C jaos sisendandmete ja metoodika suhtes sätestatud nõudeid.

3.
Komisjonile antakse volitused võtta meetmete kohta kooskõlas artikliga 37 vastu delegeeritud õigusaktid, millega täpsustatakse sisendandmetega seotud kontrollimehhanisme, olukordi, mil tehinguandmed ei pruugi olla piisavad, viisi, kuidas seda järelevalveasutustele tõendada, ja nõudeid metoodika väljatöötamiseks. Komisjon võtab arvesse järgmist:

(m) korraldatud näitajate ja finantsturgude areng, pidades silmas korraldatud näitajatega seotud järelevalvetavade rahvusvahelist ühtlustamist;

(n) erinevate korraldatud näitajate ja korraldatud näitajate eri liikide erisused ning 

(o) korraldatud näitajate manipuleeritavus seoses kasutatud metoodika ja sisendandmetega.

Artikkel 8
Rikkumistest teatamine

1.
Korraldaja kehtestab nõuetekohased süsteemid ja tõhusad kontrollimehhanismid, et tagada lõike 2 kohaldamisel sisendandmete kindlus ja usaldusväärsus. 

2.
Korraldaja teostab sisendandmete ja nende esitajate üle järelevalvet, et avastada [turu kuritarvitamist käsitleva määruse] rikkumised ja tegevus, mis võib viidata korraldatud näitajaga manipuleerimisele või manipuleerimise katsele, ning teavitab asjaomast pädevat asutust kooskõlas [turu kuritarvitamist käsitleva määruse] artikli 11 lõikega 2 ja esitab kogu asjakohase teabe, juhul kui ta kahtlustab, et seoses korraldatud näitajaga on:

(p) toimunud [turu kuritarvitamist käsitleva määruse] oluline rikkumine;

(q) toimunud tegevus, mis võib viidata korraldatud näitajaga manipuleerimisele või manipuleerimise katsele, või

(r) sõlmitud keelatud kokkulepe korraldatud näitajaga manipuleerimiseks või manipuleerimise katseks.

3.
Korraldaja kehtestab korra, mida kohaldatakse juhtide, töötajate ja kõigi teiste füüsiliste isikute suhtes, kelle teenuseid ta kasutab või kontrollib, ja mille alusel saab autonoomse erikanali kaudu teatada ettevõttesiseselt käesoleva määruse rikkumisest. 

3. peatükk 
Käitumisjuhend ja nõuded sisendandmete esitajatele 

Artikkel 9
Käitumisjuhend 

1.
Korraldaja võtab iga korraldatud näitaja kohta vastu käitumisjuhendi, milles on selgelt sätestatud korraldaja ja sisendandmete esitajate vastutus ja kohustused seoses korraldatud näitaja korraldamisega ning mis sisaldab esitatavate sisendandmete selget kirjeldust ja vähemalt I lisa D jaos nimetatud andmeid. 

2.
Käitumisjuhendile kirjutavad alla korraldaja ja sisendandmete esitajad ning see on kõigi allakirjutanute suhtes õiguslikult siduv. 

3.
Komisjonile antakse volitused võtta meetmete kohta kooskõlas artikliga 37 vastu delegeeritud õigusaktid, millega täpsustatakse I lisa D jaos esitatud käitumisjuhendi tingimusi seoses korraldatud näitajate eri liikidega ning võetakse arvesse korraldatud näitajate ja finantsturgude arengut.

Komisjon võtab arvesse korraldatud näitajate ja sisendandmete esitajate eri omadusi, eriti sisendandmete ja metoodika erinevusi, sisendandmetega manipuleerimise ohtu ja korraldatud näitajatega seotud järelevalvetavade rahvusvahelist ühtlustamist.

Artikkel 10 
Reguleeritud andmed 

1.
Juhul kui korraldatud näitaja jaoks esitatavad sisendandmed on reguleeritud andmed, ei kohaldata artikli 7 lõike 1 punkti b, artikli 8 lõikeid 1 ja 2 ning artiklit 9.

2.
Korraldaja sõlmib reguleeritud andmete esitajaga kokkuleppe, milles on andmete esitaja jaoks selgelt märgitud korraldatud näitajad, mille korraldaja reguleeritud andmete alusel kindlaks määrab, ja tagab vastavuse käesolevale määrusele.

Artikkel 11 
Juhtimis- ja kontrollisüsteem

1.
Järelevalve alla kuuluva sisendandmete esitaja suhtes kohaldatakse järgmisi juhtimis- ja kontrollinõudeid:

(s) järelevalve alla kuuluv sisendandmete esitaja peab tagama, et sisendandmete esitamist ei kahjusta olemasolevad või potentsiaalsed huvide konfliktid ja et olukorras, kui tuleb kasutada kaalutlusõigust, tehakse seda sõltumatult ja ausalt asjaomase teabe alusel kooskõlas käitumisjuhendiga („huvide konfliktid”);

(t) järelevalve alla kuuluv sisendandmete esitaja peab kehtestama kontrolliraamistiku, mis tagab sisendandmete kindluse, täpsuse ja usaldusväärsuse ning sisendandmete esitamise kooskõlas käesoleva määruse ja käitumisjuhendiga („nõuetekohased kontrollimehhanismid”). 

2.
Järelevalve alla kuuluv sisendandmete esitaja järgib I lisa E jaos süsteemide ja kontrollimehhanismide suhtes sätestatud nõudeid.

3.
Järelevalve alla kuuluv sisendandmete esitaja teeb korraldaja ja asjaomase pädeva asutusega täielikult koostööd korraldatud näitaja korraldamise auditeerimisel ja selle üle järelevalve teostamisel ning teeb kättesaadavaks teabe ja dokumendid, mida säilitatakse kooskõlas I lisa E jaoga.

4.
Komisjonile antakse volitused võtta meetmete kohta kooskõlas artikliga 37 vastu delegeeritud õigusaktid, millega täpsustatakse süsteemide ja kontrollimehhanismide suhtes I lisa E jaos sätestatud nõudeid seoses korraldatud näitajate eri liikidega.

Komisjon võtab arvesse korraldatud näitajate ja järelevalve alla kuuluvate sisendandmete esitajate erinevaid omadusi – eriti esitatud sisendandmete ja kasutatud metoodika erinevusi, sisendandmetega manipuleerimise ohtu ja järelevalve alla kuuluvate sisendandmete esitajate tegevuse iseloomu – ning korraldatud näitajate ja finantsturgude arengut, pidades silmas korraldatud näitajatega seotud järelevalvetavade rahvusvahelist ühtlustamist.

III JAOTIS 
SEKTORIPÕHISED NÕUDED JA OLULISED KORRALDATUD NÄITAJAD 

1. peatükk 
Korraldatud näitajate sektorid

Artikkel 12 
Korraldatud näitajate eri liikidele ja sektoritele esitatavad erinõuded

1.
Pankadevahelise intressimäära korraldatud näitajate suhtes kohaldatakse peale II jaotises esitatud nõuete II lisas sätestatud erinõudeid.

2.
Korraldatud kaubanäitajate suhtes kohaldatakse peale II jaotises esitatud nõuete III lisas sätestatud erinõudeid.

3.
Komisjonile antakse volitused võtta kooskõlas artikliga 39 vastu delegeeritud õigusaktid, millega täpsustatakse või kohandatakse turu ja tehnoloogia arengut ning rahvusvahelisi muudatusi arvesse võttes II ja III lisas esitatud järgmisi üksikasju:

(u) ajavahemik, mille järel sisendandmed avaldatakse (II lisa punkt 6);

(v) järelevalvekomitee liikmete valimise ja määramise kord ning kohustused (II lisa punktid 8, 9 ja 10);

(w) auditeerimise sagedus (II lisa punkt 12);

(x) sisendandmete esitamise kord, mis tuleb täpsustada käitumisjuhendis (II lisa punkt 13);

(y) sisendandmete esitaja süsteemid ja kontrollimehhanismid (II lisa punkt 16);

(z) andmed, mida sisendandmete esitaja peab säilitama, ja nende säilitamise viis (II lisa punktid 17 ja 18);

(aa) tähelepanekud, millest sisendandmete esitaja vastavuskontrolliüksus peab juhtkonda teavitama (II lisa punkt 19);

(ab) sisendandmete ja menetluste ettevõttesisese läbivaatuse sagedus (II lisa punkt 20);

(ac) sisendandmete esitaja sisendandmeid hõlmavate välisauditite sagedus (II lisa punkt 21);

(ad) korraldatud näitaja väljatöötamise kriteeriumid ja kord (III lisa punkti 1 alapunkt a);

(ae) metoodika kohustuslikud üksikasjad ja metoodika kirjeldus (III lisa punktid 1 ja 2);

(af) korraldaja nõuded seoses korraldatud näitaja arvutamise kvaliteedi ja usaldusväärsusega ning igale arvutusele lisatava kirjelduse sisuga (III lisa punktid 5 ja 6).

2. peatükk 
Olulised korraldatud näitajad

Artikkel 13 
Olulised korraldatud näitajad

1.
Komisjon koostab selliste liidus asuvate korraldatud näitajate loetelu, mis on artikli 3 lõike 1 punktis 21 sätestatud määratluse kohaselt olulised korraldatud näitajad. 

Need rakendusaktid võetakse vastu vastavalt artikli 38 lõikes 2 osutatud kontrollimenetlusele.

2.
Olulise korraldatud näitaja korraldaja esitab asjaomasele pädevale asutusele oma käitumisjuhendi viie tööpäeva jooksul pärast otsuse tegemist kanda see oluline korraldatud näitaja käesoleva artikli lõikes 1 osutatud loetellu. Asjaomane pädev asutus kontrollib 30 päeva jooksul, kas käitumisjuhendi sisu vastab käesoleva määruse nõuetele. Kui asjaomane pädev asutus tuvastab käesoleva määruse nõuetega vastuolus olevaid punkte, teavitab ta sellest korraldajat. Korraldaja parandab käitumisjuhendi 30 päeva jooksul asjaomase nõude saamisest, et tagada selle vastavus käesoleva määruse nõuetele. 

Artikkel 14
Kohustuslik sisendandmete esitamine

1.
Juhul kui vähemalt 20 % olulise korraldatud näitaja jaoks sisendandmete esitajatest on aasta jooksul lõpetanud sisendandmete esitamise või kui on piisavalt märke selle kohta, et vähemalt 20 % sisendandmete esitajatest lõpetab tõenäoliselt aasta jooksul sisendandmete esitamise, on olulise korraldatud näitaja korraldaja asjaomasel pädeval asutusel õigus:

(ag) nõuda järelevalve alla kuuluvatelt üksustelt, kes valitakse kooskõlas lõikega 2, korraldajale sisendandmete esitamist vastavalt metoodikale, käitumisjuhendile või muudele eeskirjadele;

(ah) määrata kindlaks sisendandmete esitamise vorm ja tähtaeg; 

(ai) teha käitumisjuhendisse, metoodikasse või muudesse olulist korraldatud näitajat käsitlevatesse eeskirjadesse muudatusi.

2.
Olulise korraldatud näitaja korral määrab korraldaja pädev asutus need järelevalve alla kuuluvad üksused, kes peavad esitama sisendandmeid kooskõlas lõikega 1, kindlaks järgmiste kriteeriumide alusel:

(aj) järelevalve alla kuuluva üksuse tegelik ja potentsiaalne osakaal asjaomase korraldatud näitajaga mõõdetaval turul;

(ak) järelevalve alla kuuluva üksuse eriteadmised ja suutlikkus esitada nõutava kvaliteediga sisendandmeid.

3.
Kui järelevalve alla kuuluvalt sisendandmete esitajalt on nõutud korraldatud näitaja jaoks sisendandmete esitamist lõike 1 punktide a ja b kohaselt võetud meetmetega, abistab selle sisendandmete esitaja pädev asutus korraldaja pädevat asutust nende meetmete jõustamisel.

4.
Korraldaja pädev asutus vaatab kõik lõike 1 kohaselt võetud meetmed ühe aasta pärast läbi. Ta tühistab meetme, kui ta:

(al) otsustab, et sisendandmete esitajad jätkavad õiguse kehtetuks kuulutamisel tõenäoliselt vähemalt ühe aasta jooksul sisendandmete esitamist ja seda tõendab vähemalt:

(1) sisendandmete esitajate kirjalik lubadus korraldajale ja pädevale asutusele jätkata kohustusliku sisendandmete esitamise nõudmise õiguse kehtetuks kuulutamisel vähemalt ühe aasta jooksul olulise korraldatud näitaja jaoks sisendandmete esitamist; 

(2) korraldaja kirjalik aruanne pädevale asutusele, milles esitatakse tõendid tema hinnangu kohta, et kohustusliku osalemise kehtetuks kuulutamisel saab tagada olulise näitaja jätkuva korraldamise;

(am) otsustab, et on olemas vastuvõetav alternatiivne korraldatud näitaja ja olulise korraldatud näitaja kasutajad saavad selle alternatiivse korraldatud näitaja minimaalsete kuludega kasutusele võtta, kusjuures seda tõendab vähemalt korraldaja kirjalik aruanne, milles täpsustatakse alternatiivse korraldatud näitaja kasutuselevõtu viisid ning kasutajate suutlikkus see korraldatud näitaja kasutusele võtta ja asjaomased kulud. 

5.
Juhul kui sisendandmete esitaja rikub käesoleva artikli lõike 1 nõudeid, teavitab korraldaja sellest asjaomast pädevat asutust kohe, kui see on tehniliselt võimalik.

IV JAOTIS
LÄBIPAISTVUS JA TARBIJAKAITSE 

Artikkel 15
Korraldatud näitajat käsitlev teade 

1.
Korraldaja avaldab iga korraldatud näitaja kohta teate, milles: 

(an) määratakse selgelt ja ühemõtteliselt kindlaks korraldatud näitajaga mõõdetav turu- või majandustegur ja olukorrad, kui selline mõõtmine võib osutuda ebausaldusväärseks;

(ao) kirjeldatakse või nimetatakse eesmärke, milleks korraldatud näitajat sobib kasutada, ja olukordi, kui korraldatud näitaja ei pruugi sellistel eesmärkidel kasutamiseks enam sobida;

(ap) esitatakse tehnilised nõuded, millega määratakse selgelt ja ühemõtteliselt kindlaks arvutuse osad, mille puhul võidakse kasutada kaalutlusõigust, kaalutlusõiguse kasutamise kriteeriumid ja kasutajad ning kaalutlusõiguse hilisem hindamine;

(aq) teavitatakse võimalusest, et korraldatud näitajat võidakse teatavate asjaolude, sealhulgas korraldajast sõltumatute väliste asjaolude tõttu muuta või selle korraldamine võidakse lõpetada, ja

(ar) teavitatakse, et finantslepingud või muud finantsinstrumendid, mille puhul viidatakse korraldatud näitajale, peaksid olema sellised, et korraldatud näitaja muutmine või selle korraldamise lõpetamine neid ei mõjuta, või muul viisil arvesse võtma korraldatud näitaja muutmise või selle korraldamise lõpetamise võimalust.

2.
Selleks et tagada vastavus lõikele 1, järgib korraldaja I lisa F jaos sätestatud üksikasjalikke nõudeid.

Artikkel 16 
Sisendandmete läbipaistvus

1.
Korraldaja avaldab korraldatud näitaja kindlaksmääramisel kasutatud sisendandmed viivitamata pärast korraldatud näitaja avaldamist, välja arvatud juhul, kui avaldamisel oleksid tõsised negatiivsed tagajärjed sisendandmete esitajatele või see kahjustaks korraldatud näitaja usaldusväärsust või kindlust. Sellisel juhul võib avaldamise edasi lükata ajavahemiku võrra, mis neid tagajärgi oluliselt vähendab. Sisendandmetes sisalduvaid isikuandmeid ei avaldata.

2.
Komisjonile antakse volitused võtta meetmete kohta kooskõlas artikliga 37 vastu delegeeritud õigusaktid, millega täpsustatakse lõike 1 kohaselt avaldatavat teavet, avaldamise viise ning olukordi, mil avaldamise võib edasi lükata, ja teabe esitamise vahendeid.

Artikkel 17
 Korraldatud näitaja korraldamise lõpetamine

1.
Korraldaja avaldab korra, mis käsitleb meetmeid, mida korraldaja peab korraldatud näitaja muutmisel või selle korraldamise lõpetamisel võtma.

2.
Järelevalve alla kuuluvad üksused, kes emiteerivad või omavad korraldatud näitajale viitavaid finantsinstrumente või on korraldatud näitajale viitavate finantslepingute osalised, koostavad konkreetse kirjaliku kava, milles kavandatakse meetmed, mida nad korraldatud näitaja olulise muutmise või selle korraldamise lõpetamise korral võtavad. Järelevalve alla kuuluvad üksused esitavad selle kava asjaomasele pädevale asutusele viimase nõudmisel.

Artikkel 18
Sobivuse hindamine

1.
Juhul kui järelevalve alla kuuluv üksus kavatseb sõlmida tarbijaga finantslepingu, hangib ta kõigepealt vajaliku teabe tarbija teadmiste ja kogemuste kohta seoses korraldatud näitajaga ning tema finantsseisundi ja finantslepingu eesmärkide kohta ja artikli 15 kohaselt korraldatud näitaja kohta avaldatud teate ning hindab, kas finantslepingu puhul asjaomasele korraldatud näitajale viitamine on tarbija jaoks sobiv. 

2.
Juhul kui järelevalve alla kuuluv üksus leiab lõikes 1 nimetatud hinnangu põhjal, et korraldatud näitaja ei ole tarbija jaoks sobiv, hoiatab ta tarbijat sellest kirjalikult ja täpsustab põhjused.

V JAOTIS 
TEGEVUSLUBA OMAVATE KORRALDAJATE VÕI KOLMANDATE RIIKIDE KORRALDAJATE KORRALDATAVATE NÄITAJATE KASUTAMINE 

Artikkel 19
Kindlate korraldatud näitajate kasutamine

Järelevalve alla kuuluv üksus võib kasutada korraldatud näitajat liidus finantsinstrumendi või ‑lepingu puhul viitena või investeerimisfondi tootluse mõõtmiseks, kui seda korraldab kooskõlas artikliga 23 tegevusloa saanud korraldaja või kooskõlas artikliga 21 registreeritud kolmandas riigis asuv korraldaja.

Artikkel 20 
Samaväärsus 

1.
Järelevalve alla kuuluvad üksused võivad liidus kasutada kolmandas riigis asutatud korraldaja korraldatavaid näitajaid, kui on täidetud järgmised tingimused:

(as) komisjon on võtnud kooskõlas lõikega 2 vastu samaväärsuse otsuse, millega tunnistab selle kolmanda riigi õigusraamistiku ja järelevalvetavad samaväärseks käesoleva määruse nõuetega;

(at) korraldaja on saanud tegevusloa või on registreeritud ja tema üle teostatakse järelevalvet asjaomases kolmandas riigis; 

(au) korraldaja on teatanud Euroopa Väärtpaberiturujärelevalvele oma nõusolekust, et järelevalve alla kuuluvad üksused võivad liidus kasutada tema tegelikke või tulevasi korraldatud näitajaid, esitanud liidus kasutada lubatud korraldatud näitajate loetelu ja teatanud kolmandas riigis tema järelevalve eest vastutava pädeva asutuse andmed; 

(av) korraldaja on nõuetekohaselt registreeritud vastavalt artiklile 21 ja

(aw) käesoleva artikli lõikes 3 nimetatud koostööleping on kehtiv.

2.
Komisjon võib vastu võtta otsuse, milles märgitakse, et kolmanda riigi õigusraamistik ja järelevalvetavad tagavad järgmist:

(ax) selles kolmandas riigis tegevusloa saanud või registreeritud korraldajad täidavad siduvaid nõudeid, mis on samaväärsed käesolevast määrusest tulenevate nõuetega, eelkõige võttes arvesse seda, kas kolmanda riigi õigusraamistik ja järelevalvetavad tagavad kooskõla 17. juulil 2013 avaldatud IOSCO finantssektori korraldatud näitajate põhimõtetega, ja 

(ay) siduvate nõuete üle teostatakse selles kolmandas riigis pidevat tõhusat järelevalvet ja riiklikku sundi.

Need rakendusaktid võetakse vastu vastavalt artikli 38 lõikes 2 osutatud kontrollimenetlusele.

3.
Euroopa Väärtpaberiturujärelevalve sõlmib koostöölepingud selliste kolmandate riikide pädevate asutustega, mille õigusraamistik ja järelevalvetavad on tunnistatud samaväärseks kooskõlas lõikega 2. Koostöölepinguga kehtestatakse vähemalt: 

(az) Euroopa Väärtpaberiturujärelevalve ja asjaomaste kolmandate riikide pädevate asutuste vaheline teabevahetusmehhanism, sealhulgas juurdepääs kogu teabele sellises kolmandas riigis tegevusloa saanud korraldaja kohta, mida Euroopa Väärtpaberiturujärelevalve nõuab;

(ba) mehhanism Euroopa Väärtpaberiturujärelevalve kiireks teavitamiseks juhul, kui kolmanda riigi pädev asutus leiab, et selles kolmandas riigis tegevusloa saanud korraldaja, kes kuulub tema järelevalve alla, rikub tegevusloa aluseks olevaid tingimusi või muid riigi õigusakte;

(bb) järelevalvetegevuse, sealhulgas kohapealsete kontrollide koordineerimise kord.

4.
Selleks et pädevad asutused ja Euroopa Väärtpaberiturujärelevalve saaksid kasutada neile käesoleva määrusega antud järelevalvevolitusi, töötab Euroopa Väärtpaberiturujärelevalve välja regulatiivsete tehniliste standardite eelnõud, millega määratakse kindlaks lõikes 3 osutatud koostöölepingute miinimumsisu.

Euroopa Väärtpaberiturujärelevalve esitab kõnealuse regulatiivsete tehniliste standardite eelnõu komisjonile hiljemalt [XXX].

Komisjonile delegeeritakse õigus võtta vastu esimeses lõigus osutatud regulatiivsed tehnilised standardid määruse (EL) nr 1095/2010 artiklites 10–14 sätestatud korras.

Artikkel 21 
Registreerimine

1.
Euroopa Väärtpaberiturujärelevalve registreerib korraldajad, kes on teatanud talle oma artikli 20 lõike 1 punktis c osutatud nõusolekust. Register on Euroopa Väärtpaberiturujärelevalve veebisaidil avalikult kättesaadav ning see sisaldab teavet korraldatud näitajate kohta, mida asjaomastel korraldajatel on lubatud korraldada, ja viidet pädevale asutusele, kes vastutab nende järelevalve eest kolmandas riigis.

2.
Euroopa Väärtpaberiturujärelevalve kustutab lõikes 1 osutatud korraldaja lõikes 1 osutatud registrist, juhul kui:

(bc) Euroopa Väärtpaberiturujärelevalvel on põhjendatud ja dokumentaalsetele tõenditele tuginev alus arvata, et korraldaja tegutseb viisil, mis selgelt kahjustab tema korraldatud näitajate kasutajate huve või turgude korrapärast toimimist, või 

(bd) Euroopa Väärtpaberiturujärelevalvel on põhjendatud ja dokumentaalsetele tõenditele tuginev alus arvata, et korraldaja on tõsiselt rikkunud riigi õigusakte või muid tema suhtes kolmandas riigis kohaldatavaid sätteid, millele tuginedes võttis komisjon vastu otsuse kooskõlas artikli 20 lõikega 2. 

3.
Euroopa Väärtpaberiturujärelevalve teeb lõike 2 kohase otsuse ainult juhul, kui on täidetud järgmised tingimused:

(be) Euroopa Väärtpaberiturujärelevalve on pöördunud selles küsimuses kolmanda riigi pädeva asutuse poole, kuid see pädev asutus ei ole võtnud asjakohaseid meetmeid, mis oleksid vajalikud kaitsmaks investoreid ja turgude nõuetekohast toimimist liidus, või ei ole suutnud tõestada, et asjaomane korraldaja täidab tema suhtes kolmandas riigis kohaldatavaid nõudeid; 

(bf) Euroopa Väärtpaberiturujärelevalve on teavitanud kolmanda riigi pädevat asutust oma kavatsusest korraldaja registrist kustutada vähemalt 30 päeva enne tema registrist kustutamist.

4.
Euroopa Väärtpaberiturujärelevalve teavitab lõike 2 kohaselt võetud meetmetest viivitamata teisi pädevaid asutusi ning avaldab otsuse oma veebisaidil.

VI JAOTIS 
KORRALDAJATELE TEGEVUSLOA ANDMINE JA NENDE JÄRELEVALVE

1. peatükk
Tegevusloa andmine 

Artikkel 22
 Tegevusloanõue

1.
Kui korraldaja korraldab indekseid, mida kasutatakse või kavatsetakse kasutada finantsinstrumentide või ‑lepingute puhul viitena või investeerimisfondi tootluse mõõtmiseks, taotleb ta tegevusluba korraldatud näitajate korraldamiseks. 

2.
Tegevusloa saanud korraldaja täidab igal ajal tegevusloa tingimusi ning teatab pädevale asutusele kõikidest olulistest muudatustest esialgse tegevusloa tingimustes.

Artikkel 23
 Tegevusloa taotlemine

1.
Korraldaja esitab tegevusloa taotluse oma asukohaliikmesriigi pädevale asutusele. 

2.
Lõike 1 kohane tegevusloa taotlus esitatakse:

(bg) 30 tööpäeva jooksul pärast seda, kui järelevalve alla kuuluv üksus sõlmib kokkuleppe selle korraldaja korraldatava indeksi kasutamiseks finantsinstrumendi või ‑lepingu puhul viitena või investeerimisfondi tootluse mõõtmiseks;

(bh) 30 tööpäeva jooksul pärast seda, kui korraldaja annab kooskõlas artikli 25 lõikega 2 oma nõusoleku kasutada indeksit artikli 25 lõikes 1 osutatud finantsinstrumendi puhul viitena.

3.
Tegevusluba taotlev korraldaja esitab kogu teabe, mida on pädeval asutusel vaja kinnituse saamiseks selle kohta, et tegevusluba taotlev korraldaja on võtnud tegevusloa saamise ajaks kõik käesolevas määruses sätestatud nõuetele vastamiseks vajalikud meetmed.

4.
Asjaomane pädev asutus hindab 15 tööpäeva jooksul taotluse saamisest, kas taotlus on täielik, ja teavitab taotlejat hindamise tulemustest. Kui taotlus on ebatäielik, esitab taotleja asjaomase pädeva asutuse nõutud täiendava teabe.

5.
45 tööpäeva jooksul täieliku taotluse saamisest hindab asjaomane pädev asutus taotlust ja võtab vastu otsuse tegevusluba taotlevale korraldajale tegevusloa andmise või selle andmisest keeldumise kohta. Pädev asutus teavitab viie tööpäeva jooksul pärast tegevusloa andmise või selle andmisest keeldumise otsuse tegemist sellest otsusest asjaomast korraldajat. Juhul kui pädev asutus keeldub tegevusluba taotlevale korraldajale tegevusluba andmast, põhjendab ta oma otsust. 

6.
Pädev asutus teatab Euroopa Väärtpaberiturujärelevalvele oma otsusest anda tegevusluba taotlevale korraldajale tegevusluba või keelduda selle andmisest ja Euroopa Väärtpaberiturujärelevalve avaldab käesoleva määruse kohaselt tegevusloa saanud korraldajate loetelu. Loetelu ajakohastatakse seitsme päeva jooksul pärast käesolevas lõikes nimetatud teate saamist.

7.
Komisjonile antakse volitused võtta meetmete kohta kooskõlas artikliga 39 vastu delegeeritud õigusaktid, millega täpsustatakse teavet, mis tuleb tegevusloa taotluses esitada, võttes arvesse proportsionaalsuse põhimõtet ning korraldajate ja pädevate asutuste kulusid. 

Artikkel 24 
Tegevusloa kehtetuks tunnistamine või peatamine

1.
Pädev asutus tunnistab korraldaja tegevusloa kehtetuks või peatab selle, kui korraldaja:

(bi) loobub sõnaselgelt tegevusloast või ei ole eelmise 12 kuu jooksul korraldatud näitajaid korraldanud;

(bj) on saanud tegevusloa valeandmeid esitades või mõnel muul ebaausal viisil;

(bk) ei vasta enam tegevusloa andmise aluseks olnud tingimustele või

(bl) on tõsiselt või korduvalt rikkunud käesoleva määruse sätteid.

2.
Pädev asutus teatab Euroopa Väärtpaberiturujärelevalvele oma otsusest viie tööpäeva jooksul.

2. peatükk 

Korraldatud näitajatest teatamine

Artikkel 25
Euroopa Väärtpaberiturujärelevalve teavitamine indeksi kasutamisest finantsinstrumendis

1.
Kui pädev asutus saab teada, et finantsinstrumendi puhul viidatakse indeksile või et selle pädeva asutuse järelevalve all olevale kauplemiskohale on esitatud taotlus lubada kauplemisele finantsinstrument, mille puhul viidatakse indeksile, teatab pädev asutus sellest kümne tööpäeva jooksul Euroopa Väärtpaberiturujärelevalvele.

2.
Euroopa Väärtpaberiturujärelevalve teatab kümne tööpäeva jooksul teate saamisest asjaomasele korraldajale tema korraldatud näitaja kasutamisest, esitab kasutamise täielikud üksikasjad ja palub korraldajal kümne tööpäeva jooksul kinnitada, et ta annab nõusoleku korraldatud näitajat selliselt kasutada. 

3.
Ilma et see takistaks [finantsinstrumentide turgude määruse] artikli 30 kohaldamist, juhul kui korraldaja ei teata Euroopa Väärtpaberiturujärelevalvele oma nõusolekust lõikes 2 osutatud tähtaja jooksul, teavitab Euroopa Väärtpaberiturujärelevalve kümne tööpäeva jooksul asjaomast pädevat asutust, kes nõuab, et kauplemiskoht lõpetaks kõnealuse finantsinstrumendi noteerimise või keelduks seda kauplemisele lubamast. 

4.
Euroopa Väärtpaberiturujärelevalve avaldab oma veebisaidil kõiki lõigete 1, 2 ja 3 kohaselt esitatud teateid sisaldava loetelu.

Euroopa Väärtpaberiturujärelevalve töötab välja rakenduslike tehniliste standardite eelnõud, millega määratakse kindlaks lõigetes 1 ja 2 osutatud teabevahetuse kord ja vormid.

Euroopa Väärtpaberiturujärelevalve esitab esimeses lõigus osutatud rakenduslike tehniliste standardite eelnõud komisjonile hiljemalt [XXXX]. 

Komisjonile antakse volitused võtta vastu esimeses lõigus osutatud rakenduslikud tehnilised standardid kooskõlas määruse (EL) nr 1095/2010 artikliga 15.

3. peatükk

Järelevalveasutuste koostöö

Artikkel 26
Ülesannete delegeerimine pädevate asutuste vahel

1.
Pädev asutus võib kooskõlas määruse (EL) nr 1095/2010 artikliga 28 delegeerida oma käesolevas määruses sätestatud ülesanded teise liikmesriigi pädevale asutusele. Ülesannete delegeerimine ei mõjuta delegeeriva pädeva asutuse vastutust ning pädev asutus teatab Euroopa Väärtpaberiturujärelevalvele igast kavandatud delegeerimisest 60 päeva enne delegeerimise jõustumist.

2.
Pädev asutus võib delegeerida Euroopa Väärtpaberiturujärelevalvele osa oma käesolevas määruses sätestatud ülesandeid vastavalt Euroopa Väärtpaberiturujärelevalvega sõlmitud kokkuleppele. Ülesannete delegeerimine ei mõjuta delegeeriva pädeva asutuse vastutust. 

3.
Euroopa Väärtpaberiturujärelevalve teatab kavandatud delegeerimisest seitsme päeva jooksul liikmesriikidele. Euroopa Väärtpaberiturujärelevalve avaldab kokkulepitud delegeerimise üksikasjad viie tööpäeva jooksul teate saamisest.

Artikkel 27
Teisest liikmesriigist pärineva teabe avalikustamine

1.
Pädev asutus võib avalikustada teiselt pädevalt asutuselt saadud teabe ainult järgmistel tingimustel: 

(bm) ta on saanud kõnealuselt pädevalt asutuselt selleks kirjaliku nõusoleku ja teave avaldatakse ainult sellel eesmärgil, milleks see pädev asutus nõusoleku andis, või

(bn) avaldamise kohustus tuleneb kohtumenetlusest.

Artikkel 28
Koostöö kohapealse kontrolli või uurimisega seoses esitatud taotluse korral

1.
Asjaomane pädev asutus võib seoses kohapealse kontrolli või uurimisega taotleda abi teiselt pädevalt asutuselt.

2.
Lõikes 1 osutatud abi taotlev pädev asutus teavitab sellest Euroopa Väärtpaberiturujärelevalvet. Piiriülese mõjuga kontrolli või uurimise korral võivad pädevad asutused taotleda Euroopa Väärtpaberiturujärelevalvelt kohapealse kontrolli või uurimise koordineerimist.

3.
Kui pädev asutus saab teiselt pädevalt asutuselt taotluse viia läbi kohapealne kontroll või uurimine, võib ta:

(bo) kohapealse kontrolli või uurimise ise läbi viia;

(bp) lubada taotluse esitanud pädeval asutusel kohapealses kontrollis või uurimises osaleda;

(bq) määrata audiitorid või eksperdid kohapealset kontrolli või uurimist läbi viima.

4. peatükk
Pädevate asutuste roll

Artikkel 29
Pädevad asutused

1.
Iga liikmesriik määrab korraldajate ja järelevalve alla kuuluvate sisendandmete esitajate jaoks asjaomase pädeva asutuse, kes täidab käesolevast määrusest tulenevaid ülesandeid, ning teatab sellest komisjonile ja Euroopa Väärtpaberiturujärelevalvele. 

2.
Juhul kui liikmesriik määrab mitu pädevat asutust, piiritleb ta selgelt nende rolli ja määrab ühe asutuse, kes vastutab komisjoni, Euroopa Väärtpaberiturujärelevalve ja teiste liikmesriikide pädevate asutustega toimuva koostöö ja teabevahetuse koordineerimise eest.

3.
Euroopa Väärtpaberiturujärelevalve avaldab oma veebisaidil lõike 1 kohaselt määratud pädevate asutuste loetelu.

Artikkel 30 
Pädeva asutuse volitused 

1.
Selleks et täita käesoleva määruse kohaseid ülesandeid, on pädeval asutusel kooskõlas liikmesriigi õigusega vähemalt järgmised järelevalve- ja uurimisvolitused:

(br) juurdepääs kõikidele dokumentidele ja andmetele, olenemata nende vormist, ja õigus nendest koopiaid saada või teha;

(bs) õigus küsida või nõuda teavet igalt isikult – sealhulgas korralduste edastamise või asjaomaste toimingute tegemisega järjestikku seotud isikutelt – ja tema tööandjalt ning vajaduse korral isik teabe saamiseks kohale kutsuda ja teda küsitleda;

(bt) õigus küsida seoses korraldatud näitajatega, mille sisendandmed on kaubaandmed, asjaomaste hetketurgude osalistelt tüüpvormil teavet, hankida tehinguaruandeid ja pääseda vahetult juurde kauplejate süsteemidele;

(bu) õigus teha kohapealseid kontrolle või uurimisi, välja arvatud füüsilise isiku eraruumides;

(bv) õigus siseneda füüsiliste ja juriidiliste isikute ruumidesse, et võtta kaasa dokumente ja muid andmeid, olenemata nende vormist, kui on mõistlik alus kahtlustada, et kontrolli või uurimise esemega seotud dokumendid ja muud andmed võivad olla käesoleva määruse rikkumise tõendamisel asjakohased. Juhul kui liikmesriigi õiguse kohaselt on nõutav asjaomase liikmesriigi õigusasutuse eelnev luba, siis kasutatakse seda õigust ainult pärast kõnealuse loa saamist;
(bw) õigus nõuda järelevalve alla kuuluva üksuse valduses olevaid telefonikõnede, elektrooniliste sõnumite ja muude andmeliiklusandmete salvestisi; 

(bx) õigus taotleda vahendite külmutamist või vara arestimist või mõlemat;

(by) õigus peatada kauplemine asjaomase finantsinstrumendiga, mille puhul viidatakse korraldatud näitajale;

(bz) õigus nõuda ajutiselt tegevuse lõpetamist, kui see on pädeva asutuse arvates vastuolus käesoleva määrusega;

(ca) õigus kehtestada kutsetegevuse ajutine keeld;

(cb) õigus võtta kõik vajalikud meetmed üldsuse nõuetekohaseks teavitamiseks korraldatud näitaja korraldamisest, sealhulgas nõuda korraldatud näitaja avaldanud või seda levitanud isikult õiendi avaldamist korraldatud näitaja jaoks varem esitatud sisendandmete või korraldatud näitaja varasema suuruse kohta.

2.
Pädevad asutused täidavad ja kasutavad lõikes 1 osutatud ülesandeid ja volitusi järgmiselt:

(cc) otse;

(cd) koostöös teiste ametiasutuste või turul tegutsevate ettevõtjatega;

(ce) omal vastutusel, delegeerides need sellistele ametiasutustele või turul tegutsevatele ettevõtjatele;

(cf) suunates küsimuse pädevale õigusasutusele.

Pädevad asutused kehtestavad kõnealuste volituste kasutamise eesmärgil piisavad ja tõhusad meetmed kaitseõiguse ja põhiõiguste kaitseks.

3.
Liikmesriigid tagavad asjakohaste meetmete kehtestamise, nii et pädevatel asutustel on kõik nende ülesannete täitmiseks vajalikud järelevalve- ja uurimisvolitused.

4.
Kui isik avaldab teavet kooskõlas lõikega 2, ei riku ta lepingu või õigus- või haldusnormidega teabe avaldamisele seatud piiranguid. 

Artikkel 31
Haldusmeetmed ja karistused

1.
Ilma et see piiraks pädevate asutuste artiklist 34 tulenevaid järelevalvevolitusi, sätestavad liikmesriigid kooskõlas liikmesriigi õigusega pädevate asutuste volituse võtta asjakohaseid haldusmeetmeid ning kehtestavad alljärgnevad haldusmeetmed ja ‑karistused vähemalt järgmiste rikkumiste eest:

(cg) käesoleva määruse artikli 5 lõike 1, artikli 6, artikli 7 lõike 1 ning artiklite 8, 9, 10, 11, 14, 15, 16, 17, 18, 19, 22 ja 23 rikkumine ja

(ch) artikli 30 alla kuuluva uurimise või kontrolli ajal koostöö mittetegemine või nõudmise täitmata jätmine.

2.
Lõikes 1 osutatud rikkumise korral annavad liikmesriigid kooskõlas liikmesriigi õigusega pädevatele asutustele volitused kohaldada vähemalt järgmisi haldusmeetmeid ja ‑karistusi:

(ci) korraldus, millega nõutakse, et rikkumise eest vastutav isik lõpetaks asjaomase tegevuse ja hoiduks seda kordamast;

(cj) rikkumise tulemusel teenitud kasumi või välditud kahjumi loovutamine, kui seda on võimalik kindlaks määrata;

(ck) avalik hoiatus, milles märgitakse vastutav isik ja rikkumise iseloom;

(cl) reguleeritud üksuse tegevusloa kehtetuks tunnistamine või peatamine;

(cm) korraldaja või sisendandmete esitaja juhtimise ajutise keelu kehtestamine sellise rikkumise eest vastutava füüsilise isiku suhtes; 

(cn) maksimaalse rahalise halduskaristuse määramine, mis on vähemalt kolm korda suurem kui sellise rikkumise tulemusel saadud kasum või ärahoitud kahjum, kui seda on võimalik kindlaks määrata, või

(1) füüsilise isiku puhul vähemalt järgmise maksimaalse rahalise halduskaristuse määramine:

i) artikli 5 lõike 1, artikli 6, artikli 7 lõike 1 ning artiklite 8, 9, 10, 11, 14, 15, 16, 17, 18, 19, 22 ja 23 rikkumise eest 500 000 eurot või liikmesriigis, kus euro ei ole ametlik vääring, vastav summa omavääringus käesoleva määruse jõustumise kuupäeva seisuga või

ii) artikli 7 lõike 1 punkti b või c rikkumise eest 100 000 eurot või liikmesriigis, kus euro ei ole ametlik vääring, vastav summa omavääringus käesoleva määruse jõustumise kuupäeva seisuga;

(2) juriidilise isiku puhul vähemalt järgmise maksimaalse rahalise halduskaristuse määramine:

i) artikli 5 lõike 1, artikli 6, artikli 7 lõike 1 ning artiklite 8, 9, 10, 11, 14, 15, 16, 17, 18, 19, 22 ja 23 rikkumise eest 1 000 000 eurot või 10 % aastasest kogukäibest vastavalt viimasele juhatuse poolt heaks kiidetud aastaaruandele, olenevalt sellest, kumb on suurem. Juhul kui juriidiline isik on emaettevõtja või sellise emaettevõtja tütarettevõtja, kes peab esitama konsolideeritud aastaaruande, nagu on sätestatud direktiivis 2013/34/EL, on asjakohane aastane kogukäive selline aastane kogukäive või vastav tululiik (pankade puhul kooskõlas direktiiviga 86/635/EÜ ja kindlustusettevõtjate puhul direktiiviga 91/674/EÜ), mis on esitatud põhiemaettevõtja eelmise majandusaasta konsolideeritud aastaaruandes, mille on heaks kiitnud juhatus, või kui isik on ühing, siis 10 % tema liikmete koondkäibest, või

ii) artikli 6 lõike 1 punktide b ja c rikkumise eest 250 000 eurot või 2 % tema aastasest kogukäibest vastavalt viimasele juhatuse poolt heaks kiidetud aastaaruandele, olenevalt sellest, kumb on suurem; juhul kui juriidiline isik on emaettevõtja või sellise emaettevõtja tütarettevõtja, kes peab esitama konsolideeritud aastaaruande, nagu on sätestatud direktiivis 2013/34/EL, on asjakohane aastane kogukäive selline aastane kogukäive või vastav tululiik (pankade puhul kooskõlas direktiiviga 86/635/EÜ ja kindlustusettevõtjate puhul direktiiviga 91/674/EÜ), mis on esitatud põhiemaettevõtja eelmise majandusaasta konsolideeritud aastaaruandes, mille on heaks kiitnud juhatus, või kui isik on ühing, siis 10 % tema liikmete koondkäibest.

3.
Liikmesriigid teavitavad lõigete 1 ja 2 kohastest eeskirjadest komisjoni ja Euroopa Väärtpaberiturujärelevalvet hiljemalt [12 kuud pärast käesoleva määruse jõustumist]. Nad teavitavad komisjoni ja Euroopa Väärtpaberiturujärelevalvet viivitamata kõigist nende eeskirjade muudatustest.

4.
Liikmesriigid võivad lisaks lõikes 1 osutatud volitustele sätestada vastavalt liikmesriigi õigusele pädevate asutuste muud karistuste määramise volitused ja nimetatud lõikes sätestatud karistustest rangemad karistused.

Artikkel 32
Järelevalve- ja karistuste määramise volituste kasutamine

1.
Liikmesriigid tagavad, et pädevad asutused võtavad halduskaristuse liigi ja ulatuse kindlaksmääramisel arvesse kõiki olulisi asjaolusid, sealhulgas vajaduse korral järgmist:

(co) rikkumise tõsidus ja kestus;

(cp) vastutava isiku vastutuse ulatus;

(cq) vastutava isiku finantsseisund, mida näitab eelkõige vastutava juriidilise isiku kogukäive või vastutava füüsilise isiku aastane sissetulek;

(cr) vastutava isiku teenitud kasumi või välditud kahjumi suurus, kui seda on võimalik kindlaks määrata;

(cs) vastutava isiku ja pädeva asutuse koostöö tase, ilma et see piiraks vajadust tagada selle isiku teenitud kasumi või välditud kahjumi loovutamist;

(ct) asjaomase isiku varasemad rikkumised;

(cu) meetmed, mida vastutav isik on pärast rikkumist võtnud rikkumise kordumise vältimiseks.

2.
Pädevad asutused teevad artiklis 31 sätestatud asjaoludel karistuste määramise volitusi kasutades tihedat koostööd selle tagamiseks, et järelevalve- ja uurimisvolitused ning halduskaristused annavad käesoleva määrusega soovitud tulemused. Lisaks kooskõlastavad nad oma meetmed, et vältida võimalikku dubleerimist ja kattumist järelevalve- ja uurimisvolituste ning halduskaristuste ja ‑trahvide kohaldamisel piiriüleste juhtumite korral.
Artikkel 33
Otsuse avaldamine

1.
Pädevad asutused avaldavad käesoleva määruse rikkumise eest halduskaristuse määramise või meetme võtmise otsuse oma ametlikul veebisaidil viivitamata pärast seda, kui asjaomast isikut on otsusest teavitatud. Avaldatakse vähemalt teave rikkumise liigi ja iseloomu kohta ning vastutavate isikute andmed. See kohustus ei laiene uurimistoiminguid käsitlevatele otsustele. 

2.
Juhul kui pädev asutus leiab siiski pärast juriidiliste isikute andmete või füüsiliste isikute isikuandmete avaldamise proportsionaalsuse üksikjuhtumipõhist hindamist, et selliste andmete avaldamine on ebaproportsionaalne, või kui avaldamine seab ohtu finantsturgude stabiilsuse või poolelioleva uurimise, siis pädev asutus:

(cv) lükkab karistuse määramise või meetme võtmise otsuse avaldamise edasi ajani, mil avaldamata jätmise põhjused ära langevad;

(cw) avaldab karistuse määramise või meetme võtmise otsuse anonüümselt kooskõlas liikmesriigi õigusega, kui selline anonüümne avaldamine tagab asjaomaste isikuandmete tõhusa kaitse; juhul kui karistus või meede otsustatakse avaldada anonüümselt, võib asjaomaste andmete avaldamise mõistliku aja võrra edasi lükata, kui on ette näha, et anonüümselt avaldamise põhjused langevad selle aja jooksul ära;

(cx) jätab karistuse määramise või meetme võtmise otsuse üldse avaldamata, kui eespool punktides a ja b sätestatud võimalusi peetakse ebapiisavaks, et tagada:

(1) finantsturgude stabiilsuse ohustamata jätmine või

(2) sellise otsuse avaldamise proportsionaalsus vähemoluliseks peetava meetme puhul. 

3.
Juhul kui karistuse määramise või meetme võtmise otsuse saab asjakohasele õigus- või muule asutusele edasi kaevata, avaldavad pädevad asutused oma ametlikul veebisaidil viivitamata ka selle teabe ja hilisema teabe kaebuse tulemuste kohta. Lisaks avaldatakse otsused varasemate karistuse määramise või meetme võtmise otsuste tühistamise kohta.

4.
Pädevad asutused tagavad, et käesoleva artikli kohaselt avaldatud teave jääb nende ametlikule veebisaidile pärast avaldamist vähemalt viieks aastaks. Avaldatud isikuandmeid hoitakse pädeva asutuse ametlikul veebisaidil ainult vajaliku aja jooksul vastavalt kohaldatavatele andmekaitse-eeskirjadele.

Artikkel 34 
Pädevate asutuste kolleegiumid

1.
30 tööpäeva jooksul pärast artikli 13 lõikes 1 osutatud otsuse jõustumist, millega määratakse kindlaks, et korraldatud näitaja on oluline korraldatud näitaja, moodustab pädev asutus pädevate asutuste kolleegiumi.

2.
Kolleegiumisse kuuluvad korraldaja pädev asutus, Euroopa Väärtpaberiturujärelevalve ja sisendandmete esitajate pädevad asutused. 

3.
Teiste liikmesriikide pädevatel asutustel on õigus saada kolleegiumi liikmeks, kui asjaomase olulise korraldatud näitaja korraldamise lõpetamisel oleks märkimisväärne negatiivne mõju nende liikmesriikide finantsstabiilsusele, turgude korrapärasele toimimisele, tarbijatele või reaalmajandusele. 

Juhul kui pädev asutus kavatseb saada vastavalt esimesele lõigule kolleegiumi liikmeks, esitab ta korraldaja pädevale asutusele taotluse, mis sisaldab tõendeid selle kohta, et kõnealuse sätte tingimused on täidetud. Korraldaja asjaomane pädev asutus hindab taotlust ja teatab 20 tööpäeva jooksul taotluse saamisest selle esitanud ametiasutusele oma otsuse, kas tema arvates on need tingimused täidetud või mitte. Juhul kui ta leiab, et need tingimused ei ole täidetud, võib taotluse esitanud ametiasutus suunata küsimuse edasi Euroopa Väärtpaberiturujärelevalvele kooskõlas lõikega 10.

4.
Euroopa Väärtpaberiturujärelevalve toetab ja kontrollib käesolevas artiklis osutatud järelevalveasutuste kolleegiumide tõhusat, tulemuslikku ja järjepidevat toimimist kooskõlas määruse (EL) nr 1095/2010 artikliga 21. Euroopa Väärtpaberiturujärelevalve osaleb selleks vajaduse korral kolleegiumide töös ja teda käsitatakse sel eesmärgil pädeva asutusena.

5.
Korraldaja pädev asutus juhatab kolleegiumi koosolekuid, koordineerib kolleegiumi tegevust ja tagab kolleegiumi liikmete tõhusa teabevahetuse.

6.
Korraldaja pädev asutus kehtestab kolleegiumi raames kirjaliku korra, milles käsitletakse järgmisi küsimusi:

(cy) pädevate asutuste vahel vahetatav teave;

(cz) pädevate asutuste vaheline otsustusprotsess;

(da) juhud, mil pädevad asutused peavad üksteisega konsulteerima; 

(db) abi, mida tuleb artikli 14 lõike 3 kohaselt osutada artikli 14 lõike 1 punktides a ja b osutatud meetmete jõustamisel.

Juhul kui korraldaja korraldab mitut korraldatud näitajat, võib korraldaja pädev asutus moodustada kõigi selle korraldaja korraldatavate näitajate jaoks ühe kolleegiumi.

7.
Kui lõikes 6 osutatud korra suhtes ei jõuta kokkuleppele, võib kolleegiumi iga liige, välja arvatud Euroopa Väärtpaberiturujärelevalve, suunata selle küsimuse edasi Euroopa Väärtpaberiturujärelevalvele. Korraldaja pädev asutus kaalub enne kirjaliku koordineerimiskorra lõppteksti kokkuleppimist nõuetekohaselt Euroopa Väärtpaberiturujärelevalve nõuandeid. Kirjalik koordineerimiskord sätestatakse ühes dokumendis, milles on täielikult põhjendatud iga märkimisväärset kõrvalekaldumist Euroopa Väärtpaberiturujärelevalve nõuannetest. Korraldaja pädev asutus edastab kirjaliku koordineerimiskorra kolleegiumi liikmetele ja Euroopa Väärtpaberiturujärelevalvele.

8.
Enne artiklites 14, 23, 24 ja 31 osutatud meetmete võtmist konsulteerib korraldaja pädev asutus kolleegiumi liikmetega. Kolleegiumi liikmed teevad kõik endast oleneva, et jõuda kokkuleppele.

Kui korraldaja pädev asutus otsustab võtta selliseid meetmeid, võtab ta arvesse selle mõju teistele pädevatele asutustele ja nende asjaomastele liikmesriikidele, eelkõige selle võimalikku mõju finantssüsteemi stabiilsusele teistes asjaomastes liikmesriikides.

9.
Kui kolleegiumi liikmed ei jõua küsimuses, kas tuleks võtta artiklis 8 osutatud meetmeid, 15 tööpäeva jooksul selle küsimuse kolleegiumile esitamisest kokkuleppele, võib korraldaja pädev asutus otsuse vastu võtta. Otsuses esinevad kõrvalekaldumised kolleegiumi teiste liikmete ja vajaduse korral Euroopa Väärtpaberiturujärelevalve seisukohtadest peavad olema täielikult põhjendatud. Korraldaja pädev asutus teavitab kolleegiumi ja Euroopa Väärtpaberiturujärelevalvet põhjendamatult viivitamata oma otsusest.

10.
Pädevad asutused, välja arvatud Euroopa Väärtpaberiturujärelevalve, võivad esitada Euroopa Väärtpaberiturujärelevalvele lahendamiseks järgmised olukorrad:

(dc) kui pädev asutus ei ole edastanud olulist teavet;

(dd) kui korraldaja pädev asutus on pärast lõike 3 kohaselt esitatud taotlust teatanud taotluse esitanud ametiasutusele, et kõnealuses lõikes nimetatud tingimused ei ole täidetud, või kui ta ei ole sellele taotlusele mõistliku aja jooksul vastanud;

(de) kui pädevad asutused ei ole suutnud lõikes 6 osutatud küsimustes kokkuleppele jõuda;

(df) kui korraldatud näitaja on oluline korraldatud näitaja ning kooskõlas artiklitega 14, 23, 24 ja 31 võetud meetmete suhtes puudub üksmeel.

Euroopa Väärtpaberiturujärelevalve võib tegutseda vastavalt talle määruse (EL) nr 1095/2010 artikliga 19 antud volitustele, ilma et see piiraks ELi toimimise lepingu artikli 258 kohaldamist. Samuti võib Euroopa Väärtpaberiturujärelevalve omal algatusel kooskõlas nimetatud määruse artikli 19 lõike 1 teise lõiguga aidata pädevatel asutustel töötada välja järjepidevad koostöötavad.

Artikkel 35
Koostöö Euroopa Väärtpaberiturujärelevalvega

1.
Pädevad asutused teevad käesoleva määruse kohaldamiseks Euroopa Väärtpaberiturujärelevalvega koostööd kooskõlas määrusega (EL) nr 1095/2010.

2.
Pädevad asutused esitavad Euroopa Väärtpaberiturujärelevalvele viivitamata kogu tema ülesannete täitmiseks vajaliku teabe kooskõlas määruse (EL) nr 1095/2010 artikliga 35. 

3.
Euroopa Väärtpaberiturujärelevalve töötab välja rakenduslike tehniliste standardite eelnõud, millega määratakse kindlaks lõikes 2 osutatud teabevahetuse kord ja vormid.

Euroopa Väärtpaberiturujärelevalve esitab esimeses lõigus osutatud rakenduslike tehniliste standardite eelnõud komisjonile hiljemalt [XXXX]. 

Komisjonile antakse volitused võtta vastu esimeses lõigus osutatud rakenduslikud tehnilised standardid kooskõlas määruse (EL) nr 1095/2010 artikliga 15.

Artikkel 36
Ametisaladus

1.
Käesoleva määruse kohaselt saadud, vahetatud või edastatud konfidentsiaalse teabe suhtes kehtib lõikes 2 sätestatud ametisaladuse hoidmise kohustus.

2.
Ametisaladuse hoidmise kohustust kohaldatakse kõigi isikute suhtes, kes töötavad või on töötanud pädeva asutuse heaks või mõne ametiasutuse või turul tegutseva ettevõtja heaks, kellele pädev asutus on ülesandeid delegeerinud, sealhulgas pädeva asutuse lepingulised audiitorid ja eksperdid. 

3.
Ametisaladuse alla kuuluvat teavet ei avalikustata ühelegi teisele isikule või ametiasutusele, välja arvatud juhul, kui avalikustamise kohustus tuleneb õigusnormidest.

4.
Kogu käesoleva määruse kohaselt pädevate asutuste vahel vahetatavat teavet, mis puudutab äri- või töötingimusi ja muid majanduslikke või isiklikke küsimusi, peetakse konfidentsiaalseks ja selle suhtes kohaldatakse ametisaladuse nõudeid, välja arvatud juhul, kui pädev asutus märgib teavet edastades, et seda võib avaldada, või kui avaldamise kohustus tuleneb kohtumenetlusest.

VII JAOTIS
DELEGEERITUD JA RAKENDUSAKTID

Artikkel 37
Delegeeritud volituste rakendamine

1.
Komisjonile antakse volitus võtta vastu delegeeritud õigusakte käesolevas artiklis sätestatud tingimustel. 

2.
Artikli 3 lõikes 2, artikli 5 lõikes 3, artikli 7 lõikes 3, artikli 9 lõikes 3, artikli 11 lõikes 4, artikli 12 lõikes 3, artikli 16 lõikes 2 ja artikli 23 lõikes 7 osutatud volitus võtta vastu delegeeritud õigusakte antakse komisjonile tähtajatult alates [käesoleva määruse jõustumise kuupäev]. 

3.
Euroopa Parlament või nõukogu võib artikli 3 lõikes 2, artikli 5 lõikes 3, artikli 7 lõikes 3, artikli 9 lõikes 3, artikli 11 lõikes 4, artikli 12 lõikes 3, artikli 16 lõikes 2 ja artikli 23 lõikes 7 osutatud volituse igal ajal tagasi võtta. Tagasivõtmise otsusega lõpetatakse selles otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust. 

4.
Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 

5.
Artikli 3 lõike 2, artikli 5 lõike 3, artikli 7 lõike 3, artikli 9 lõike 3, artikli 11 lõike 4, artikli 12 lõike 3, artikli 16 lõike 2 või artikli 23 lõike 7 alusel vastu võetud delegeeritud õigusakt jõustub üksnes juhul, kui Euroopa Parlament või nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväiteid või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväiteid. Euroopa Parlamendi või nõukogu algatusel pikendatakse seda tähtaega kahe kuu võrra. 

Artikkel 38
Komiteemenetlus

1.
Komisjoni abistab Euroopa väärtpaberikomitee. Nimetatud komitee on komitee määruse (EL) nr 182/2011 tähenduses.

2.
Käesolevale lõikele viitamisel kohaldatakse määruse (EL) nr 182/2011 artiklit 5, võttes arvesse selle määruse artikli 8 sätteid.

VIII JAOTIS
ÜLEMINEKU- JA LÕPPSÄTTED

Artikkel 39
Üleminekusätted 

1.
Korraldaja, kes korraldab näitajaid [käesoleva määruse jõustumise kuupäev], esitab artikli 23 kohase tegevusloa taotluse hiljemalt [24 kuud pärast määruse jõustumist]. 

2.
Kooskõlas lõikega 1 tegevusloa taotluse esitanud korraldaja võib jätkata olemasolevate korraldatud näitajate korraldamist, välja arvatud juhul, kui tegevusloa andmisest keeldutakse. 

3.
Juhul kui olemasolev korraldatud näitaja ei vasta käesoleva määruse nõuetele, kuid korraldatud näitaja muutmine käesoleva määruse nõuetega kooskõlla viimiseks põhjustaks vääramatu jõu juhtumi või tühistaks kõnealusele korraldatud näitajale viitavate finantslepingute või ‑instrumentide tingimused või muul moel rikuks neid tingimusi, kohaldatakse käesoleva artikli lõiget 4.

4.
Korraldaja asukohaliikmesriigi asjaomane pädev asutus annab loa korraldatud näitajat kasutada seni, kuni kõnealusele korraldatud näitajale viitavate finantsinstrumentide või ‑lepingute väärtus on kuni 5 % käesoleva määruse jõustumise kuupäeval sellele korraldatud näitajale viitavate finantsinstrumentide või ‑lepingute väärtusest. Pärast käesoleva määruse jõustumist ei tohi finantsinstrumentide või ‑lepingute puhul sellisele olemasolevale korraldatud näitajale viidata. 

Artikkel 40
Läbivaatamine

Komisjon vaatab käesoleva määruse ja eelkõige alljärgnevad küsimused 1. juuliks 2018 läbi ning esitab Euroopa Parlamendile ja nõukogule nende kohta aruande:

(dg) artiklites 13 ja 14 sätestatud oluliste korraldatud näitajate ja kohustusliku osalemise korra ning artiklis 3 sätestatud olulise korraldatud näitaja määratluse toimimine ja tõhusus;

(dh) VI jaotises sätestatud järelevalverežiimi ja artiklis 34 sätestatud kolleegiumide tõhusus ning teatavate korraldatud näitajate suhtes liidu organi korraldatud järelevalve asjakohasus ja

(di) artiklis 18 sätestatud sobivusnõude väärtus.

Artikkel 41
 Jõustumine

Käesolev määrus jõustub järgmisel päeval pärast selle avaldamist Euroopa Liidu Teatajas. 

Seda kohaldatakse alates [12 kuud pärast jõustumist].

Artikli 13 lõiget 1 ja artiklit 34 kohaldatakse siiski alates [6 kuud pärast jõustumist].

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel
Nõukogu nimel

president
eesistuja

I LISA 

A jagu. Juhtimis- ja kontrollinõuded, millega tagatakse vastavus artikli 5 lõikele 1
I. Juhtimist ja huvide konflikti käsitlevad nõuded, millega tagatakse vastavus artikli 5 lõike 1 punktile a 

1.
Korraldatud näitaja korraldamine peab olema praktiliselt ja funktsionaalselt eraldatud korraldaja äritegevuse osadest, mis võivad põhjustada tegeliku või potentsiaalse huvide konflikti. Kui neid konflikte ei saa juhtida, lõpetab korraldaja kõik konflikte põhjustavad tegevused või suhted või korraldatud näitaja korraldamise.

2.
Korraldaja avaldab või avalikustab sisendandmete esitajatele ja korraldatud näitaja kasutajatele ning asjaomasele pädevale asutusele kõik olemasolevad ja potentsiaalsed huvide konfliktid, sealhulgas korraldaja omandiõigusest või kontrollist tulenevad huvide konfliktid.

3.
Korraldaja kehtestab korraldatud näitaja kindlaksmääramise usaldusväärsuse ja sõltumatuse kaitsmiseks nõuetekohased huvide konfliktide tuvastamise, avalikustamise, juhtimise või vähendamise ja vältimise tegevuspõhimõtted ja menetlused. Need tuleks korrapäraselt läbi vaadata ja ajakohastada. Tegevuspõhimõtetes ja menetlustes tuleks võtta arvesse ja käsitleda huvide konfliktide tõsidust, korraldatud näitaja kindlaksmääramisel kasutatava kaalutlusõiguse ulatust ja korraldatud näitajaga kaasnevaid riske ning need peavad:

(a) tagama korraldajale esitatud või korraldaja koostatud teabe konfidentsiaalsuse, võttes arvesse käesolevas määruses sätestatud kohustust tagada avalikustamine ja läbipaistvus, ja

(b) vähendama eelkõige konflikte, mis tulenevad korraldaja omandiõigusest või kontrollist või korraldaja grupi muudest huvidest või muudest isikutest, kes võivad mõjutada või kontrollida korraldajat seoses korraldatud näitajate kindlaksmääramisega.

4.
Korraldaja tagab seoses töötajate ja kõigi teiste füüsiliste isikutega, kelle teenuseid ta kasutab või kontrollib ja kes on otseselt seotud korraldatud näitaja korraldamisega, järgmist:

(c) neil on oma ülesannete täitmiseks vajalikud oskused, teadmised ja kogemused ning neid juhitakse tõhusalt ja nende üle teostatakse tõhusat järelevalvet;

(d) neile ei avaldata lubamatut mõju ja nendega ei ole seotud huvide konflikte ning nende tasustamine ja töö tulemuste hindamine ei põhjusta huvide konflikte ega mõjuta muul viisil korraldatud näitaja kindlaksmääramise usaldusväärsust; 

(e) nende huvid ja ärisuhted ei kahjusta korraldaja ülesandeid; 

(f) neil on keelatud mõjutada korraldatud näitaja kindlaksmääramist, osaledes ostu- või müügipakkumistes ja tehingutes enda või turuosaliste nimel, ja

(g) nende suhtes kohaldatakse tõhusaid menetlusi, mille eesmärk on kontrollida teabevahetust teiste töötajate ja muude isikutega, kes on seotud huvide konflikte põhjustada võiva tegevusega, või kui kõnealune teave võib korraldatud näitajat mõjutada.

5.
Korraldaja kehtestab konkreetsed sisekontrollimenetlused, mis tagavad korraldatud näitajat kindlaks määrava töötaja või isiku aususe ja usaldusväärsuse, sealhulgas vähemalt nõude, et enne korraldatud näitaja levitamist tuleb selleks saada juhtkonna heakskiit.

6.
Kui sisendandmeid esitab front office’i funktsiooni täitja – st sisendandmete esitaja või tema sidusettevõtja osakond, üksus, rühm või töötaja, mis või kes osaleb hinnakujundus-, kauplemis-, müügi-, turustus-, reklaami-, pakkumis-, struktureerimis- või maakleritegevuses –, kohaldatakse käesoleva jao punkte 7 ja 8.

7.
Juhul kui korraldaja saab sisendandmeid front office’i funktsiooni täitja töötajatelt, hangib ta muudest allikatest sisendandmeid kinnitavat teavet. 

8.
Korraldaja ei võta front office’i funktsiooni täitjalt sisendandmeid vastu, kui front office’i funktsiooni täitja andmete suhtes ei ole kehtestatud nõuetekohast ettevõttesisest järelevalve- ja kontrollikorda, mis vastab järgmistele nõuetele: 

(h) sisendandmed valideeritakse enne nende kasutamist korraldatud näitaja kindlaksmääramiseks – see hõlmab sisendandmete korduvat läbivaatamist kõrgemate töötajate poolt ja juhtkonnalt sisendandmete esitamiseks heakskiidu saamist;

(i) front office’i funktsiooni täitja ja aruandlusahela töötajad on füüsiliselt eraldatud;

(j) konfliktide juhtimise meetmeid kaalutakse terviklikult, et tuvastada ja avalikustada olemasolevad või potentsiaalsed ajendid sisendandmetega manipuleerimiseks või nende muul moel mõjutamiseks (sh palgapoliitika kaudu) ja sisendandmete esitamise ja sisendandmete esitaja või tema sidusettevõtja või nende klientide muu äritegevuse vahelised huvide konfliktid ning neid ajendeid ja konflikte juhtida, vähendada ja vältida.

II. Järelevalvenõuded, millega tagatakse vastavus artikli 5 lõike 1 punktile b 

9.
Korraldaja moodustab alalise tõhusa järelevalveorgani, kes tegutseb sõltumatult ja täidab osa või kõik järgmistest ülesannetest, mida kohandatakse vastavalt korraldatud näitaja keerukusele, kasutusele ja manipuleeritavusele: 

(k) korraldatud näitaja määratluse ja metoodika läbivaatamine; 

(l) korraldatud näitaja metoodika muudatuste järelevalve ja korraldajale loa andmine alustada konsultatsioone selliste muudatuste üle;

(m) korraldaja kontrolliraamistiku ja käitumisjuhendi ning korraldatud näitaja juhtimise ja toimimise järelevalve;

(n) korraldatud näitaja korraldamise lõpetamise, sealhulgas lõpetamisega seotud konsultatsioonide läbivaatamine ja heakskiitmine;

(o) korraldatud näitaja korraldamise, sealhulgas arvutamise ja levitamisega seotud kolmandate isikute järelevalve;

(p) sise- ja välisauditite või läbivaatamiste hindamine ja kindlaksmääratud meetmete rakendamise kontrollimine;

(q) sisendandmete ja sisendandmete esitajate ning sisendandmete vaidlustamiseks või valideerimiseks korraldajate poolt võetud meetmete kontrollimine;

(r) tõhusate meetmete võtmine käitumisjuhendi rikkumise korral ja

(s) asjaomase pädeva asutuse teavitamine sisendandmete esitajate või korraldajate üleastumistest, millest järelevalveorgan teada saab, ja kõigist normist kõrvalekalduvatest või kahtlastest sisendandmetest.

10.
Järelevalveorgan on üks järgmistest:

(t) juhul kui korraldaja omanikud on või teda kontrollivad sisendandmete esitajad või kasutajad, on järelevalveorgan eraldiseisev nõukogu või komitee, mille koosseis tagab selle sõltumatuse ja huvide konfliktide puudumise. Kui korraldaja omanikud on või teda kontrollivad sisendandmete esitajad, ei tohiks sisendandmete esitajad moodustada komitee liikmete enamuse. Kui korraldaja omanikud on või teda kontrollivad kasutajad, ei tohiks kasutajad moodustada komitee liikmete enamust;

(u) juhul kui sisendandmete esitajad või kasutajad ei ole korraldaja omanikud ega kontrolli teda, on järelevalveorgan ettevõttesisene nõukogu või komitee. Ettevõttesisese nõukogu või komitee liikmed ei tohi olla seotud ühegi nende järelevalve alla kuuluva korraldatud näitaja korraldamisega; 

(v) juhul kui korraldaja suudab tõendada, et korraldatud näitaja korraldamise iseloomu, ulatust ja keerukust ning korraldatud näitajast tulenevat riski ja selle mõju arvesse võttes on punktides a ja b sätestatud nõuded ebaproportsionaalsed, võib füüsiline isik täita järelevalveametniku ülesandeid. Järelevalveametnik ei tohi olla seotud ühegi järelevalve alla kuuluva korraldatud näitaja korraldamisega. 

11.
Järelevalveorgan võib teostada järelevalvet mitme korraldatud näitaja üle, mida korraldaja korraldab, tingimusel et muud käesolevas jaos sätestatud tingimused on täidetud. 

III. Kontrollinõuded, millega tagatakse vastavus artikli 5 lõike 1 punktile c 

12.
Korraldaja tagab korraldatud näitaja korraldamiseks asjakohase kontrolliraamistiku olemasolu. Kontrolliraamistik peaks olema tuvastatud huvide konfliktide tõsiduse, korraldatud näitaja kindlaksmääramisel kasutatava kaalutlusõiguse ulatuse ja sisendandmete iseloomuga proportsionaalne ning hõlmama järgmist:

(w) tegevusriski juhtimine; 

(x) piisavad ja tõhusad talitluspidevuse ja avariitaastekavad.

13.
Juhul kui sisendandmed ei ole tehinguandmed, kehtestab korraldaja:

(y) meetmed, millega tagatakse, et sisendandmete esitajad järgivad käitumisjuhendit ja sisendandmete suhtes kohaldatavaid nõudeid; 

(z) meetmed sisendandmete kontrollimiseks, sealhulgas nende kontrollimiseks enne ja valideerimiseks pärast korraldatud näitaja avaldamist, et tuvastada vead ja normist kõrvalekaldumised.

14.
Kontrolliraamistik dokumenteeritakse, vaadatakse läbi ja seda ajakohastatakse vastavalt vajadusele ning see tehakse kasutajate ja asjaomase pädeva asutuse taotlusel neile kättesaadavaks.

IV. Aruandlusnõuded, millega tagatakse vastavus artikli 5 lõike 1 punktile d

15.
Korraldaja määrab ettevõttesisese organi, kellel on vajalik suutlikkus kontrollida, kuidas korraldaja järgib korraldatud näitaja metoodikat ja käesolevat määrust, ja anda selle kohta aru. 

16.
Korraldaja määrab oluliste korraldatud näitajate jaoks sõltumatu välisaudiitori, kes kontrollib, kas korraldaja järgib korraldatud näitaja metoodikat ja käesolevat määrust, ja annab selle kohta aru, kui korraldaja korraldatavate näitajatega seotud tegevuse ulatus ja keerukus ohustavad märkimisväärselt finantsstabiilsust.

17.
Asjaomase pädeva asutuse või korraldatud näitaja kasutaja taotlusel esitab või avaldab korraldaja punkti 15 kohaste kontrollide või punkti 16 kohaste auditite üksikasjad.

18.
Korraldaja säilitab järgmisi andmeid:

(aa) kõik sisendandmed; 

(ab) nende sisendandmete kasutamine korraldatud näitaja kindlaksmääramisel ja kasutatud metoodika;

(ac) korraldajapoolne hinnangu või kaalutlusõiguse kasutamine korraldatud näitaja kindlaksmääramisel, sealhulgas hinnangu või kaalutlusõiguse täielik põhjendus, andmed sisendandmete kõrvalejätmise kohta eelkõige juhul, kui kõrvalejäetud sisendandmed vastasid korraldatud näitaja metoodika nõuetele, ja kõrvalejätmise põhjendus;

(ad) sisendandmete esitajate esindajad ja füüsilised isikud, kelle korraldaja on tööle võtnud korraldatud näitaja kindlaksmääramiseks;

(ae) kõik kaebustega seotud dokumendid, sealhulgas kaebaja esitatud dokumendid ja korraldaja dokumendid, ning

(af) korraldaja poolt tööle võetud isikute ja sisendandmete esitajate vahel seoses korraldatud näitajaga tehtud telefonikõnede või vahetatud elektrooniliste sõnumite salvestised.

19.
Korraldaja säilitab punktis 1 sätestatud andmed vähemalt viis aastat sellisel kujul, et nende alusel oleks võimalik korrata ja täielikult mõista korraldatud näitaja arvutusi ning auditeerida või hinnata sisendandmeid, arvutusi, hinnanguid ja kaalutlusõiguse kasutamist. Kooskõlas punkti 18 alapunktiga f salvestatud telefonikõned ja elektroonilised sõnumid esitatakse asjaomase kõne või sõnumiga seotud isikutele nende taotlusel ja neid säilitatakse kolm aastat.

20.
Korraldaja kehtestab ja avaldab korra, mis käsitleb korraldatud näitajaga seotud kaebuste esitamist, läbivaatamist ja õigeaegset lahendamist kaebusega seotud isikutest sõltumatu(te) isiku(te) poolt. 

B jagu. Allhangete kasutamise nõuded, millega tagatakse vastavus artiklile 6
1.
Allhangete kasutamise korral tagab korraldaja järgmiste tingimuste täitmise:

(ag) teenuse osutajal peavad allhanke korras tellitavate ülesannete, teenuste või tegevuste usaldusväärseks ja professionaalseks teostamiseks olema vajalikud oskused ja suutlikkus ning selleks seadusega nõutav tegevusluba;

(ah) kui ilmneb, et teenuse osutaja ei pruugi ülesannetega tulemuslikult toime tulla ega täita neid kooskõlas kohaldatavate õigusnormidega, peab korraldaja võtma asjakohased meetmed; 

(ai) korraldajal peavad olema vajalikud eriteadmised, et teostada allhanke korras tellitud ülesannete tõhusat järelevalvet ja juhtida allhangetega seotud riske;

(aj) teenuse osutaja peab korraldajat teavitama kõikidest sündmustest, mis võivad oluliselt mõjutada tema võimet täita allhanke korras tellitud ülesandeid tulemuslikult ja kooskõlas kohaldatavate õigusnormidega; 

(ak) teenuse osutaja peab seoses allhanke korras tellitud tegevusega tegema koostööd asjaomase pädeva asutusega, korraldajal ja asjaomasel pädeval asutusel peab olema tõhus juurdepääs allhanke korras tellitud tegevusega seotud andmetele ja teenuse osutaja äriruumidele ning asjaomane pädev asutus peab saama nimetatud juurdepääsuõigust kasutada; 

(al) korraldaja peab saama lepingu vajaduse korral lõpetada.

C jagu. Andmete ja metoodika suhtes esitatavad nõuded, millega tagatakse vastavus artikli 7 lõikele 1 

I. Piisavate ja täpsete andmete esitamise ja esinduslike sisendandmete esitajate kasutamise nõuded, millega tagatakse vastavus artikli 7 lõike 1 punktidele a ja b

1.
Korraldaja tagab, et sisendandmetega seotud kontrollimehhanismid hõlmavad järgmist:

(am) kriteeriumid selliste isikute kindlaksmääramiseks, kes võivad korraldajale sisendandmeid esitada, ja sisendandmete esitajate valimise kord;

(an) kord, mis käsitleb sisendandmete esitaja esitatud andmete hindamist ja vajaduse korral sisendandmete esitajale andmete edasise esitamise keelu kehtestamist või rikkumiste eest sisendandmete esitaja suhtes muude karistuste kohaldamist, ning

(ao) sisendandmete valideerimist, sealhulgas muude näitajate või andmetega võrdlemist käsitlev kord, et tagada sisendandmete usaldusväärsus ja täpsus.

II. Kindla ja usaldusväärse metoodika kasutamise nõuded, millega tagatakse vastavus artikli 7 lõike 1 punktile d

2.
Korraldatud näitaja metoodika väljatöötamisel teeb korraldaja järgmist: 

(ap) võtab arvesse selliseid tegureid nagu turu suurus ja tavapärane likviidsus, kauplemise ja turuosaliste positsioonide läbipaistvus, turu kontsentratsioon, turu dünaamika ja valimi piisavus korraldatud näitajaga mõõdetava majandusteguri kajastamiseks; 

(aq) määrab kindlaks, mis on kõnealuse korraldatud näitaja aktiivne turg, ja

(ar) kehtestab eri liiki sisendandmete tähtsuse järjekorra.

3.
Korraldaja kasutab korraldatud näitaja metoodikat, mis: 

(as) on täpne ja järjepidev ning mida saab valideerida, sealhulgas järeltesti abil kontrollida, ja

(at) on paindlik ja tagab, et korraldatud näitajat saab arvutada väga erinevates võimalikes olukordades. 

4.
Korraldaja kehtestab ja avaldab selge korra, milles määratakse kindlaks olukorrad, kui sisendandmete hulk või kvaliteet langeb madalamale tasemest, mis on vajalik korraldatud näitaja täpseks ja usaldusväärseks kindlaksmääramiseks metoodika abil, ning kirjeldatakse, kas ja kuidas korraldatud näitajat sellistes olukordades arvutatakse. 

III. Läbipaistvusnõuded, millega tagatakse vastavus artikli 7 lõike 1 punktile e

5.
Korraldaja sätestab metoodika muudatuste üle konsulteerimise korra. Korraldaja avaldab iga kavandatud olulise muudatuse metoodikasse sisseviimise korra ja põhjenduse, sealhulgas olulise muudatuse määratluse ja selle, millal kasutajaid olulistest muudatustest teavitatakse. Kõnealuse korraga nähakse ette järgmist:

(au) muudatustest teatatakse ette kindla aja jooksul, mis annab võimaluse analüüsida kavandatud muudatuste mõju ja esitada selle kohta märkusi, ning

(av) märkused ja korraldaja vastused märkustele tehakse pärast konsulteerimist kättesaadavaks, välja arvatud juhul, kui on taotletud nende konfidentsiaalsust. 

D jagu. Käitumisjuhendile esitatavad nõuded, millega tagatakse vastavus artiklile 9
1.
Artikli 9 kohaselt koostatav käitumisjuhend peab sisaldama vähemalt järgmist:

(dj) nõuded, millega tagatakse sisendandmete esitamine kooskõlas artiklitega 7 ja 8, isikud, kes võivad korraldajale sisendandmeid esitada, ning sisendandmete esitaja ja tema esindajate isikusamasuse hindamise ja sisendandmete esitaja esindajale tegevusloa andmise kord;

(dk) tegevuspõhimõtted, mille eesmärk on tagada, et sisendandmete esitajad esitavad kõik asjaomased sisendandmed, ja

(dl) süsteemid ja kontrollimehhanismid, mille sisendandmete esitaja peab kehtestama, sealhulgas:

· sisendandmete esitamise kord, sealhulgas sisendandmete esitaja kohustus täpsustada, kas sisendandmed on tehinguandmed ja kas need vastavad korraldaja nõuetele;

· sisendandmete esitamisel kaalutlusõiguse kasutamise põhimõtted;

· nõue, et sisendandmed tuleb enne korraldajale esitamist valideerida;

· andmete säilitamise kord; 

· kahtlastest sisendandmetest teatamise nõuded; 

· konfliktide juhtimise nõuded. 

2.
Korraldaja tagab käitumisjuhendi vastavuse käesolevale määrusele. 

E jagu. Järelevalve alla kuuluva sisendandmete esitaja juhtimis- ja kontrollisüsteemi suhtes esitatavad nõuded, millega tagatakse vastavus artiklile 11
1.
Järelevalve alla kuuluv sisendandmete esitaja kehtestab korraldajale esitatavate sisendandmete kindluse ja usaldusväärsuse tagamiseks tõhusad süsteemid ja kontrollimehhanismid, sealhulgas:

(a) kontrolli selle üle, kes võib korraldajale sisendandmeid esitada, ja vajaduse korral korra, mis reguleerib heakskiidu saamist isikult, kellele sisendandmete esitaja esindaja allub; 

(b) sisendandmete esitaja esindajate nõuetekohase koolituse, mis hõlmab vähemalt käesolevat määrust ja [turu kuritarvitamist käsitlevat määrust]; 

(c) konfliktide juhtimise meetmed, sealhulgas vajaduse korral töötajate füüsiline eraldamine ja selle kaalumine, kuidas kõrvaldada tasustamispoliitikast tulenevad ajendid korraldatud näitajatega manipuleerimiseks;

(d) sisendandmete esitamisega seotud teabevahetuse säilitamise asjakohase ajavahemiku jooksul. 

2.
Juhul kui sisendandmed ei ole tehinguandmed, kehtestavad järelevalve alla kuuluvad sisendandmete esitajad lisaks punktis 1 osutatud süsteemidele ja kontrollimehhanismidele hinnangute ja kaalutlusõiguse kasutamise põhimõtted ning dokumenteerivad selliste hinnangute ja kaalutlusõiguse kasutamise põhjendused, võttes vajaduse korral arvesse korraldatud näitaja ja sisendandmete iseloomu.

F jagu. Korraldatud näitajat käsitleva teate suhtes esitatavad nõuded, millega tagatakse vastavus artiklile 15 

Korraldatud näitajat käsitlev teade sisaldab vähemalt järgmist: 

(e) kõikide korraldatud näitajaga seotud põhimõistete määratlused;

(f) metoodika kasutamise põhjendus ning metoodika läbivaatamise ja heakskiitmise kord; 

(g) korraldatud näitaja kindlaksmääramise kriteeriumid ja kord, sealhulgas sisendandmete kirjeldus, eri liiki sisendandmete prioriteetsus, ekstrapoleerimismudelite või ‑meetodite kasutamine ja korraldatud näitaja indeksi koostisosade tasakaalustamise kord;

(h) kontrollimehhanismid ja eeskirjad, mida kohaldatakse, kui korraldaja või sisendandmete esitaja kasutab kaalutlusõigust või hinnangut – nende eesmärk on tagada kaalutlusõiguse või hinnangute kasutamise järjepidevus; 

(i) kord, mis reguleerib korraldatud näitajate kindlaksmääramist stressiperioodil või ajal, mil tehinguandmete allikad võivad olla ebapiisavad, ebatäpsed või ebausaldusväärsed, ja korraldatud näitajate võimalikku piiramist sellistel perioodidel, ning

(j) sisendandmetes või korraldatud näitaja kindlaksmääramisel esinevate vigade käsitlemise kord, mis reguleerib muu hulgas olukorda, kui korraldatud näitaja tuleb uuesti kindlaks määrata.

II LISA

Intressimäära korraldatud näitajad

1.
Käesolevat lisa kohaldatakse pankadevahelise intressimäära korraldatud näitajate suhtes.

2.
Järgmisi nõudeid kohaldatakse lisaks I lisas sätestatud nõuetele või nende asemel.

Täpsed ja piisavad andmed

3.
Juhul kui sisendandmed on hinnangud või noteeringud, kohaldatakse pankadevahelise intressimäära korraldatud näitajate suhtes punkte 4 ja 5. 

4.
Tehinguandmed artikli 7 lõike 1 punkti a tähenduses on:

(dm) käitumisjuhendis sisendandmetele kehtestatud nõuetele vastavad sisendandmete esitaja tehingud:

· tagamata pankadevaheliste hoiuste turul;

· muudel tagamata hoiuste, sealhulgas hoiusesertifikaatide ja kommertsväärtpaberite turgudel ja

· muudel seotud turgudel (üleöö intressi vahetustehingud, repolepingud, valuutaforvardid, intressimäärafutuurid ja ‑optsioonid ning keskpanga operatsioonid);

(dn) sisendandmete esitaja tähelepanekud kolmandate isikute tehingute kohta punkti 2 alapunktis a kirjeldatud turgudel.

5.
Punktis 1 nimetatud ja artikli 7 lõike 1 punktile a vastavate piisavate tehinguandmete puudumisel võib sisendandmete kindlaksmääramiseks kasutada noteeringuid, mille kolmandad isikud on sisendandmete esitajatele samal turul esitanud, ja eksperdihinnanguid. Samuti võib sisendandmeid korrigeerida, et need kajastaksid pankadevahelist turgu ja oleksid sellega kooskõlas. Eelkõige võib punktis 1 nimetatud sisendandmeid korrigeerida järgmiste kriteeriumide alusel:

(do) tehingute toimumise ja sisendandmete esitamise ajaline lähedus ning tehingute toimumise ja sisendandmete esitamise vahelisel ajal turul toimunud sündmuste mõju;

(dp) tehinguandmete interpoleerimine või ekstrapoleerimine ja

(dq) korrigeerimised, mille eesmärk on kajastada sisendandmete esitajate ja muude turuosaliste krediidikvaliteedi muutusi.

Sisendandmete läbipaistvus

6.
Kui sisendandmed on hinnangud, avaldab korraldaja sisendandmed kolm kuud pärast nende esitamist; vastasel juhul avaldatakse sisendandmed kooskõlas artikliga 16.

Järelevalveorgan

7.
I lisa A jao punkte 7, 8 ja 9 ei kohaldata.

8.
Korraldajatel on sõltumatu järelevalvekomitee. Sisendandmete esitajad moodustavad järelevalvekomitee liikmete vähemuse. Liikmete andmed ja huvide konflikti deklaratsioonid ning järelevalvekomitee liikmete valimise või määramise kord avalikustatakse.

9.
Järelevalvekomitee kohtub vähemalt üks kord kahe kuu jooksul ja avaldab kohe pärast kohtumist selgelt sõnastatud protokolli.

10.
Järelevalveorgani kohustused on järgmised: 

(dr) korraldatud näitaja määratluse ja metoodika läbivaatamine; 

(ds) korraldatud näitaja metoodika muudatuste järelevalve ja korraldajale loa andmine alustada konsultatsioone selliste muudatuste üle;

(dt) korraldaja kontrolliraamistiku ja käitumisjuhendi ning korraldatud näitaja juhtimise ja toimimise järelevalve;

(du) korraldatud näitaja korraldamise lõpetamise, sealhulgas lõpetamisega seotud konsultatsioonide läbivaatamine ja heakskiitmine;

(dv) korraldatud näitaja korraldamise, sealhulgas arvutamise ja levitamisega seotud kolmandate isikute järelevalve;

(dw) sise- ja välisauditite või läbivaatamiste hindamine ja kindlaksmääratud meetmete rakendamise kontrollimine;

(dx) sisendandmete ja sisendandmete esitajate ning sisendandmete vaidlustamiseks või valideerimiseks korraldajate poolt võetud meetmete kontrollimine;

(dy) vajaduse korral käitumisjuhendi rikkumise eest karistuste määramine ja

(dz) asjaomase pädeva asutuse teavitamine sisendandmete esitajate või korraldajate üleastumistest, millest nad teada saavad, ja kõigist normist kõrvalekalduvatest või kahtlastest sisendandmetest.

Auditeerimine

11.
I lisa A jao punkte 15 ja 16 ei kohaldata.

12.
Korraldaja välisaudit tehakse iga kahe aasta järel – esimest korda kuus kuud pärast käitumisjuhendi kehtestamist ja seejärel iga kahe aasta järel. Kui järelevalvekomitee ei ole rahul sisendandmeid esitavate äriühingute tegevusega, võib ta nõuda nende välisauditi tegemist.

Käitumisjuhend

13.
Käitumisjuhendis kirjeldatakse üksikasjalikult sisendandmete esitamise korda, sealhulgas (lisaks I lisa D jaos sätestatud nõuetele) järgmist:

(ea) pankadevaheliste tehingute andmete ja muude tehinguandmete kasutamine ning muud asjaomased ja seotud turud, mida saab kasutada pankadevahelise rahastamisturu kohta täpse hinnangu koostamiseks;

(eb) nõue säilitada täpsed ettevõttesisesed andmed kõigi pankadevahelisel turul ja muudel asjaomastel turgudel sõlmitud tehingute kohta ning nõue esitada need andmed korrapäraselt ja asjaomase nõudmise korral korraldatud näitaja korraldajale ja tema järelevalvekomiteele;

(ec) kord, mis käsitleb esitatud sisendandmete valideerimist enne avaldamist ja kinnitamist pärast avaldamist;

(ed) sisendandmete esitaja esindajate koolituse kord, milles täpsustatakse muu hulgas seda, millist teavet tuleb esitatavate sisendandmete kindlaksmääramisel arvesse võtta ja kuidas kasutada eksperdihinnangut ning millised on seadusest tulenevad kohustused; 

(ee) nendele korraldatud näitajatele viitavate tuletisinstrumentidega kauplejate koolitusele esitatavad nõuded, milles täpsustatakse nende rolli sisendandmete kindlaksmääramisel ja rõhutatakse, et kontakt sisendandmete esitajate esindajatega ei ole lubatud, ning

(ef) sisendandmete esitajate kohustus kehtestada kord korraldatud näitajate korraldajate ja järelevalvekomitee teavitamiseks kahtlastest andmetest. 

Sisendandmete esitaja süsteemid ja kontrollimehhanismid

14.
Järgmisi nõudeid kohaldatakse sisendandmete esitajate suhtes lisaks I lisa E jaos sätestatud nõuetele.

15.
Iga sisendandmete esitaja esindaja ja tema vahetu ülemus kinnitavad kirjalikult, et nad on käitumisjuhendiga tutvunud ja järgivad seda.

16.
Sisendandmete esitaja süsteemid ja kontrollimehhanismid hõlmavad järgmist:

(eg) igas äriühingus kohustuste kirjeldus, sealhulgas ettevõttesisesed aruandluseahelad ja vastutus, sisendandmete esitajate esindajate ja nende ülemuste asukoht ning asjaomaste isikute ja nende asendajate nimed;

(eh) sisendandmete esitamise heakskiitmise sisekord;

(ei) distsiplinaarmenetlused manipuleerimise katse korral või juhul, kui jäetakse teatamata sisendandmete esitamise seisukohast kõrvaliste isikute poolsest manipuleerimisest või manipuleerimise katsest;

(ej) huvide konfliktide tõhusa juhtimise kord ja nii sisendandmete esitajate ettevõttesisese kui ka sisendandmete esitajate ja kolmandate isikute vahelise teabevahetuse kontroll, et vältida ebakohast välismõju intressimäärade esitamise eest vastutavatele isikutele. Sisendandmete esitajate esindajad peavad töötama intressimäärade tuletisinstrumentidega kauplejatest füüsiliselt eraldatud kohas;

(ek) tõhusad menetlused, et vältida või kontrollida teabevahetust isikute vahel, kelle tegevus võib põhjustada huvide konflikti, kui kõnealuse teabe vahetamine võib mõjutada korraldatud näitaja jaoks esitatavaid andmeid;

(el) eeskirjad, mille eesmärk on vältida keelatud kokkulepete sõlmimist sisendandmete esitajate endi ning nende ja korraldatud näitajate korraldajate vahel;

(em) meetmed, millega takistatakse või piiratakse isikute võimalust mõjutada ebakohaselt seda, kuidas sisendandmete esitamisega seotud isikud oma ülesandeid täidavad;

(en) sisendandmete esitamisega seotud töötajate tasustamise ja muud tegevust teostavate isikute tasustamise või nende teenitud tulu vahelise otsese seose kõrvaldamine, kui neist tegevustest võib tuleneda huvide konflikt; 

(eo) kontroll pärast sisendandmete esitamist tehtud pöördtehingute avastamiseks.

17.
Sisendandmete esitaja säilitab järgmisi üksikasjalikke andmeid:

(ep) kõik sisendandmete esitamise asjakohased aspektid;

(eq) sisendandmete kindlaksmääramise ja heakskiitmise kord;

(er) sisendandmete esitajate esindajate nimed ja kohustused;

(es) sisendandmete esitajate esindajate ja muude isikute teabevahetus seoses sisendandmete kindlaksmääramise ja esitamisega, sealhulgas teabevahetus ettevõttesiseste ja ‑väliste kauplejate ja maakleritega;

(et) sisendandmete esitajate esindajate ja korraldaja või arvutusagendi vaheline suhtlus;

(eu) kõik sisendandmetega seotud päringud ja nende päringute tulemused;

(ev) selliste intressimäära vahetuslepingute kauplemisportfellide või muude tuletisinstrumentide kauplemisportfellide tundlikkuse aruanded, mida mõjutab oluliselt pankadevaheliste intressimäärade kindlaksmääramine seoses sisendandmetega, ja

(ew) sise- ja välisauditite tulemused.

18.
Andmed säilitatakse andmekandjal, mis võimaldab teavet säilitada nii, et see on hiljem koos dokumenteeritud kontrolljäljega kättesaadav.

19.
Sisendandmete esitaja vastavuskontrolliorgan annab juhtkonnale korrapäraselt aru kõikidest puudustest, sealhulgas pöördtehingutest. 

20.
Sisendandmed ja menetlused vaadatakse ettevõttesiseselt korrapäraselt läbi.

21.
Sisendandmete esitaja sisendandmeid ning tema vastavust käitumisjuhendile ja käesoleva määruse sätetele käsitlev välisaudit tehakse iga kahe aasta järel – esimest korda kuus kuud pärast käitumisjuhendi kehtestamist ja seejärel iga kahe aasta järel.

III LISA

Korraldatud kaubanäitajad

Käesolevat lisa kohaldatakse korraldatud kaubanäitajate suhtes; need on korraldatud näitajaid, mille alusvara on artikli 3 lõike 1 punkti c kohaldamisel kaup komisjoni määruse (EÜ) nr 1287/2006
 artikli 2 punkti 2 tähenduses.

Metoodika

1.
Artiklite 8, 9 ja 16 kohaldamisel sisaldavad metoodika ja korraldatud näitajat käsitlevas teates esitatud metoodika kirjeldus järgmist:

(ex) kõik korraldatud näitaja väljatöötamisel kasutatavad kriteeriumid ja menetlused, sealhulgas see, kuidas korraldaja kasutab hindamisel sisendandmeid (sh sisendandmete konkreetne maht, sõlmitud ja teatatud tehingud, ostu- või müügipakkumised ja muu turuteave), ja/või hindamisperioodid või ‑aeg, miks kasutatakse konkreetset võrdlusühikut, kuidas korraldaja selliseid sisendandmeid kogub, hindajate otsustusprotsessi juhtivad suunised ja muu teave, nagu eeldused, mudelid ja/või kogutud andmete põhjal ekstrapoleerimine, mida hinnangu andmisel arvesse võetakse;

(ey) menetlused ja tavad, mille eesmärk on tagada hindajate otsuste kooskõla;

(ez) igale korraldatud näitaja arvutamisel kasutatavale kriteeriumile omistatav suhteline tähtsus (eelkõige kasutatavate turuandmete liik) ja otsustusprotsessi juhtimiseks kasutatav kriteerium, mille eesmärk on tagada korraldatud näitaja arvutamise kvaliteet ja usaldusväärsus;

(fa) kriteeriumid, mille alusel määratakse kindlaks konkreetse korraldatud näitaja arvutamiseks vajalike tehinguandmete minimaalne hulk. Kui sellist miinimumhulka ei ole ette nähtud, selgitatakse selle kehtestamata jätmise põhjuseid ja kirjeldatakse tehinguandmete puudumisel kohaldatavat korda;

(fb) kriteeriumid hindamisperioodideks, kui esitatakse metoodikas soovitatud miinimumhulgast vähem tehinguandmeid või esitatavad andmed on korraldaja kohustuslikes kvaliteedinõuetes sätestatust madalama kvaliteediga, sealhulgas alternatiivsed hindamismeetodid (sh teoreetilised hindamismudelid);

(fc) sisendandmete esitamise õigeaegsuse kriteeriumid ja sisendandmete esitamise viis (kas elektrooniliselt, telefoni teel või muul viisil);

(fd) kriteeriumid ja menetlused hindamisperioodideks, kui üks või mitu sisendandmete esitajat esitavad turuandmeid, mis moodustavad märkimisväärse osa kõigist asjaomase korraldatud näitaja sisendandmetest. Korraldaja määrab kriteeriumides ja menetlustes kindlaks ka iga korraldatud näitaja arvutamisel märkimisväärse osa suuruse; 

(fe) kriteeriumid, mille alusel võib tehinguandmed korraldatud näitaja arvutamisest välja jätta.

2.
Korraldaja avaldab järgmise teabe:

(ff) konkreetse metoodika kasutuselevõtu põhjused, sealhulgas hinnakorrigeerimismeetodid ja põhjendus, miks periood või aeg, mille jooksul sisendandmeid vastu võetakse, on füüsilise turu väärtuste usaldusväärne näitaja;

(fg) konkreetse metoodika ettevõttesisese läbivaatamise ja heakskiitmise kord ning läbivaatamise sagedus ja

(fh) konkreetse metoodika ettevõttevälise läbivaatamise kord, sealhulgas menetlused, mis tagavad metoodika aktsepteerimise turul seeläbi, et korraldatud näitajate arvutusprotsessi oluliste muudatuste korral konsulteeritakse kasutajatega.

Metoodika muudatused

3.
Kooskõlas artikli 7 lõike 1 punktiga e võtab korraldaja vastu ja avaldab kasutajatele oma metoodikas kavandatud oluliste muudatuste tegemise selge korra ja põhjenduse. Kõnealune kord peab olema kooskõlas põhieesmärgiga, mille kohaselt peab korraldaja tagama oma korraldatud näitaja arvutuste jätkuva usaldusväärsuse ning tegema muudatusi nendega seotud turu hea korralduse nimel. Korraga nähakse ette:

(fi) muudatustest etteteatamine küllaldase ajavaruga, mis annab kasutajatele piisava võimaluse analüüsida kavandatud muudatuste mõju ja esitada selle kohta märkusi, võttes arvesse korraldaja üldiste asjaolude kalkulatsiooni;

(fj) kasutajate märkused ja korraldaja vastus neile märkustele, mis tehakse pärast teatavat konsulteerimisperioodi kättesaadavaks kõikidele turukasutajatele, välja arvatud juhul, kui märkuste esitaja on palunud konfidentsiaalsust.

4.
Korraldaja kontrollib korrapäraselt oma metoodikat, et see kajastaks hinnatavat füüsilist turgu usaldusväärselt, ja kehtestab asjaomaste kasutajate seisukohtade arvessevõtmise korra.

Korraldatud näitajate arvutuste kvaliteet ja usaldusväärsus

5.
Kooskõlas artiklitega 8 ja 9 teeb korraldaja järgmist:

(fk) täpsustab kriteeriumid sellise füüsilise kauba määratlemiseks, mille suhtes kohaldatakse teatavat metoodikat;

(fl) käsitleb sisendandmeid järgmises tähtsuse järjekorras, kui see on kooskõlas korraldaja metoodikaga:

(1) sõlmitud ja teatatud tehingud;

(2) ostu ja müügipakkumised;

(3) mu teave.

Kui sõlmitud ja teatatud tehinguid ei peeta prioriteetseks, tuleks selgitada selle põhjuseid, nagu on sätestatud punkti 6 alapunktis b;

(fm) võtab piisavad meetmed, et kasutada esitatud ja korraldatud näitaja arvutamisel arvesse võetud turuandmeid, mis on esitatud heas usus: see tähendab, et turuandmeid esitavad isikud on teinud või valmis tegema selliseid turuandmeid andvaid tehinguid, sõlmitud tehingud tehti turutingimustel ja sidusettevõtjate vahelistele tehingutele pööratakse erilist tähelepanu;

(fn) kehtestab menetlused normist kõrvalekalduvate või kahtlaste tehinguandmete tuvastamiseks ja kasutab neid menetlusi ning peab arvestust otsuste üle mitte kasutada tehinguandmeid korraldaja korraldatud näitaja arvutamisel;

(fo) julgustab sisendandmete esitajaid esitama kõik turuandmed, mis vastavad kriteeriumidele, mida korraldaja asjaomase arvutuse suhtes kohaldab. Korraldajad püüavad võimaluse korral ja mõistlikkuse piires tagada, et esitatavad andmed kajastavad sisendandmete esitajate tegelikke tehinguid, ja

(fp) kasutab asjakohaste meetmete süsteemi, mis tagab, et sisendandmete esitajad järgivad turuandmete puhul korraldaja kehtestatud kvaliteedi- ja usaldusväärsuse nõudeid.

6.
Niivõrd kui see on korraldatud näitaja õigeaegset avaldamist takistamata võimalik, kirjeldab korraldaja iga arvutuse puhul järgmist teavet ja avaldab selle:

(fq) piisav lühiselgitus, mis aitab korraldatud näitaja kasutajal või pädeval asutusel mõista arvutuse koostamise viisi, sealhulgas vähemalt hinnatava füüsilise turu suurus ja likviidsus (nt tehingute arv ja maht), mahuvahemik ja keskmine maht ning hinnavahemik ja keskmine hind ning arvutamisel arvesse võetud turuandmete iga liigi ligikaudne osakaal; see hõlmab hinnakujunduse metoodikale viitavaid termineid, nagu „tehingupõhine”, „hinnavahepõhine” või „interpoleeritud või ekstrapoleeritud”;

(fr) lühiselgitus selle kohta, mil määral ja mille põhjal kasutati arvutamisel otsustust, sealhulgas jäeti välja kõnealuse arvutuse puhul asjakohase metoodika nõuetele muidu vastavad andmed, kasutati hinnavahedel, interpoleerimisel või ekstrapoleerimisel põhinevaid hindu või anti ostu- müügipakkumistele kõrgem väärtus kui sõlmitud tehingutele.

Aruandlusprotsessi usaldusväärsus

7.
Kooskõlas artikliga 5 teeb korraldaja järgmist:

(fs) täpsustab kriteeriumid, mille alusel määratakse kindlaks isikud, kes võivad korraldajale turuandmeid esitada;

(ft) kehtestab kvaliteedikontrollikorra, et hinnata sisendandmete esitajat ja sisendandmete esitaja töötajat, kes sisendandmed esitab, ning sellise isiku luba esitada sisendandmete esitaja nimel sisendandmeid;

(fu) täpsustab kriteeriumid, mida kohaldatakse nende sisendandmete esitaja töötajate suhtes, kellel on lubatud korraldajale sisendandmete esitaja nimel sisendandmeid esitada, ning julgustab sisendandmete esitajaid esitama back office‘i toimingute käigus saadud tehinguandmeid ja otsima muudest allikatest kinnitavaid andmeid, kui tehinguandmed saadakse otse kauplejalt, ja

(fv) rakendab sisekontrolli ja kirjalikke menetlusi, et tuvastada sisendandmete esitajate ja hindajate vaheline teabevahetus, mille eesmärk on mõjutada arvutust teatava kauplemispositsiooni (sisendandmete esitaja, tema töötajate või kolmanda isiku kauplemispositsiooni) kasuks või panna hindajat rikkuma korraldaja eeskirju või suuniseid, või tuvastada sisendandmete esitajad, kes esitavad pidevalt normist kõrvalekalduvaid või kahtlasi tehinguandmeid. Kõnealused menetlused hõlmavad korraldaja uurimise laiendamist sisendandmete esitaja äriühingule. Kontroll hõlmab turunäitajate ristkontrolli esitatud teabe valideerimiseks.

Hindajad

8.
Kooskõlas artikliga 5 teeb korraldaja järgmist: 

(fw) võtab vastu ja kehtestab selged sise-eeskirjad ja suunised, mis käsitlevad hindajate valimist, sealhulgas nende väljaõppe, kogemuste ja oskuste miinimumtaset ning nende asjatundlikkuse korrapärast kontrolli;

(fx) kavandab oma tegevused hindajate järjepidevust ja ametijärglasi silmas pidades, eesmärgiga tagada, et arvutusi tehakse järjekindlalt ja neid teevad asjakohasel tasemel eriteadmisi omavad töötajad; 

(fy) kehtestab arvutuste kindluse ja usaldusväärsuse tagamiseks sisekontrollikorra. Metoodika nõuetekohase kohaldamise nimel peab selline sisekontroll ja kord nõudma vähemalt hindajate pidevat järelevalvet.

Kontrolljäljed

9.
Kooskõlas artikliga 5 kehtestab korraldaja eeskirjad ja menetlused, et dokumenteerida jooksvalt asjakohast teavet, sealhulgas:

(fz) kõik turuandmed;

(ga) otsused, mida hindajad iga korraldatud näitaja arvutamiseks teevad;

(gb) kas arvutusest jäeti välja teatav tehing, mis vastas muidu selle arvutuse puhul asjakohase metoodika nõuetele, ja väljajätmise põhjendus;

(gc) iga hindaja ja muu punktides a, b või c nimetatud teavet esitanud või koostanud isiku andmed.

10.
Kooskõlas artikliga 5 kehtestab korraldaja eeskirjad ja menetlused eesmärgiga tagada asjakohase teabe kontrolljälje säilitamine vähemalt viie aasta jooksul, et dokumenteerida tema arvutuste koostamiskäik.

Huvide konflikt

11.
Kooskõlas artikliga 5 peavad korraldaja huvide konflikti käsitlevad tegevuspõhimõtted ja menetlused:

(gd) tagama, et korraldaja ja tema sidusettevõtjate, töötajate, klientide, turuosaliste või nendega seotud isikute vahelise kaubandusliku või isikliku ärisuhte või huvi olemasolu või võimalus ei mõjuta korraldatud näitajate arvutusi;

(ge) tagama, et korraldaja töötajate isiklikud huvid ja ärisuhted, sealhulgas töö teise tööandja juures, reisimine ning korraldaja klientide ja muude kaubaturu osaliste pakutud meelelahutuse, kingituste ja külalislahkuse vastuvõtmine, ei kahjusta korraldaja ülesandeid;

(gf) tagama seoses tuvastatud konfliktidega järelevalve, kompenseerimise, süsteemidele juurdepääsu ja teabevoogude abil korraldaja ülesannete asjakohase lahususe;

(gg) kaitsma korraldajale esitatud või tema koostatud teabe konfidentsiaalsust, võttes arvesse korraldaja avalikustamiskohustusi;

(gh) keelama korraldaja juhtkonnal, hindajatel ja teistel töötajatel mõjutada korraldatud näitajate arvutamist, osaledes ostu- või müügipakkumistes ja tehingutes kas enda või turuosaliste nimel; 

(gi) sisaldama tõhusaid meetmeid tuvastatud huvide konfliktide vastu, mis võivad esineda tema korraldatud näitajate korraldamise (sh kõik töötajad, kes tegelevad korraldatud näitajate arvutamisega või selles muul viisil osalevad) ja korraldaja muu äritegevuse vahel.

12.
Korraldaja kehtestab oma muude äritoimingute suhtes menetlused ja mehhanismid, mille eesmärk on vähendada tõenäosust, et huvide konfliktid mõjutavad korraldatud näitajate arvutamise usaldusväärsust.

13.
Korraldaja kehtestab oma juhtkonna, hindajate ja muude töötajate seas ning alates juhtidest kuni korraldaja kõrgeima juhtkonna ja nõukoguni lahutatud aruandlusahelad selle tagamiseks, et: 

(gj) korraldaja rakendab nõuetekohaselt käesoleva määruse nõudeid ja 

(gk) vastutusalad on selgelt kindlaks määratud ega põhjusta konflikte või näi neid põhjustavat.

14.
Korraldaja avalikustab oma kasutajatele korraldaja omandisuhetest tuleneva huvide konflikti niipea, kui ta sellest teada saab.

Kaebused

15.
Kooskõlas artikliga 5 kehtestab ja avaldab korraldaja oma arvutamisprotsessi kohta esitatavate kaebuste vastuvõtmise, uurimise ja arvestuse pidamise kirjaliku korra. Sellised kaebuste käsitlemise mehhanismid tagavad, et:

(gl) korraldaja kehtestab kirjalikus kaebuste lahendamise korras kirjeldatud mehhanismi, mille abil korraldatud näitajate kasutajad saavad esitada kaebusi, mis käsitlevad seda, kas teatav korraldatud näitaja arvutus kajastab turuväärtust, korraldatud näitaja arvutamise kavandatud muudatusi, metoodika kohaldamist teatava korraldatud näitaja arvutamisel ja muid korraldatud näitajate arvutamisega seotud ettevalmistavaid otsuseid;

(gm) korraldaja tagab, et tema kirjalikus kaebuste lahendamise korras on muu hulgas kindlaks määratud kaebuste lahendamise protsess ja soovituslik ajakava;

(gn) korraldaja uurib enda ja oma töötajate peale esitatud ametlikke kaebusi õigel ajal ja õiglaselt;

(go) uurimine toimub sõltumatult töötajatest, kes võivad olla kaebuse esemega seotud;

(gp) korraldaja püüab uurimise kiiresti lõpule viia;

(gq) korraldaja teatab kaebuse esitajale ja teistele asjaomastele isikutele kirjalikult ja mõistliku aja jooksul uurimise tulemustest;

(gr) kui kaebuse esitaja ei ole rahul sellega, kuidas asjaomane korraldaja on kaebust käsitlenud, või korraldaja otsusega, võib ta pöörduda korraldaja määratud sõltumatu kolmanda isiku poole kuue kuu jooksul esmase kaebuse esitamisest, ja

(gs) kõiki kaebusega seotud dokumente, sealhulgas kaebaja esitatud dokumente ja korraldaja enda dokumente, säilitatakse vähemalt viis aastat.

16.
Korraldaja lahendab vaidlused igapäevaste hinnaotsuste üle, mis ei ole ametlikud kaebused, oma asjakohase tüüpkorra kohaselt. Kui kaebuse tulemusel muudetakse hinda, teavitatakse sellest turgu võimalikult kiiresti.

FINANTSSELGITUS

ETTEPANEKU/ALGATUSE RAAMISTIK 

Ettepaneku/algatuse nimetus 

Euroopa Parlamendi ja nõukogu määrus finantsinstrumentide ja ‑lepingute puhul korraldatud näitajatena kasutatavate indeksite kohta 

Asjaomased poliitikavaldkonnad vastavalt tegevuspõhise juhtimise ja eelarvestamise (ABM/ABB) struktuurile
 

Siseturg – finantsturud

Ettepaneku/algatuse liik 

X Ettepanek/algatus käsitleb uut meedet 

( Ettepanek/algatus käsitleb uut meedet, mis tuleneb katseprojektist / ettevalmistavast meetmest
 

( Ettepanek/algatus käsitleb olemasoleva meetme pikendamist 

( Ettepanek/algatus käsitleb ümbersuunatud meedet 

Eesmärgid

Komisjoni mitmeaastased strateegilised eesmärgid, mida ettepaneku/algatuse kaudu täidetakse 

Suurendada investorite usaldust, vähendada turuhäirete riski, vähendada süsteemseid riske

Erieesmärgid ning asjaomased tegevusalad vastavalt tegevuspõhise juhtimise ja eelarvestamise struktuurile 

Erieesmärgid:¶

- vähendada korraldatud näitajatega manipuleerimise ohtu;

- tagada kindlate ja esinduslike korraldatud näitajate asjakohane kasutamine.

Asjaomased tegevusalad vastavalt tegevuspõhise juhtimise ja eelarvestamise struktuurile

Eespool loetletud erieesmärgid eeldavad järgmiste tegevuseesmärkide saavutamist:

- piirata korraldatud näitajatega manipuleerimise ajendeid ja võimalusi;

- vähendada kaalutlusõigust – tagada, et korraldatud näitajad põhinevad täpsetel ja esinduslikel andmetel;

- tagada riske käsitlevad kindlad juhtimis- ja kontrollisüsteemid;

- suurendada läbipaistvust ja tagada korraldatud näitajate kasutamine sobivuse alusel;

- tagada tõhus järelevalve. 

Oodatavad tulemused ja mõju

Täpsustage, milline peaks olema ettepaneku/algatuse oodatav mõju abisaajatele/sihtrühmale.

Ettepaneku eesmärgid:

- reguleerida korraldatud näitajate korraldamist ja korraldatud näitajate jaoks sisendandmete esitamist;

- tagada korraldatud näitajate korraldamise nõuetekohane juhtimine ja kontroll ning huvide konfliktide vältimine;

- tagada korraldatud näitajaid käsitleva metoodika ja sisendandmete kindlus ja usaldusväärsus;

- tagada korraldatud näitajate jaoks sisendandmete esitamise nõuetekohane kontroll ja huvide konfliktide vältimine;

- tagada korraldatud näitajate läbipaistev korraldamine;

- tagada sobivuse hindamine, kui tarbijaga sõlmitavas finantslepingus viidatakse korraldatud näitajatele.

Tulemus- ja mõjunäitajad 

1. Vähendada korraldatud näitajatega manipuleerimise ohtu:

- turu kuritarvitamist käsitleva määruse rikkumiste arv seoses korraldatud näitajatega;

- määratud karistuste arv;

- kohapealsete kontrollide arv;

- järelevalvemeetmete arv.

2. Tagada kindlate ja esinduslike korraldatud näitajate asjakohane kasutamine:

- määruse rikkumiste arv;

- määratud karistuste arv;

- kohapealsete kontrollide arv; 

- järelevalvemeetmete arv;

- korraldatud näitaja kasutajate poolt korraldajate ja sisendandmete esitajate vastu käesoleva määruse täitmata jätmise tõttu esitatud tsiviilhagide arv;

- komisjonile korraldatud näitajate kasutajatelt saabunud kaebuste arv.

Ettepaneku/algatuse põhjendus 

Lühi- või pikaajalises perspektiivis täidetavad vajadused 

Liikmesriikides määruse kohaldamise tulemusel:

- vähendatakse korraldatud näitajatega manipuleerimise ohtu;

- tagatakse kindlate ja sobivate korraldatud näitajate kasutamine.

Euroopa Liidu meetme lisaväärtus

Korraldatud näitajate kasutamine ja korraldamine on piiriülene. ELi õigusraamistiku puudumisel oleksid liikmesriikide üksikud meetmed ebatõhusad, sest liikmesriikidel ei ole kohustust ja ajendit omavahel koostööd teha ja sellise koostöö puudumine võimaldab õiguslikku arbitraaži. ELi sekkumine tagab järjepidevad ja kooskõlastatud meetmed, mis vähendavad vastasel juhul esineda võivatest lahknevatest lähenemisviisidest ja õigusliku arbitraaži võimalusest tingitud ebatõhusust.

Samalaadsetest kogemustest saadud õppetunnid

Korraldatud näitajad sarnanevad selle poolest krediidireitingutega, et mõlemaid kasutatakse investeeringute või finantslepingute võrdlusalusena. Mõlema puhul on finantskriis näidanud, et kahtlused nende usaldusväärsuse ja täpsuse suhtes võivad õõnestada turge ning kahjustada nii reaalmajandust kui ka investoreid. Käesolev ettepanek tugineb reitinguagentuuride reguleerimisel saadud õigusalastele kogemustele, eelkõige seoses kõige tõhusamate ja tulemuslikumate reguleerivate ja järelevalvestruktuuride ning juhtimisnõuetega.

Kooskõla ja võimalik koostoime muude asjaomaste meetmetega

Käesoleval ettepanekul on märkimisväärne koostoime turu kuritarvitamist käsitleva määruse (MAR) ettepaneku artikli 2 lõike 3 punktiga d ja artikli 8 lõike 1 punktiga d ning turu kuritarvitamise korral kohaldatavaid kriminaalkaristusi käsitleva direktiiviga (CSMAD), milles on selgitatud, et korraldatud näitajatega manipuleerimine on selgelt ja ühemõtteliselt ebaseaduslik ning haldus- või kriminaalkorras karistatav. Energiaturu terviklikkust ja läbipaistvust käsitlevas määruses (REMIT) on samuti sätestatud, et energia hulgimüügitoodete jaoks kasutatavate korraldatud näitajatega manipuleerimine on ebaseaduslik. Need õigusaktid käsitlevad seega isikute käitumist korraldatud näitajatega manipuleerimisel, samal ajal kui käesolev ettepanek käsitleb korraldatud näitajate korraldamise raamistiku nõrku külgi, mis soodustavad korraldatud näitajatega manipuleerimist.

Finantsinstrumentide turgude direktiiv ja selle direktiivi rakendusmäärus, prospektidirektiiv ja selle rakendusmäärus ning vabalt võõrandatavatesse väärtpaberitesse ühiseks investeerimiseks loodud ettevõtjate direktiiv reguleerivad korraldatud näitajate kasutamist ja läbipaistvust ning täiendavad seega käesoleva ettepaneku meetmeid.

Meetme kestus ja finantsmõju 
( Piiratud kestusega ettepanek/algatus 
Ettepanek/algatus hõlmab ajavahemikku [PP/KK]AAAA–[PP/KK]AAAA 

Finantsmõju avaldub ajavahemikul AAAA–AAAA 

X Piiramatu kestusega ettepanek/algatus

Ettenähtud eelarve täitmise viisid
 
X Otsene tsentraliseeritud eelarve täitmine komisjoni poolt 

X Kaudne tsentraliseeritud eelarve täitmine, mille puhul eelarve täitmise ülesanded on delegeeritud:

rakendusametitele 

X
ühenduste asutatud asutustele
 

riigi avalik-õiguslikele asutustele või avalikke teenuseid osutavatele asutustele 

isikutele, kellele on delegeeritud konkreetsete meetmete rakendamine Euroopa Liidu lepingu V jaotise kohaselt ja kes on kindlaks määratud asjaomases alusaktis finantsmääruse artikli 49 tähenduses 

( Eelarve täitmine koostöös liikmesriikidega 
( Detsentraliseeritud eelarve täitmine koostöös kolmandate riikidega 
( Eelarve täitmine ühiselt rahvusvaheliste organisatsioonidega (täpsustage)
Mitme eelarve täitmise viisi valimise korral esitage üksikasjad rubriigis „Märkused”
Märkused

Kombinatsioon otsesest tsentraliseeritud eelarve täitmisest (siseturu ja teenuste peadirektoraat) ja kaudsest tsentraliseeritud eelarve täitmisest, mille puhul eelarve täitmise ülesanded on delegeeritud EÜ loodud asutusele (Euroopa Väärtpaberiturujärelevalve)

HALDUSMEETMED 

Järelevalve ja aruandluse eeskirjad 

Täpsustage tingimused ja sagedus.
Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa Väärtpaberiturujärelevalve) artiklis 81 on sätestatud Euroopa Väärtpaberiturujärelevalve tegevuse tulemusena saadud kogemuste hindamine iga kolme aasta järel alates tema tegevuse algusest. Kõnealuse määruse artikli 35 kohaselt koostatakse 1. jaanuariks 2019 käesoleva määruse kohaldamise aruanne.

Haldus- ja kontrollisüsteemid 

Tuvastatud ohud 

Seoses ELi finantsjärelevalve süsteemi reformimise ettepanekuga on koostatud mõjuhinnang, mis on lisatud Euroopa Pangandusjärelevalve, Euroopa Kindlustus- ja Tööandjapensionide Järelevalve ja Euroopa Väärtpaberiturujärelevalve (ESMA) asutamise määruste eelnõudele.

Praeguse ettepanekuga Euroopa Väärtpaberiturujärelevalvele ettenähtud lisavahendid on vajalikud, et Euroopa Väärtpaberiturujärelevalve saaks rakendada oma volitusi ja täita oma rolli:

- osaleda oluliste korraldatud näitajate jaoks loodud järelevalveasutuste kolleegiumide töös ja kehtestada vahendusmehhanism, sealhulgas kohustuslik vahendus käesolevas määruses sätestatud olulistes küsimustes, ning aidata pädevatel asutustel jõuda käesoleva määrusega seotud erimeelsuste korral ühisele seisukohale;

- koordineerida koostöölepingute sõlmimist kolmandate riikidega ja kolmandatest riikidest saadud teabe vahetamist pädevate asutuste vahel;

- koostada suunised, et edendada karistusrežiimide ühtlustamist ja valdkondadevahelist sidusust seoses käesoleva määruse rikkumisega;

- pidada korraldajate loetelu, mis sisaldab käesoleva määruse kohaselt registreeritud korraldajaid ja liidus korraldatud näitajaid korraldavaid kolmanda riigi äriühinguid; 

- võtta vastu teateid selle kohta, et korraldatud näitajat kasutatakse liidus finantsinstrumendis või ‑lepingus, pidada registrit ja tagada, et korraldajad oleksid sellest kasutusest teadlikud.

Euroopa Väärtpaberiturujärelevalve ei suudaks vajalike vahenditeta oma rolli õigel ajal ja tõhusalt täita.

Ettenähtud kontrollimeetodid 

Euroopa Väärtpaberiturujärelevalve asutamise määruses sätestatud haldus- ja kontrollisüsteeme kohaldatakse ka Euroopa Väärtpaberiturujärelevalve käesolevast ettepanekust tuleneva rolli suhtes.

Euroopa Väärtpaberiturujärelevalve tegevuse hindamise lõplike näitajate kohta teeb komisjon otsuse esimese ettenähtud hindamise ajal. Lõpphindamisel on kvantitatiivsed näitajad sama olulised kui konsultatsioonide käigus kogutud kvalitatiivsed tõendid. Hindamist korratakse iga kolme aasta järel.

Kontrollide kulud ja tulud ja eeldatav mittevastavuse tase

Hinnangulised kulud on esitatud 3. jaos. Peamine kasu on järgmine:

- manipuleerimisohu vähendamine ning seega turu stabiilsuse suurendamine ja usalduse taastamine finantsturgude vastu;

- korraldatud näitajate usaldusväärsuse suurendamine ning seeläbi finantsturgude õigluse, tervikluse ja tõhususe edendamine;

- kindlate ja esinduslike korraldatud näitajate asjakohase kasutamise ja seega parema tarbija- ja investorikaitse tagamine.

Käesolev ettepanek aitaks seega suurendada turu õiglust ning kaitseks tarbijaid ja investoreid. Sellist kasu on raske kvantitatiivselt hinnata. Võttes arvesse kindlate ja usaldusväärsete korraldatud näitajate üldist tähtsust turu stabiilsuse säilitamisel ja usalduse taastamisel, on kasu siiski kuludega võrreldes märgatav.

Hinnanguline mittevastavuse tase on madal, kuna algatusega nähakse ette selged ja täidetavad eeskirjad ning stiimulid täitmise tagamiseks.

Pettuse ja eeskirjade eiramise ärahoidmise meetmed 

Täpsustage rakendatavad või kavandatavad ennetus- ja kaitsemeetmed.

Pettuse, korruptsiooni ja muu ebaseadusliku tegevuse vastu võitlemiseks kohaldatakse Euroopa Väärtpaberiturujärelevalve suhtes piiranguteta Euroopa Parlamendi ja nõukogu 25. mai 1999. aasta määrust (EÜ) nr 1073/1999 Euroopa Pettustevastase Ameti (OLAF) juurdluste kohta.

Euroopa Väärtpaberiturujärelevalve ühineb Euroopa Parlamendi, Euroopa Liidu Nõukogu ja Euroopa Ühenduste Komisjoni vahelise 25. mai 1999. aasta kokkuleppega Euroopa Pettustevastase Ameti (OLAF) sisejuurdluste kohta ning võtab viivitamata vastu asjakohased sätted, mida kohaldatakse kõigi Euroopa Väärtpaberiturujärelevalve töötajate suhtes.

Rahastamisotsustes ning nendest tulenevates kokkulepetes ja rakendusaktides sätestatakse sõnaselgelt, et kontrollikoda ja OLAF võivad vajaduse korral teha Euroopa Väärtpaberiturujärelevalve poolsest rahastamisest kasu saajate ning raha jaotamise eest vastutavate töötajate juures kohapealseid kontrolle.

ETTEPANEKU/ALGATUSE HINNANGULINE FINANTSMÕJU 

Mitmeaastase finantsraamistiku rubriigid ja kulude eelarveread, millele mõju avaldub
Olemasolevad eelarveread

Järjestage mitmeaastase finantsraamistiku rubriikide ja iga rubriigi sees eelarveridade kaupa
	Mitmeaastase finantsraamistiku rubriik
	Eelarverida
	Assigneeringute liik
	Rahaline osalus 

	
	Nr
[Nimetus]
	Liigendatud

	EFTA riigid


	Kandidaatriigid


	Kolmandad riigid
	Rahaline osalus finantsmääruse artikli 18 lõike 1 punkti aa tähenduses 

	
	12.03.04
Euroopa Väärtpaberiturujärelevalve (ESMA)
	Liigendatud
	JAH
	JAH
	EI
	EI


Käesoleva seadusandliku algatuse mõju kuludele on järgmine:

a) siseturu ja teenuste peadirektoraat – delegeeritud õigusaktide koostamiseks ning algatuse hindamiseks, rakendamise järelevalveks ja võimalikuks läbivaatamiseks:

üks AD-kategooria töötaja (täistööajaga) ja seotud kulud; hinnangulised kulud on 0,142 miljonit eurot aastas;

b) Euroopa Väärtpaberiturujärelevalve:

i) personalikulud: kaks ajutist töötajat, kes osalevad oluliste korraldatud näitajate jaoks loodud järelevalveasutuste kolleegiumide töös ja tegelevad asjaomase vahendustegevusega, annavad komisjonile tehnilisi nõuandeid käesoleva määruse rakendamise kohta, koordineerivad kolmandate riikidega sõlmitavate koostöölepingute väljatöötamist, koostavad suuniseid karistusrežiimide ühtlustamise ja valdkondadevahelise järjepidevuse edendamiseks ning registreerivad korraldatud näitajate kasutamise kohta saadud teateid ja peavad registreeritud korraldatud näitajate korraldajate loetelu.

Nende kahe ajutise töötaja kogukulud oleksid aastas 0,326 miljoni eurot, millest komisjon rahastaks 40 % (0,130 miljonit eurot) ja liikmesriigid rahastaksid 60 % (0,196 miljonit eurot).

Ei ole ette näha, et Euroopa Väärtpaberiturujärelevalvele ettenähtud töötajate arvu saaks tulevikus (pärast 2020. aastat) vähendada, sest korraldatud näitajate, sealhulgas oluliste korraldatud näitajate arv tulevikus tõenäoliselt ei vähene, vaid pigem suureneb, ning Euroopa Väärtpaberiturujärelevalve peab jätkuvalt osalema oluliste korraldatud näitajate jaoks moodustatud järelevalveasutuste kolleegiumide töös ja tegelema asjaomase vahendustegevusega ning täitma muid eespool nimetatud olulisi ülesandeid; 

ii) tegevus- ja taristukulud: Euroopa Väärtpaberiturujärelevalve esialgsed kulud on hinnanguliselt 0,25 miljonit eurot, millest komisjon rahastaks 40 % (0,1 miljonit eurot) ja liikmesriigid rahastaksid 60 % (0,15 miljonit eurot). Need kulud seonduvad peamiselt Euroopa Väärtpaberiturujärelevalve infotehnoloogiasüsteemidega, mis peaksid tagama järgmiste nõuete täitmise:

- korraldajate loetelu pidamine, mis sisaldab käesoleva määruse kohaselt registreeritud korraldajaid ja liidus korraldatud näitajaid korraldavaid kolmanda riigi äriühinguid; 

- teadete vastuvõtmine selle kohta, et korraldatud näitajat kasutatakse liidus finantsinstrumendis või ‑lepingus, registri pidamine ja selle tagamine, et korraldajad on kõnealusest kasutusest teadlikud.

Euroopa Väärtpaberiturujärelevalve peab ka koostama 1. jaanuariks 2018 käesoleva määruse kohaldamise aruande. Kogukulud on 2017. aastal 0,3 miljonit eurot, millest komisjon rahastab 40 % (0,12 miljonit eurot) ja liikmesriigid rahastavad 60 % (0,18 miljonit eurot).

Hinnanguline mõju kuludele 

Uute ülesannete täitmiseks kasutatakse inimressursse, mis tehakse kättesaadavaks iga-aastase vahendite eraldamise menetluse alusel, võttes arvesse eelarvepiiranguid, mida kohaldatakse kõigi ELi organite suhtes ja kooskõlas ametite finantsprogrammiga. Ressursid, mida Euroopa Väärtpaberiturujärelevalve vajab uute ülesannete täitmiseks ja mis on esitatud käesolevas finantsselgituses, on kooskõlas Euroopa Väärtpaberiturujärelevalve inim- ja rahaliste ressursside kavaga, mis esitati komisjoni hiljutises teatises Euroopa Parlamendile ja nõukogule „Detsentraliseeritud asutuste inim- ja rahaliste ressursside kavandamine aastatel 2014–2020” (COM(2013) 519).

Üldine hinnanguline mõju kuludele 

miljonites eurodes (kolm kohta pärast koma)
	Mitmeaastase finantsraamistiku rubriik 
	Nr

1A
	Konkurentsivõime majanduskasvu ja tööhõive tagamiseks


	PEADIREKTORAAT: SISETURG JA TEENUSED
	
	
	Aasta
2015

	Aasta
2016
	Aasta
2017
	Aasta
2018
	Aasta
2019
	Aasta
2020
	KOKKU

	( Tegevusassigneeringud 
	
	
	
	
	
	
	

	12.03.04 – Euroopa Väärtpaberiturujärelevalve (ESMA)
	Kulukohustused
	(1)
	0,240
	0,130
	0,250
	0,130
	0,130
	0,130
	1,010

	
	Maksed
	(2)
	0,240
	0,130
	0,250
	0,130
	0,130
	0,130
	1,010

	Eriprogrammide vahenditest rahastatavad haldusassigneeringud
 
	
	
	
	
	
	
	

	Eelarverida nr
	12.03.04
	(3)
	
	0
	0
	0
	0
	0
	0

	Siseturu ja teenuste peadirektoraadi assigneeringud KOKKU
	Kulukohustused
	=1+1a +3
	0,240
	0,130
	0,250
	0,130
	0,130
	0,130
	1,010

	
	Maksed
	=2+2a

+3
	0,240
	0,130
	0,250
	0,130
	0,130
	0,130
	1,010


	( Tegevusassigneeringud KOKKU 
	Kulukohustused
	(4)
	0
	0
	0
	0
	0
	0
	

	
	Maksed
	(5)
	0
	0
	0
	0
	0
	0
	

	( Eriprogrammide vahenditest rahastatavad haldusassigneeringud KOKKU 
	(6)
	0
	0
	0
	0
	0
	0
	

	Mitmeaastase finantsraamistiku
RUBRIIGI nr

1A
assigneeringud KOKKU
	Kulukohustused
	=4+ 6
	0,240
	0,130
	0,250
	0,130
	0,130
	0,130
	1,010

	
	Maksed
	=5+ 6
	0,240
	0,130
	0,250
	0,130
	0,130
	0,130
	1,010


	Mitmeaastase finantsraamistiku rubriik 
	5
	Halduskulud


miljonites eurodes (kolm kohta pärast koma)

	
	
	
	Aasta
2015
	Aasta
2016
	Aasta
2017
	Aasta
2018
	Aasta
2019
	Aasta
2020
	KOKKU

	PEADIREKTORAAT: SISETURG JA TEENUSED
	

	( (Siseturu ja teenuste peadirektoraadi) personalikulud
	0,132
	0,132
	0,132
	0,132
	0,132
	0,132
	0,792

	( Muud halduskulud 
	0,010
	0,010
	0,010
	0,010
	0,010
	0,010
	0,060

	SISETURU JA TEENUSTE PEADIREKTORAAT KOKKU
	Assigneeringud
	0,142
	0,142
	0,142
	0,142
	0,142
	0,142
	0,852


	Mitmeaastase finantsraamistiku
RUBRIIGI 5
assigneeringud KOKKU 
	(Kulukohustused kokku = maksed kokku)
	0,142
	0,142
	0,142
	0,142
	0,142
	0,142
	0,852


miljonites eurodes (kolm kohta pärast koma)

	
	
	
	Aasta
2015
	Aasta
2016
	Aasta
2017
	Aasta
2018
	Aasta
2019
	Aasta
2020
	KOKKU

	Mitmeaastase finantsraamistiku
RUBRIIKIDE 1–5
assigneeringud KOKKU 
	Kulukohustused
	0,382
	0,272
	0,392
	0,272
	0,272
	0,272
	1,862

	
	Maksed
	0,382
	0,272
	0,392
	0,272
	0,272
	0,272
	1,862


Hinnanguline mõju tegevusassigneeringutele 

(
Ettepanek/algatus ei hõlma tegevusassigneeringute kasutamist 

X
Ettepanek/algatus hõlmab tegevusassigneeringute kasutamist, mis toimub järgmiselt:

suur osa komisjoni tegevusassigneeringutest on seotud Euroopa Väärtpaberiturujärelevalve rahastamise ajutise suurendamisega, mis tuleneb käesoleva määruse nõuetest. Eelkõige on Euroopa Väärtpaberiturujärelevalvel vaja kaht lisatöötajat (ajutised töötajad), kelle kogukulud on aastas 0,326 miljonit eurot, mida kaasrahastavad komisjon (0,130 miljonit eurot) ja liikmesriigid (0,196 miljonit eurot). Nendel töötajatel on järgmised ülesanded:

osalemine korraldatud näitajate jaoks loodud järelevalveasutuste kolleegiumide töös ja asjaomase vahendustegevuse teostamine;

komisjonile tehniliste nõuannete andmine käesoleva määruse rakendamise kohta;

kolmandate riikidega sõlmitavate koostöölepingute väljatöötamise koordineerimine;

suuniste koostamine karistusrežiimide ühtlustamise ja valdkondadevahelise järjepidevuse edendamiseks;

korraldatud näitajate kasutamise kohta esitatavate teadete registri ja registreeritud korraldatud näitajate korraldajate loetelu pidamine.

Euroopa Väärtpaberiturujärelevalve esialgsed tegevuskulud on hinnanguliselt 0,25 miljonit eurot, millest komisjon rahastaks 40 % (0,1 miljonit eurot) ja liikmesriigid rahastaksid 60 % (0,15 miljonit eurot). Need kulud seonduvad peamiselt Euroopa Väärtpaberiturujärelevalve infotehnoloogiasüsteemidega, mis peaksid tagama järgmiste nõuete täitmise:

korraldajate loetelu pidamine, mis sisaldab käesoleva määruse kohaselt registreeritud korraldajaid ja liidus korraldatud näitajaid korraldavaid kolmanda riigi äriühinguid;

teadete vastuvõtmine selle kohta, et korraldatud näitajat kasutatakse liidus finantsinstrumendis või ‑lepingus, ja registri pidamine.

Käesolev algatus eeldab ka Euroopa Väärtpaberiturujärelevalve rahastamise suurendamist 2017. aastal, et katta kulud, mis on seotud käesoleva määruse kohaldamist käsitleva aruande koostamisega 1. jaanuariks 2018. Aruande koostamise kogukulu on 2017. aastal 0,3 miljonit eurot (eraldatakse ja kantakse Euroopa Väärtpaberiturujärelevalvele üle 2017. aastal), millest komisjon rahastaks 40 % (0,12 miljonit eurot) ja liikmesriigid rahastaksid 60 % (0,18 miljonit eurot).

Hinnanguline mõju haldusassigneeringutele

Kokkuvõte 

(
Ettepanek/algatus ei hõlma haldusassigneeringute kasutamist 

X
Ettepanek/algatus hõlmab haldusassigneeringute kasutamist, mis toimub järgmiselt:

miljonites eurodes (kolm kohta pärast koma)

	
	Aasta
2015

	Aasta
2016
	Aasta
2017
	Aasta
2018
	Aasta
2019
	Aasta
2020
	KOKKU


	Mitmeaastase finantsraamistiku
RUBRIIK 5
	0,142
	0,142
	0,142
	0,142
	0,142
	0,142
	0,852

	Inimressursid 
	0,132
	0,132
	0,132
	0,132
	0,132
	0,132
	0,792

	Muud halduskulud 
	0,010
	0,010
	0,010
	0,010
	0,010
	0,010
	0,060

	Mitmeaastase finantsraamistiku
RUBRIIK 5 kokku 
	0,142
	0,141
	0,142
	0,142
	0,142
	0,142
	0,852


	KOKKU
	0,142
	0,142
	0,142
	0,142
	0,142
	0,142
	0,852


Personalivajaduste assigneeringud kaetakse juba meedet haldava peadirektoraadi assigneeringutest, mis on seotud meedet haldavate töötajatega ja/või peadirektoraadi siseselt selleks ümberpaigutatud töötajatega. Vajaduse korral võidakse personali täiendada meedet haldavale peadirektoraadile iga-aastase vahendite eraldamise menetluse käigus, arvestades olemasolevate eelarvepiirangutega.

Eeldused:

– põhinevad sellel, et siseturu ja teenuste peadirektoraadis töötab käesoleva algatuse alal üks täistööajaga AD-kategooria ametnik (keskmised kulud 132 000 eurot aastas);

– töötajate keskmine aastane palgakulu põhineb eelarve peadirektoraadi suunistel;

– lähetuskulud on 10 000 eurot aastas; hinnangu aluseks on 2012. aasta lähetuste eelarveprojekt töötajate arvu kohta.

 Hinnanguline personalivajadus 

(
Ettepanek/algatus ei hõlma personali kasutamist 

X
Ettepanek/algatus hõlmab ühe komisjoni AD-kategooria ametniku kasutamist komisjoni peakorteris (siseturu ja teenuste peadirektoraadis), nagu allpool selgitatakse. Siseturg ja teenused on asjaomane poliitikavaldkond või eelarvejaotis. Komisjoni AD-kategooria ametnikku rahastatakse ümberpaigutamise teel.

Ülesannete kirjeldus: õigusakte täpsustavate delegeeritud õigusaktide vastuvõtmine, sealhulgas korraldatud näitajate eri sektoreid täpsustavate delegeeritud õigusaktide jätkuv vastuvõtmine, võttes arvesse turu ja tehnika arengut. Piiriüleste oluliste korraldatud näitajate kindlaksmääramine ja nende tingimuste täpsustamine.

Hinnanguline väärtus täistööaja ekvivalendina

	
	Aasta
2015
	Aasta
2016
	Aasta
2017
	Aasta

2018
	Aasta 

2019
	Aasta 

2020

	
	( Ametikohtade loeteluga ettenähtud ametikohad (ametnikud ja ajutised töötajad)

	XX 01 01 01 (komisjoni peakorteris ja esindustes)
	1
	1
	1
	1
	1
	1

	XX 01 01 02 (delegatsioonides)
	
	
	
	
	
	

	XX 01 05 01 (kaudne teadustegevus)
	
	
	
	
	
	

	10 01 05 01 (otsene teadustegevus)
	
	
	
	
	
	

	
	( Koosseisuväline personal (täistööajale taandatud töötajad) 


	XX 01 02 01 (üldvahenditest rahastatavad lepingulised töötajad, renditud tööjõud ja riikide lähetatud eksperdid)
	
	
	
	
	
	

	XX 01 02 02 (lepingulised töötajad, renditud tööjõud, noored eksperdid, kohalikud töötajad ja riikide lähetatud eksperdid delegatsioonides)
	
	
	
	
	
	

	XX 01 04 aa

	- peakorteris
	
	
	
	
	
	

	
	- delegatsioonides 
	
	
	
	
	
	

	XX 01 05 02 (lepingulised töötajad, riikide lähetatud eksperdid ja renditud tööjõud kaudse teadustegevuse valdkonnas)
	
	
	
	
	
	

	10 01 05 02 (lepingulised töötajad, riikide lähetatud eksperdid ja renditud tööjõud otsese teadustegevuse valdkonnas)
	
	
	
	
	
	

	Muud eelarveread (täpsustage)
	
	
	
	
	
	

	KOKKU
	1
	1
	1
	1
	1
	1


Personalivajadused kaetakse juba meedet haldavate peadirektoraadi töötajatega ja/või töötajate ümberpaigutamise teel peadirektoraadi siseselt. Vajaduse korral võidakse personali täiendada meedet haldavale peadirektoraadile iga-aastase vahendite eraldamise menetluse käigus, arvestades olemasolevate eelarvepiirangutega.

Kooskõla kehtiva mitmeaastase finantsraamistikuga 

X Ettepanek/algatus on kooskõlas kehtiva mitmeaastase finantsraamistikuga.

(
Ettepanekuga/algatusega kaasneb mitmeaastase finantsraamistiku asjaomase rubriigi ümberplaneerimine.

Selgitage vajalikku toimingut, osutades asjaomastele eelarveridadele ja summadele.

Ei kohaldata

(
Ettepanek/algatus eeldab paindlikkusinstrumendi kohaldamist või mitmeaastase finantsraamistiku läbivaatamist.

Selgitage vajalikku toimingut, osutades asjaomastele rubriikidele, eelarveridadele ja summadele.

Ei kohaldata

Kolmandate isikute rahaline osalus 

(
Ettepanek/algatus ei hõlma kolmandate isikute poolset kaasrahastamist. 

X Ettepanek/algatus hõlmab kaasrahastamist, mille hinnanguline summa on järgmine:

assigneeringud miljonites eurodes (kolm kohta pärast koma)

	
	Aasta
2015
	Aasta
2016
	Aasta
2017
	Aasta
2018
	Aasta
2019
	Aasta
2020
	Kokku

	Täpsustage kaasrahastav asutus 
	Liikmesriigid
	Liikmesriigid
	Liikmesriigid
	Liikmesriigid
	Liikmesriigid
	Liikmesriigid
	Liikmesriigid

	Kaasrahastatavad assigneeringud KOKKU 
	0,361
	0,196
	0,376
	0,196
	0,196
	0,196
	1,521



Kolmandate isikute rahaline osalus 2015. aastal kujutab endast Euroopa Väärtpaberiturujärelevalve kaasrahastamist liikmesriikide poolt. Rahastatakse peamiselt järgmisi kulusid:

a) personalikulud: liikmesriigid rahastavad 60 % Euroopa Väärtpaberiturujärelevalve peakorteris käesoleva määruse nõuete rakendamiseks nõutava kahe ajutise töötaja kuludest. Liikmesriikide aastane rahaline osalus on seega 0,196 miljonit eurot;

b) esialgsed tegevuskulud: liikmesriigid peavad ka rahastama 60 % Euroopa Väärtpaberiturujärelevalve esialgsetest tegevuskuludest (0,25 miljonit eurot) ja nende osalus on kokku 0,15 miljonit eurot. Need kulud seonduvad peamiselt Euroopa Väärtpaberiturujärelevalve infotehnoloogiasüsteemidega, mis peaksid tagama käesoleva määruse nõuete täitmise;

c) rakendamisaruanne: liikmesriigid osalevad ka Euroopa Väärtpaberiturujärelevalve poolt 1. jaanuariks 2018 koostatava käesoleva määruse kohaldamise aruande rahastamisel. Aruande kogukulud on 2017. aastal hinnanguliselt 0,3 miljonit eurot,
 millest liikmesriigid rahastavad 60 % (0,18 miljonit eurot).

Hinnanguline mõju tuludele 

X
Ettepanekul/algatusel puudub finantsmõju tuludele.

(
Ettepanekul/algatusel on järgmine finantsmõju:

Korraldatud näitajaid käsitleva määruse ettepaneku finantsselgituse LISA Euroopa Väärtpaberiturujärelevalve hinnanguliste kulude kohta vastavalt ettepaneku nõuetele

Euroopa Väärtpaberiturujärelevalve ülesannete täitmise kulud on prognoositud kolme kulukategooria põhjal – personali-, taristu- ja tegevuskulud – kooskõlas Euroopa Väärtpaberiturujärelevalve üldeelarve eelnõu klassifikatsiooniga.

a) Personalikulud: töötajate arvu suurendamise vajadus kajastab Euroopa Väärtpaberiturujärelevalve uusi ülesandeid, mis tulenevad käesolevast määrusest. Need seonduvad Euroopa Väärtpaberiturujärelevalve osalemisega oluliste korraldatud näitajate jaoks loodud järelevalveasutuste kolleegiumide töös ja asjaomase vahendustegevuse teostamisega. Need on seotud ka komisjonile tehniliste nõuannete andmisega käesoleva määruse rakendamise kohta, kolmandate riikidega sõlmitavate koostöölepingute väljatöötamise koordineerimisega, suuniste koostamisega karistusrežiimide ühtlustamise ja valdkondadevahelise järjepidevuse edendamiseks ning korraldatud näitajate kasutamise kohta saadud teadete registreerimise ja registreeritud korraldatud näitajate korraldajate loetelu pidamisega.
Komisjoni ja Euroopa Väärtpaberiturujärelevalve praeguse hinnangu kohaselt on nende tegevuste teostamiseks vaja kaht ajutist töötajat. Need töötajad lisanduvad töötajatele, kes praegu korraldatud näitajate alal Euroopa Väärtpaberiturujärelevalves töötavad. Euroopa Väärtpaberiturujärelevalve täiendavad personalikulud on hinnanguliselt 0,326 miljonit eurot aastas, millest komisjon rahastab 40 % (0,130 miljonit eurot) ja liikmesriigid rahastavad 60 % (0,196 miljonit eurot). 

b) Tegevus- ja taristukulud: Euroopa Väärtpaberiturujärelevalve esialgsed tegevuskulud on 2015. aastal hinnanguliselt 0,25 miljonit eurot, millest komisjon rahastaks 40 % (0,1 miljonit eurot) ja liikmesriigid rahastaksid 60 % (0,15 miljonit eurot). Need kulud seonduvad peamiselt Euroopa Väärtpaberiturujärelevalve infotehnoloogiasüsteemidega, mis peaksid tagama järgmiste nõuete täitmise:

- korraldajate loetelu pidamine, mis sisaldab käesoleva määruse kohaselt registreeritud korraldajaid ja liidus korraldatud näitajaid korraldavaid kolmanda riigi äriühinguid; 

- teadete vastuvõtmine selle kohta, et korraldatud näitajat kasutatakse liidus finantsinstrumendis või ‑lepingus, registri pidamine ja selle tagamine, et korraldajad on kõnealusest kasutusest teadlikud.
Käesolev algatus eeldab ka Euroopa Väärtpaberiturujärelevalve rahastamise suurendamist 0,3 miljoni euro võrra 2017. aastal, et katta kulud, mis on seotud käesoleva määruse kohaldamise aruande koostamisega 1. jaanuariks 2018. Aruande koostamise kogukulu on hinnanguliselt 0,3 miljonit eurot (eraldatakse ja makstakse 2017. aastal), millest komisjon rahastaks 40 % (0,12 miljonit eurot) ja liikmesriigid rahastaksid 60 % (0,18 miljonit eurot). Siseturu ja teenuste peadirektoraat on prognoosinud need kulud sarnaste aruannete koostamise keskmiste kulude põhjal ja kohandanud neid inflatsiooni mõju võrra.

Ettepanekul EI OLE finantsmõju Euroopa Väärtpaberiturujärelevalve tuludele. 

Hinnanguliste personalikulude üksikasjalik jaotus eri kategooriate lõikes on esitatud tabelis 1. 

Muud eeldused:

– võttes aluseks täistööajale taandatud töötajate arvu 2012. aasta eelarveprojektis, eeldatakse, et kaks täistööajale taandatud lisatöötajat on kaks ajutist töötajat; nende kogukulu on 0,326 miljonit eurot aastas ning neid kaasrahastavad komisjon (0,130 miljonit eurot) ja liikmesriigid (0,196 miljonit eurot);

– eri kategooriate töötajate keskmine aastane palgakulu põhineb eelarve peadirektoraadi suunistel ja on 132 000 eurot aastas;

– Pariisis kohaldatav palgakoefitsient on 1,161;

– lähetuskulud on 10 000 eurot, võttes aluseks 2012. aasta lähetuste eelarveprojekti töötajate arvu kohta;

– töölevõtmisega seotud kulud (sõidu-, hotelli-, arstliku läbivaatuse, sisseseadmis- ja muud hüvitised, kolimiskulud jne) on hinnanguliselt 12 700 eurot; hinnang põhineb 2012. aasta eelarveprojektil ja kajastab ühe uue töötaja töölevõtmise kulu.

	ESMA PERSONALIKULUD
	
	
	
	miljonites eurodes (kolm kohta pärast koma)
	
	

	Kulu liik
	Arv
	Keskm. kulu
	2015
	2016
	2017
	2018
	2019
	2020
	KOKKU

	Jaotis 1: personalikulud
	
	
	
	
	
	
	
	
	

	sh ajutised töötajad
	2
	0,153
	0,306
	0,306
	0,306
	0,306
	0,306
	0,306
	1,836

	
	
	
	
	
	
	
	
	
	

	Töölevõtmisega seotud kulud
	
	0,025
	
	
	
	
	
	0,025

	
	
	
	
	
	
	
	
	
	

	Lähetuskulud
	
	
	0,020
	0,020
	0,020
	0,020
	0,020
	0,020
	0,120

	
	
	
	
	
	
	
	
	
	

	Kokku jaotis 1: personalikulud
	
	0,351
	0,326
	0,326
	0,326
	0,326
	0,326
	1,981

	
	
	
	
	
	
	
	
	
	

	sh ühenduse osalus (40 %)
	
	0,140
	0,130
	0,130
	0,130
	0,130
	0,130
	0,790

	sh liikmesriikide osalus (60 %)
	
	0,211
	0,196
	0,196
	0,196
	0,196
	0,196
	1,191


�	KOM(2011) 651 (lõplik), 2011/0295 (COD), http://eur-lex.europa.eu/LexUriServ/LexUriServ.do?uri=COM:2011:0651:FIN:EN:PDF.


�	Brüssel, 20.10.2011, KOM(2011) 654 (lõplik), 2011/0297 (COD), http://eur-lex.europa.eu/LexUriServ/LexUriServ.do?uri=COM:2011:0654:FIN:EN:PDF.


�	Energiaturu terviklikkust ja läbipaistvust käsitlev määrus: http://eur-lex.europa.eu/LexUriServ/LexUriServ.do?uri=OJ:L:2011:326:0001:01:EN:HTML.


�	Finantsinstrumentide turgude direktiiv, artikli 40 lõige 1: http://ec.europa.eu/internal_market/securities/isd/mifid_en.htm.


�	Finantsinstrumentide turgude direktiivi rakendusmäärus, artikli 37 lõike 1 punkt b: http://ec.europa.eu/internal_market/securities/isd/mifid2_en.htm.


�	http://eur-lex.europa.eu/LexUriServ/LexUriServ.do?uri=COM:2011:0652:FIN:EN:PDF.


�	Direktiiv 2003/71/EÜ ja määrus (EÜ) nr 809/2004, XII lisa punkt 4.2.2.


�	Vabalt võõrandatavatesse väärtpaberitesse ühiseks investeeringuks loodud ettevõtjaid käsitlev direktiiv (2009/65/EÜ), artikkel 53.


�	http://www.esma.europa.eu/consultation/Consultation-Principles-Benchmarks-Setting-Processes-EU.


�	http://www.esma.europa.eu/system/files/2013-150.pdf.


�	[xxx].


�	ELT L 145, 30.4.2004, lk 1.


�	ELT L 345, 31.12.2003, lk 64.


�	ELT L 302, 17.11.2009, lk 32.


�	ELT L 326, 8.12.2011, lk 1.


�	EÜT L 281, 23.11.1995, lk 31.


�	EÜT L 8, 12.1.2001, lk 1.


�	ELT L 55, 28.2.2011, lk 13.


�	ELT L 211, 14.8.2009, lk 55.


�	ELT L 9, 14.8.2009, lk 112.


�	ELT L 176, 27.6.2013, lk 338.


�	ELT L 335, 17.12.2009, lk 1.


�	ELT L 302, 17.11.2009, lk 32.


�	ELT L 174, 1.7.2011, lk 1.


�	ELT L 174, 1.7.2011, lk 1.


�	ELT L 133, 22.5.2008, lk 66.


�	ELT L 241, 2.9.2006, lk 1.


�	ELT L 241, 2.9.2006, lk 1.


�	ABM – tegevuspõhine juhtimine; ABB – tegevuspõhine eelarvestamine.


�	Vastavalt finantsmääruse artikli 49 lõike 6 punktile a või b.


�	Eelarve täitmise viise selgitatakse koos viidetega finantsmäärusele veebisaidil BudgWeb: � HYPERLINK "http://www.cc.cec/budg/man/budgmanag/budgmanag_en.html" �http://www.cc.cec/budg/man/budgmanag/budgmanag_en.html�.


�	Määratletud finantsmääruse artiklis 185.


�	EFTA – Euroopa Vabakaubanduse Assotsiatsioon. 


�	Kandidaatriigid ja vajaduse korral Lääne-Balkani potentsiaalsed kandidaatriigid.


�	Aasta, mil alustatakse ettepaneku/algatuse rakendamist.


�	Tehniline ja/või haldusabi ning ELi programmide ja/või meetmete rakendamiseks antava toetusega seotud kulud (endised B.A. read), otsene teadustegevus, kaudne teadustegevus.


�	


�	CA= lepingulised töötajad; LA = kohalikud töötajad; SNE = riikide lähetatud eksperdid; INT = renditud tööjõud (Intérimaire); JED= Jeune Expert en Délégation (noored eksperdid). 


�	Tegevusassigneeringutest rahastatavate koosseisuväliste töötajate ülempiiri arvestades (endised B.A. read).


�	Vt institutsioonidevahelise kokkuleppe punktid 19 ja 24.


�	Siseturu ja teenuste peadirektoraat on prognoosinud need kulud sarnaste aruannete koostamise keskmiste kulude põhjal ja kohandanud neid inflatsiooni mõju võrra.

